SunOnline: chocolate crush 38\nއައިޝާ ނަސީމް 30 Aug 2021, 08:40\n"ކޮންމެ ފުރާނައަކަށް ޚާއްސަ ދޮރެއް ދުނިޔޭގެ ކޮންމެވެސް ތަނެއްގައި ވެއެވެ. އަދި ކޮންމެވެސް ދުވަހަކު އަހަރެމެން ކޮންމެ މީހަކުވެސް އެ ދޮރުން ނިކުތުމަށްފަހު އަލުން މި ހަޔަތާށް އެނބުރި ނާދެވޭނެ އެވެ. އެ ދޮރު ހުރިތަނެއް އަދި އެ ދޮރުން ނިކުންނާނީ ކޮން ވަގުތެއްގައި ކަމެއް އެކަކަށްވެސް އެނގިފައެއް ނުވާނެއެވެ. އެއީ ދުނިޔެއާއި އާޚިރަތާއި ދެމެދުގައިވާ ދޮރެވެ. އެހެންވީމަ އެކަން ދަނެ އެކަމަށްޓަކާ ތައްޔާރުވާން ޖެހެއެވެ. މަރުވުމަށްފަހު މި ދުނިޔެ، ދުނިޔޭގައިވިހާ އެއްޗެއް، ދިރިއުޅުނުހާ ބަޔެއް އެތަނުގައިވިހާ ހިތްއުފާކުރުވަނި ޒީނަތްތެރިކަން އެހުރިހާ އެއްޗެއް ވާނީ ހުވަފެނެއްކަމުގައެވެ." ޝޭޚު ހަމްޒާ ޔޫސުފް\nކަޒްޔާ ކެލިގްރަފީގެ މަސައްކަތް ނިންމާލާފައި އެ އާޔަތަށް ބަލަން ހުރުމަށްފަހު ހިނިތުންވެލިއެވެ. ކުރުސި މިހާ ރީތިކޮށް ކަރުނަ ތިއްކެއްގެ ބައްޓަމަށް އެޅުމަކީ އަމިއްލަ ޑިޒައިނެއް ނޫނެވެ. މިއީ ނަކަލެކެވެ. އެކަމަކު ކުރުސި ލިޔެވިފައިވާ ގޮތާއިމެދު ހިތަށް ބަޔާން ނުކުރެވޭފަދަ ހިތްހަމަޖެހުމެއް ލިބުނެވެ. އެފަންނުގެ ކުޅަދާނަ މާހިރުންގެ ފެންވަރު އަދި ނެތަސް އަމިއްލަ މަސައްކަތާއިމެދު ޔަގީންކަން ލިބި ފެންވަރު ރަގަޅުވަމުންދާ ކަން އިހުސާސްކުރެވުނެވެ. އޭނަ ކޮންމެ މަސައްކަތެއް ނިންމައިލުމަށްފަހު ﷲ ސުބުހާނަހޫ ވަތައާލާއަށް ހަމްދުކުރެއެވެ. އޭނައަށް މި ހުނަރު ދެއްވީތީ ޝުކުރުވެރިވެއެވެ. އަދި މިކަމުގެ ތެރެއަށް ވަދެވުނުކަމީ ހަޔާތުގައި ނިންމުނު އެންމެ ރަގަޅު ނިންމުން ކަމުގައި ގަބޫލުކުރެވުނެވެ.\n"ބިއުޓިފުލް. ސުބުހާނަﷲ............." އަމަން ބޮޑުވާ އިނގިލި އުފުލައިލިއެވެ." އަދި އާޔަތުގެ މާނަ ހިތަށް އެރުމުން އެ ފީލިންގްސްތައް ބުނެދިނުން ފަސޭހައެއްނުވާނެ.....ހޫމް އަދި އެއް ވާހަކަ. ކެލިގްރަފީތައް ވަކިން ޕެކްކޮށްލަންވީނު. ފުރަން ޓިކެޓްވެސް ނަގައިފިން. ޓާކީއަށް ގޮއްސަ މާލެ ދާނީ އިނގޭ..އަހަރެންގެ އެކުވެރިއަކު އިންވައިޓްކުރީ....."\nކެލިގްރަފީތައް ވަކިން ޕެކްކުރަން ބުނުމުން ކަޒްޔާއަށް އެއްވެސް އެއްޗެއް ނުވިސްނުނެވެ. އަމަންގެ ރޭވުމުގެ އެއްވެސް ހިލަމެއްނުވިއެވެ. ކަޒްޔާ އުފަލާއެކު އިންތިޒާރުކުރަމުން ދިޔައީ އާއިލާއާއި ބައްދަލުވާނެ އިރަކަށެވެ.\nފުރަން އުޅެނިކޮށް ހިތާމައިންގޮސް ހަލާކުވާފަދަ ޚަބަރެއްވެސް ކަންފަތުގައި ޖެހުމުން ރަށަށް ވީހާވެސް އަވަހަށް ދާން ބޭނުންވިއެވެ. ހަލީމާދައްތަގެ ބަސްނާހާ ދަރި ސޯފިއާ ކަރަންޓީނާއި ޚިލާފުވެ މާމައާއި ބައްދަލުކޮށް މާމައަށް ކޮވިޑްޖެހިގެން ހާލުދެރަވެގެން ކޮވިޑް ފެސިލިޓީއަށް ގެންދެވުނީއެވެ. ވެންޓިލޭޓަރަށް ލާ ވާހަކަވެސް އެބަދެކެވެއެވެ. ކައިޝާގެ އެ ފޯނު ނުނެގުނުނަމައެވެ. ނަމަވެސް ނޭގުމަށްވުރެ އެނގުން ރަގަޅެވެ. ދަތުރުލަސްނުކޮށް އަވަސްކުރަން އަމަން ގާތު އެދެވުނީ މާމައަށްޓަކައެވެ. ތުރުކީގައި ދެން އެންމެ ދުވަހެއްގައިވެސް މަޑުކުރާކަށް އޭނަ ނޭދެއެވެ. ކައިޝާ ބުނީ އެހާ އަވަސްކުރުމުގެ މާނައެއް ނެތްކަމަށާއި ކޮވިޑް ބަލިމީހުންނަށް ޒިޔާރަތްކުރުމުގެ ހުއްދައެއްވެސް ނެތްކަމުގައެވެ.\n"ކޮބާތަ ކެލިގްރަފީ؟"އެންމެ ފަހު ވަގުތު ކަޒްޔާއަށް އެ ފެންނަން ނެތުމުން ސުވާލުކުރިއެވެ.\n"އެކުވެރިއެއްގެ އަތަށް ދީގެން މިއުޅެނީ. ކަޒްޔާ އުޅުނީމެއްނު ވިއްކަން..." އަމަން އިސްތަށިގަނޑުގައި އަތް މަހާލިއެވެ.\n"ވިއްކަން ދިނީތަ؟" ކަޒްޔާ ލޯބޮޑުކޮށްލިއެވެ.\nއަމަން ޖަވާބެއް ނުދިނެވެ. ކަޒްޔާ ރުޅި ފިނިކުރަން މަސައްކަތްކުރިއެވެ. އެތައް އަސަރުތަކެއް އެއްފަހަރާ ހަށިގަނޑުގައި ހިނގައިލިއިރު ނޭވާ ހަމަޔަކަށް އަޅުވަމުން ފުންކޮށް ނޭވާލުމަށްފަހު ކެތްތެރިވިއެވެ.\n"އޭނަ އެހިފައިގެން ހިގައްޖެ. ޝާރްޖާގައި ހުންނަ ކެލިގްރަފީ މިއުޒިއަމްއަށް ލާންވެސް ހިތަށް އެރި. އެކަމަކު އޭނަ ގާތު ބުނެފާނަން ނުވިއްކާށޭ.ސަލާމަތުން އާއިލާއާއި ހަމަޔަށް ގެންގޮސްދޭށޭ. މާތްﷲއަށް އިތުބާރުކުރޭ. ތިހާ އަޅުވެރި ކުއްޖަކު ދުނިޔޭގެ ފަނާވަނިވި ތަކެއްޗާއިހެދި އެހާވަރުން އުޅޭތަން ދެކެން ބޭނުމެއްނޫން. ނަމަވެސް ކެލިގްރަފީ ވީމަ........................." އަމަން ބުނެލިއެވެ.\n"ހޫމް.......ދުނިޔޭގެ ފަނާވެގެން ދާ އެއްޗަކާއިހެދި އެއްނޫނެއްނު މިއުޅެނީ. ކެލިގްރަފީ އެއަށްވުރެ ޚާއްސަ....ގިނައިން ހުންނާނީ އިސްމުފުޅާއި އާޔަތްތަކާއި ރަސޫލު ސައްލަﷲ އަލައިހި ވަސައްލަމްގެ ނަންފުޅެއްނޫންތަ؟ އަމަން. ވަރަށް އުފާވެއްޖެ ތިގޮތަށް ވިސްނާތީ. ޔޫ ވިލް ގެޓް އެ ވައިފް ލައިކް ޔޫ......" ކަޒްޔާ ހިނިތުންވެލިއެވެ.\n"މްމްމްމް..." އަމަން ސީރިޔަސް ނަޒަރަކުން ބަލައިލުމަށްފަހު ދުރަށް ބަލަން ފެށިއެވެ.\n"އަޖައިބެއްނު. ކީއްވެ ޔާޔާ އޮފްލައިން ވެގެން މިއުޅެނީ؟ ރާއްޖެ ދިޔަކަމަކަށްވެސް ނުވޭ. ކޮންތަނަކަށްތަ އެ ދިޔައީ؟ އަމަންއަށް އިތުބާރުކުރެވޭ. ޔަގީނުންވެސް އަމަން ދެރަގޮތެއް ނަހަދާނެ. އެކަމަކު ކީއްވެ ބޭޑް ފީލިން އެއް ..........ހާދަ ވަރަކަށް ފޯނަށް ބެލިއްޖެ........ނޯއާއަށް ސަޕްރައިޒެއް ދޭން ދިޔަ ކުއްޖާ ވީމަ ނޯއާ ގާތުވެސް ނުބުނެވޭނެ...." އަޒާލިއާ އަށް ފޯނު ޗެކްކޮށްލެވުނީ ކިތައްފަހަރު ކަމެއްވެސް ނޭގުނެވެ. ވިސްނަންވީ އެއްޗެއް ވެސް ނޭގުނެވެ.\nކަޒްޔާ އޭނައަށް ހަދިޔާކުރި ކެލިގްރަފީ މޭޒުމަތީގައި ބާއްވައިގެން ބަލަން އިންދާ މަތީބައިން އެއްޗެއް ވެއްޓުނުކަހަލަ އަޑެއް އިވުނެވެ. ބިރާއި ސިހުން އެކުލެވިފައިވާ ނަޒަރަކުން އެދިމާލަށް ބަލައިލުމަށްފަހު ގުޑިލާން ނުކެރި އިނދެފައި އަމިއްލަ ނަފުސަށް މަލާމާތްކުރިއެވެ. ޖިންނި ޝައިތާނުންނަށްވުރެ މާތް އިންސާނުން ބިރުގަތީމަ އެއެއްޗެހި ބޮޑާވާނީ ނޫންހެއްޔެވެ؟ އަޒާލިއާ ގަދަކޮށްލާފައި ބާރުބާރަށް ހިނގައިގަތްގޮތަށް ސިޑިވެސް ގިރާކޮށްލީ ދުވެލާފައެވެ. ޒިކުރުކޮށްގެން ހުރުމާއެކު މާތްﷲ ރައްކާތެރިކަން ދެއްވާނެކަމުގެ ޔަގީންކަމެއް ހިތަށް ލިބުނެވެ. "ބިރު" އެ އިހުސާސަށްވުރެ ގަދަވެ ސިކުނޑިއަށް އެކަން އޭނަ ވިސްނައިދިނެވެ.\nއަޖައިބުވަނީ ޒޭވިއާގެ ކޮޓަރީގެ ދޮރު އަޑާއަށް ހުޅުވާފައި ހުރީމައެވެ.\nބެލްކަންޏާއި ދިމާލުން ގަހުގެ ގޮފިތައް ހިރިލިހެން ހީވުމާއެކު ފިޔަވަޅުތަކެއްގެ އަޑުވެސް ކަންފަތުގައި ޖެހުނެވެ. އޭނަ ބެލްކަނިން ގުދުވެ ބޭރަށް ބަލަން އިރުކޮޅަކު ހުރިއިރު އެއްވެސް ހަރަކާތެއް އިތުރުކަމެއް ފާހަގަނުކުރެވުމުން އެނބުރިގޮސް ކޮޓަރިއަށް ވަނެވެ.\n"ލޫލޫ. ހަމަޖެހިބަލަ. ޝައިތާނާގެ ޓްރިކަކަށްވާނީ. މީހުންގެ ސިކުނޑިއާއި ކުޅެ ވަހުމާއި ޝައްކު ވައްދަންވެސް އުޅޭނެ..."\nކޮޓަރީގެ ކްލޯޒެޓެއްގެ ވަތްގަނޑެއް ދަމާލާފައި ހުރިއިރު ތަޅުންމަތީގައި ފޮތެއް އޮތުމުން އޭނަ ގުދުވެނެގިއެވެ. ފޮތުގެ ތެރޭގައި ދެތިންގަނޑު ފޮޓޯ އޮތެވެ. ގައިގޯޅިކަމުން ބަލައިލަން އުދަގޫވެސްވިއެވެ. ޒޭވިއާއާއި އޭނަގެ އަންހެނުންނެވެ. އަޒާލިއާގެ މައުސޫމް މޫނަށް ތަފާތު ކުލަތަކެއްވެރިވިއެވެ.\nއެފޮތަކީ އަންހެންކުއްޖެއްގެ ނޯޓު ފޮތެވެ.\nދާލިއާއާއި ޒޭވިއާގެ ނަން އެކީގައި އެކިގޮތްގޮތަށް އަޅާފަޔާއި ލޯބީގެ އެކި ލަފުޒުތަކާއެކު ބައެއް ޚާއްސަ ކަންތައް ނޯޓުކޮށްފައި ވިތަން ފެނުނެވެ. ވީއިރު ޒޭވިއާގެ އަންހެނުންގެ ނަމަކީ ދާލިއާ ތާއެވެ. އަމިއްލަ ނަމާއި ދާލިއާގެ ނަން ގުޅޭކަން ހިތަށް އެރުމާއެކު ގައިން ހީބިހިވެސް ނެގިއެވެ. އެ އަންހެންކުއްޖާ މަރުވުމުން ރޫހު މިތާ އުޅެނީހެއްޔެވެ؟ މިގެއިން އެފެންނަ ކުއްޖާއާއި މިއަންހެންކުއްޖާ ވައްތަރުވެސް މެއެވެ.\n"އާހ...." އަޒާލިއާގެ އަތުން ފޮތް ދޫވިއެވެ. ހިތަށް ފިނިވީ އަދި ވަކިގޮތެއް ބަލާފައެއް ނޫނެވެ.\n"ލޫލޫ މޮޔަވީތަ؟މަރުވާ މީހެއްގެ ފުރާނަ އަލުން ދުނިޔެއަށް ނާންނާނެކަން މުސްލިމެއް ވެއްޖެއްޔާ ގަބޫލުކުރާނެއްނު.....މޮޔަ ޚިޔާލުތަކާއި ވަހުމްތަކަށް ގޮސް އެހެން ދީންތަކުގެ އުސޫލުތައް ގަބޫލުކޮށް އެމީހުންގެ ޑްރާމާތަކާއި ވާހަކަތަކަށް ހެއްލެންވެއްޖެއްޔާ ދީނުންވެސް ބޭރުވެ މޮޔަވެދާނެ..ކާމް ޑައުން.....ބްރީތް........." އަޒާލިއާ ހިތަށް ވިސްނާދީގެން ބާރުބާރަށް ތެޅެމުން ދިޔަ ހިތް ހަމަޔަކަށް އެޅުވުމުގައި ކާމިޔާބުކުރިއެވެ.\nއަނާ އަރްކާންއަށް މާފުދޭން ހިތަށް އެރިއެވެ. ނަމަވެސް އޭރުން ޔަހްޔާއަށް އިންސާފު ނުލިބޭނެއޭ ކަން އެނގި ޚިޔާލު ބަދަލުވިއެވެ.އިސްލާމީ ޝަރީއަތުގައި އޮތްގޮތަށް އަރްކާންއަށް ހުކުމް ކުރުމާއި އެކު ވަލީވެރިން ބޭނުންގޮތަށް މަރުގެ ދިޔަ ދިނުން ނޫނީ މަރަށް މަރު ހިފުމަށް ދޫކޮށްލަން ނިންމިއެވެ. ނަމަވެސް ނުފޫޒުގަދަ މީހުންނާއި ގާނޫނުގެ އަތް އަރާ ހަމަކުރާނެ ދުވަހެއް އެނގެނީއެއް ނޫނެވެ. މައްސަލަ ކޯޓަށް ހުށަހެޅިޔަސް ހެއްކެއް ނެތޭ ކިޔާފައި ދޫކޮށްލާނެކަން ޔަގީނެވެ.\nއަރްކާން ފުރަން ދަމުން އަނާއާއި ބައްދަލުކުރަން ކުރި މަސައްކަތް ނާކާމިޔާބުވިއެވެ. މާލެއައުމަށްފަހު ޑިއުޓީއަށް ނިކުންނަން ފެށީ ހިތާމަތައް އެއްފަރާތްކޮށްލައިގެން ހުރެ ކެތްތެރިކަމާއެކުގައެވެ.\nއެދުވަސްކޮޅު އޭނައަށް ޕްރޮމޯޝަނެއް ލިބި ސާޖަރީ ޑިޕާޓްމެންޓްގެ ހެޑްކަމުގައި ހަމަޖެހުނެވެ. މަސައްކަތުގައި އަވަދިނެތި އުޅުމުން ހިތާމައާއި ފިކުރުތަކާއި ދުރުހެލިވެވޭތީ އިންސާނީ ޚިދުމަތުގައި ހުރިހާ ވަގުތުތަކެއް ހޭދަކޮށްލިއެވެ. އެކްސިޑެންޓެއްވެ ނޫނީ ވަޅި ހަރައިގެން ގެނެވޭ މީހެއް ފެންނަ ވަގުތު އޭނަގެ ލޮލުގެ ސްކްރީނަށް ޔަހްޔާގެ މޫނު އަރާ ހިތަށް ފިނިވެއެވެ. އަތް ތުރުތުރުލާކަހަލަ ގޮތެއްވެސް ވެއެވެ. ކުރެވުނު ކުށާއިމެދު ހިތާމަކުރަން ފެށުނެވެ.\nއަރްކާން ކޮންފަރެންސް ހޯލުގައި ބައްދަލުވުމެއްގައި އިންދާ ޒޭވިއާ ގުޅިއެވެ.\n"ނީޑް ޔޯ ހެލްޕް އެރިކް...."\n"ޑިޕްރެޝަންއަށް ޕިލްސް ބޭނުން. އަނެއްކާ....ނޭގޭ ދާލިއާ....އައި ފީލް ޝީޒް އެރައުންޑް.......އެރިކް....އައި ކިލްޑްހާރ. މިހާރު ދާލިއާ ރިވެންޖް ނަގަން އެނބުރި އައީ. އަހަރެން އެކަންޏެއްނޫން. އަޒާލިއާވެސް ބިރުން އެހެން ކިޔާވަރުން...."\n"އެބަ ގުޅަން އިނގޭ....ކުޑަކޮށް ބިޒީ...."\nއަރްކާން ފޯނު ބޭއްވިތަނާ ފުލުހުން އެތަނަށް އައުމުން އަރްކާންއަށް ތެދުވުނެވެ. ފުލުހުން ކޯޓު އަމުރު ދައްކާފައި އަރްކާން ހައްޔަރުކުރިއެވެ. އެތާ ތިބި އެންމެނަށް ޝޮކެއް ލިބި އެކަކު އަނެކަކުގެ މޫނަށް ބަލައިލެވުނީ ހައިރާންކަމާއެކުގައެވެ. އަރްކާން ފިޔަވައެވެ. އޭނަ ހުރިގޮތުން ހީވަނީ ދުނިޔޭގައި ހުރި އެންމެ ހަމަޖެހޭ މީހާ ހެންނެވެ. އަދި ފުލުހުން އޭނަ ބަލާ އަންނާނެކަން ދެނެހުރިހެންނެވެ.\nނަރުގިސް ފޯނުން ނޫސްކިޔަނިކޮށް ކުއްލި ޚަބަރު ފެނިފައި ހެޔަށް ގޮތެއްވިއެވެ. އެއީ ހަމަ އޭނަގެ ދަރިފުޅު އަރްކާންހެއްޔެވެ؟ އެނޫނީ ޑޮކްޓަރ އަރްކާނެއް ރާއްޖެއަކު ނުހުންނާނެއެވެ. ނަރުގިސް ވަގުތުން އަރްކާންއަށް ގުޅަން މަސައްކަތްކުރިއެވެ. ސަބްރާވެސް އެ ޚަބަރު އިވި "ހަމްދަރުދީ" ފައުޅުކުރިއެވެ.\n"އަހަންނަށް ޔަގީން ބަޔަކު ހަސަދަ ފިލުވައިލީކަން. މުޅިންވެސް ސިޔާސީ ނުފޫޒުތައް. ވަކިޕާޓީއެއް ވީމަ ކޮންމެވެސް ކަމެއް ބޮލުގައި އަޅުވާނެ ދޯ. އެރިކް މީހަކު މަރާފާނެތަ؟ މީހަކު މަރަން ފައިސާ ދޭނެތަ؟ ހީޒް އެ ޑޮކްޓަރ. ބަލިމީހުންގެ ޚިދުމަތުގައި ހުރި ޑޮކްޓަރެއް އެކަހަލަ ކަމެއް ނުކުރާނެ...." ސަބްރާ ހިތްވަރު ދިނެވެ.\n"އާނ. އެވާނީ އޮޅުމަކަށް....ޔަހްޔާ......އޮޅުމެއްނޫން. އެނގިއްޖެ ވެގެން އުޅޭގޮތް...." ނަރުގިސްގެ ލޮލުން އަލިފާނި ބުރައިލިއެވެ.\nހަމްޒާގެ އާއިލާއިން ބަދަލު ހިފަންވެސް ކުށެއްނެތް ޒުވާނެއްގެ ދިރިއުޅުން ހަލާކުކޮށްލައިގެން ނުވާނެ ނޫންހެއްޔެވެ؟\n"ޔަގީން އެ ނޯއާގެ ކަމަކަށްވާނީ...އޭނަ އަތުގައި ފައިސާ ހުރީމަ ނާޖާއިޒު ފައިދާ އެނެގީ..އަރްކާންގެ މިޒާޖު ހުންނަގޮތުން އަދި ބޯ ދަމައިގަންނަން ވެސް ނޫޅޭނެ. ތިމަންނަ ނުކުރަމޭވެސް ނުބުނާނެ . ކުޑައިރުވެސް އެހެން ހަދާ. ކުށެއްނުކުރާކަން އެހެމް މީހުން ދަނެގަންނަން ޖެހޭނީ......................."\nނަރުގިސް އޭނަ ދަންނަހާ ވަކީލުންނާއި މިނިސްޓަރުންނަށް އަދިވެސް ސަރުކާރުގެ މަތީ މަގާމުގައި ތިބި މީހުންނަށް ގުޅައިގެން އެކަމާއި ބެހޭގޮތުން މަޝްވަރާކުރިއެވެ. އޭނަގެ ދަރިފުޅު ބަންދުގައި ހުރެގެން ލޮލުފިޔަ ޖަހައިވެސް ނުލެވޭނެއެވެ. އެންމެފަހުން ކެތްނުކުރެވިގެން ހީނާގެ ނަމްބަރު ހޯދައިގެން ގުޅިއެވެ. އޭނަގެ ދަރިފުޅުގެ ބޮލުގައި އެހާވަރެއްގެ ކުށެއް އަޅުވަން ޖެހެނީ ކޮން ސަބަބަކާއި ހުރެތޯ ސުވާލުކުރިއެވެ. ކަޒްޔާ އަމަންއާއި ކައިވެނިކުރުމުން ނޯއާއަށް ހަޖަމު ނުވެވުނީހެއްޔޭވެސް އެހިއެވެ. ހީނާގެ ފަރާތުން އެއްވެސް ޖަވާބެއް ނުލިބި އެންމެފަހުން ފޯނު ކަނޑައިލީއެވެ.\nނޯއާއަށް ކައިޝާ ގެނެސްދިން ފޮށިގަނޑު ހިފައިގެންގޮސް ކޮޓަރިއަށް ވަދެ ކަނޑައިލެވުނީ ތެޅިތެޅިވާ ހިތަކާއެކުގައެވެ. އެފޮށީގެ ތެރޭގައި އެތައް ހާސް ކުދި ސިޓީތަކެއް ވީތަން ފެނުމުން ހައިރާންކަމާއެކު ބަލަން އިނދެވުނެވެ. ކަޒްޔާގެ އަތު ލިޔުން ނޯއާއަށް އާ އެއްޗެއް ނޫނެވެ. ބައެއް ސިޓީތަކުގައި ސެކްޗްތައް ކުރަހާލާފައިހުރިއިރު ކުރެހުންތަކުންވެސް އެތައް ހާސް މެސެޖެއް ރައްދުކޮށްދިނެވެ.\n"ކަޒްޔާ.މިއީ ކޮންކަމެއް......އައި ކާންޓް ބިލީވް......މިއީ ކަޒްޔާ މުޅިންވެސް އަހަންނަށް ލިޔުނު ސިޓީތައް؟"\nނޯއާ އެތަނުން އެއްސިޓީ ނަގާފައި ކިޔަންފެށިއެވެ.\n"ޑިއަރ ނޯއާ ވީ ޝެއާޑް ސޯ މެނީ މޯމެންޓްސް ޓުގެދާ...ހަދާންވޭތަ ބީޗްގައި ތިބެ އަހަރެމެން ތަރިތައް ގުނި ދުވަސް...މިހާރުވެސް ރޭގަނޑު ހަނދާއި ތަރިތައް ފެނުމުން އެދުވަސްތައް އަނބުރާ އިއާދަވާނެނަމައޭ ހިތަށް އަރާ. އެނގޭތަ؟ އެހުރިހާ މޯމެންޓްސް ތައް ހިތުގައި ރައްކާކުރެވިފައިވޭ. ދުވަހަކު ދެން އަލުން ބައްދަލުވުމުގެ ނަސީބެއް ނުލިބުނަސް އެ ޕާޓް އޮފް މީ އިޒް ސްޓިލް ވިތް ޔޫ. ކޮންމެ ތާކު ހުއްޓަސް އަހަރެންގެ ހަޔާތުގެ އެންމެ މުހިއްމު އެކަކީ ތިއީ. އެންމެ ހަނދާން ވާ އެކަކީ ތިއީ ނޯއާ...ރިމެމްބަރިން ޔޫ........"\nބައެއް ސިޓީތައް ތަންކޮޅެއް ދިގެވެ. އަނެއްބައި ސިޓީ އެންމެ ދެތިން ލަފުޒެވެ. ނަމަވެސް އެއިން ކޮންމެ ލަފުޒެއްވެސް ނޯއާގެ ހިތަށް އަސަރުކުރުވިއެވެ.\nނޯއާގެ އެނދުމައްޗަށް އެކިކުލައިގެ ސިޓީތައް އުކާލެވިފައިވެއެވެ. ހުރިހާ ކުލައެއް ހަމަކުރަން ކަޒްޔާ ކުރިމަސައްކަތް އޭނަވަނީ ފުރިހަމަކޮށްފައެވެ. އޭނަ އޮތީ ނިތުމަތީގައި އަތް ބާއްވާލައިގެން ފުން ޚިޔާލެއްގެ ތެރޭގައެވެ. ކަޒްޔާގެ އެ ސިޓީތައް ރަމްޒުކޮށްދެނީ ލޯތްބެވެ. އޭނަގެ ހިތުގައި މި ފަސްއަހަރުވާންދެން ފޮރުވައިގެން އުޅުނު ސިއްރެވެ.\nއަމަންއާއެކު ކަޒްޔާ އަފްގާނިސްތާނަށް ދަތުރުކުރީ ހިތުން ރުހުމުންނެވެ. އަމަންގެ އެކުވެރިއެއްގެ ކައިވެނީގެ ދައުވަތަށް ދިޔުމުން އެތަނުގެ ސަގާފަތާއި އާދަކާދަ ފެންނާނެއެވެ. އެމީހުން އެޝަހަރުގައި މަޑުކުރާނީ ދެތިން ދުވަހުކަމަށާއި އެތަނުން ދިއްލީއަށްގޮސް އެއާ އިންޑާއިން ސީދާ މާލެ އަންނަން ޓިކެޓް ނަގާނެކަމުގެ ޔަގީންކަން އަމަންދިނެވެ.\n"އެނގޭތަ؟ އަރްކާން ހައްޔަރުކޮށްފި....." އަމަން އާ ޚަބަރެއް ދިނެވެ.\n"ސޭޑް. އެކަމަކު...." ކަޒްޔާ ކުޑަދޮރުން ބޭރަށް ބަލަންފެށިއެވެ. އެ ޚަބަރު އިވުމުން އުފަލެއްވެސް ނުވިއެވެ. ނަމަވެސް ޔަހްޔާއަށް އިންސާފު ލިބެނީކަން ޔަގީންވެ އަނާއަށްޓަކާ އޭނަ ހިނިތުންވެލިއެވެ.\n"އެކަމަކު ދުވަސްކޮޅަކުން މިނިވަން ކުރާނެ. މިތަންތާ އެހެނެއް ނޫޅެވޭނެ..."\n"ތިބުނީ ކިހިނެއް؟" ކަޒްޔާ ސިހުނެވެ.


އެމްޑީޕީގެ އަމާޒަކީ ރާއްޖެއިން ފަގީރުކަން ނައްތާލުން- ރައީސް ނަޝީދު – Maldivian Democratic Party\nއެމްޑީޕީގެ އަމާޒަކީ ރާއްޖެއިން ފަގީރުކަން ނައްތާލުން- ރައީސް ނަޝީދު\nއެމްޑީޕީގެ އަމާޒަކީ ރާއްޖެއިން ފަގީރުކަން ނައްތާލުން ކަމަށް އެމްޑީޕީގެ ރިޔާސީ ކެންޑިޑޭޓް ރައީސް މުހައްމަދު ނަޝީދު ވިދާޅުވެއްޖެއެވެ.\nބޮޑު ތިލަދުންމަތީ ވައުދުގެ ދަތުރުގައި މިރޭ ހއ. ހޯރަފުށީގައި ވާހަކަފުޅުދައްކަވަމުން ރައީސް ނަޝީދު ވިދާޅުވީ ރާއްޖޭގެ ގިނަ ރައްޔިތންނަކީ3އިރު ރަގަޅަށް ނުކައި ތިބޭ މީހުން ކަމަށާއި، ރާއްޖޭގައި ހުރި މުއްސަނދި ގުދުރަތީ ވަސީލަތްތައް ބޭނުންކޮށްގެން ރާއްޖެއިން ފަގީރުކަން ނައްތާލައްވާނޭ ކަމަށެވެ.\nމިރޭގެ ޖަލްސާގައި ރައީސް ނަޝީދު ވިދާޅުވީ އެމަނިކުފާނު ޖަލަށް ފޮނުވައިފި ނަމަ މާ ފަސޭހައިން ސަރުކާރު ވައްޓާލާނޭ ކަމަށާއި، “މެޓާއިން ކަރުދާސް ވަކިކުރާހާ ފަސޭހައިން ސަރުކާރުވައްޓާލާނަން”، ކަމަށެވެ. އަދި އެމަނކިފާނަށް ޖަލުގައި ނުދޭ އަދަބެއް ނެތް ކަމަށް ވެސް ރައީސް ނަޝީދު ވިދާޅުވިއެވެ.\nބަޖެޓްގެ ވާހަކަދައްކަވަމުން ރައީސް ނަޝީދު ވިދާޅުވީ ބަޖެޓް ސަޕޯޓްގެ ގޮތުގައި އެއްވެސް ގައުމަކުން ލޯނެއް ނުދޭނޭ ކަމަށާއި، ލޯނުދިނަސް ދޭނީ ކޮންމެވެސް ޕްރޮޖެކްޓަކަށް ކަމަށެވެ. އަދި ރަށްރަށުގައި ނަރުދަމާ ފަދަ ވަސީލަތްތައް ގާއިމްކުރުމަށް ކަމަށް ބުނެ ލޯނު ނަގާ ކަމަށް ބަޖެޓްގައި ޖަހާފައިވާއިރު އެލޯނު ނަގަނީ ކޮންއިރަކު ކޮންތާކުން ކަން އެނގެން ނެތް ކަމަށް ވެސް ރައީސް ނަޝީދު ވިދާޅުވިއެވެ. އެމަނިކުފާނު ވިދާޅުވީ ބަޖެޓަކީ ބާޣީ ބަޖެޓެއް ކަމަށާއި، އެއީ ޝައްކެއް ވެސް އޮތް ކަމެއް ނޫން ކަމަށެވެ. އަދި ބާޣީ ބަޖެޓުން ފެންނަން އޮތީ ބާޣީންގެ އޮރިޔާން ކަމަށް ވެސް އެމަނިކުފާނު މިރޭ ވިދާޅުވިއެވެ.\nބާޣީންނަށް އެމީހުން ކުރަން އެއުޅެނީ ކީއްކަން ވެސް ނޭގޭ ކަމަށާއި، ތަރައްގީގެ އިލްމެއް ވެސް ހިލްމެއް ވެސް ބާޣިންގެ ނެތް ކަމަށް ވެސް މިރޭގެ ޖަލްސާގައި ރައީސް ނަޝީދު ވިދާޅުވިއެވެ. އަދި ހޯރަފުށީގެ ތަރައްގީ އަކީ އެމްޑީޕީގެ އުއްމީދެއް ކަމަށާއި، އެމްޑީޕީން މަސައްކަތްކުރަމުން މިދަނީ ހޯރަފުއްޓާއި، މުޅި ރާއްޖެއަށް ތަރައްގީ ހޯދައި، ރާއްޖެ ބަދަލުކޮށް މުޅިން އެހެން ދިވެހިރާއްޖެއެއް ހޯދުމަށް ކަމަށް އެމަނިކުފާނުވިދާޅުވިއެވެ.\nޖީއެމްއާރު އަތުން އިބްރާހީމް ނާސިރު އިންޓަރނޭޝަނަލް އެއަރޕޯޓް ރޭ މެންދަމު ނަގާފައިވާތީ އެކަމާ ގުޅޭ ގޮތުން ވާހަކަދައްކަވަމުން ރައީސް ނަޝީދު ވިދާޅުވީ ރޭގައި ފެނުނީ ވަރަށް ހުތުރު މަންޒަރެއް ކަމަށެވެ. އަދި ދުނިޔޭގެ އެންމެ ބޮޑު އެއް ބާރާ ކުޅުނީމާ އޭގެ ލޮޓި ލިބޭނޭ ކަމަށާއި، އެނބުރި ފަހަތުން އައިސް ޖަހާނޭ ކަމަށް ވެސް އެމަނިކުފާނު ވިދާޅުވިއެވެ.\nއެންމެ އުތުރުގެ3އަތޮޅަށް އެމްޑީޕީން ކުރާ ދަތުރުގައި 44 ރަށަށް ޒިޔާރަތްކުރާ އިރު، އެއީ ރާއްޖޭގެ އާބާދީގެ 20 ޕަސެންޓް ކަމަށްވާ 52000 އަށްވުރެ ގިނަ މީހުންގެ މައްޗަށް އެކުލެވިގެންވާ ސަރަހައްދެއް ކަމަށާއި، އެ3އަތޮޅުގެ ހުރިހާ ގެއަކަށް ހެން ވަދެވި، އެންމެނާ ބައްދަލުވާއިރު މި ރާއްޖޭގައި ވާނުވާ އެމަނިކުފާނަށް އެނގިވަޑައިގަންނަވާ ކަމަށާއި، 2013 ވަނަ އަހަރު އިންތިޚާބެއް ބާއްވައިފިނަމަ އެމްޑީޕީން އެ އިންތިޚާބު ކާމިޔާބުކުރާ މަންޒަރު ކަމަށެވެ. އަދި ރިޔާސީ އިންތިޚާބުގެ ފުރަތަމަ ބުރުން ކިހިލި ޖަހައިގެން ސިޔާސީ ވާދަވެރިން ބަލިކުރައްވާނޭ ކަމަށް ވެސް އެމަނިކުފާނު ވިދާޅުވިއެވެ.


Raees Solih nukunnavaifi ; Vaadha feshenee\nރައީސް ސޯލިހް ނުކުންނަވައިފި ؛ ވާދަ ފެށެނީ\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް: ދެވަނަ ދައުރަކަށް ތައްޔާރަށް ހުންނެވި ކަމަށް ފުރަތަމަ ފަހަރަށް އިއުލާނު ކުރެއްވީ އިއްޔެ -- އަވަސް ފޮޓޯ: އަހުމަދު މުއާޒް\nކުރިއަށް އޮތް ރިޔާސީ އިންތިހާބަކީ ރާއްޖޭގެ ތާރީހުގައި މިހާތަނަށް ބޭއްވިފައިނުވާ ފަދަ ވާދަވެރި އަދި ބޮޑު އިންތިހާބަކަށް ވެދާނެ އެވެ. އެންމެ ގިނަ ކެންޑިޑޭޓުން ވާދަކުރާ އެއް އިންތިހާބަށްވެސް ވުމަކީ އެކަށީގެންވާ ކަމެކެވެ. ޔަގީނުންވެސް 2008 ވަނަ އަހަރުން ފެށިގެން މިހާތަނަށް ބޭއްވޭ އެންމެ ފޯރިގަދަ އިންތިހާބަށް 2023 ގެ އިންތިހާބު ވެގެންދާނެ އެވެ. އިންތިހާބުގައި ވާދަކުރައްވާނެ ކަމަށް ބެލެވޭ ކެންޑިޑޭޓުންގެ ތެރޭގައި ރައީސް އިބްރާހިމް މުހައްމަދު ސޯލިހާއި ކުރީގެ ރައީސް އަބްދުﷲ ޔާމީން އާއި ގާސިމް އިބްރާހިމް އަދި ކުރީގެ ހޯމް މިނިސްޓަރު އުމަރު ނަސީރު އާއި ކުރީގެ ޑިފެންސް މިނިސްޓަރު މުހައްމަދު ނާޒިމްގެ ނަން އޮވެއެވެ. ރައީސް މުހައްމަދު ނަޝީދުވެސް ވަނީ އިންތިހާބުގައި ވާދަކުރެއްވުމުގެ ޝައުގުވެރިކަން ފާޅުކުރައްވާފައެވެ.\nރިޔާސީ ރޭހަށް ނިކުންނަވަން ރައީސް ސޯލިހާއި ރައީސް ނަޝީދު ނޫން އެހެން ބޭފުޅުންނަށް މާބޮޑު ހުރަހެއް ނެތެވެ. އެހެން ކޮންމެ ބޭފުޅަކަށް އެ ބޭފުޅަކު ހުންނެވި އޮޑިއަކުން ފުރުސަތު އެބައޮތެވެ. ހިތަކަށް ރިޔާސީ ޓިކެޓް އޮތީ ލިބިވަޑައިގެންފައެވެ. ނަމަވެސް ރައީސް ސޯލިހާއި ރައީސް ނަޝީދަށް އޮތީ ޕްރައިމަރީން މޮޅުވުމެވެ. ރިޔާސީ ރޭހުގެ ބަހުސްގައި ދެ ރައީސުންގެ ވާހަކަތަކަށް ބޮޑު ޝައުގެއް އޮތް މައިގަނޑު ސަބަބަކީ މިއީ އެވެ.\nއިއްޔެއާ ހަމައަށް ރިޔާސީ އިންތިހާބުގެ ވާހަކަ ދައްކަވަން ރައީސް ސޯލިހް ގެންދެވީ އިއުތިރާޒު ކުރައްވަމުންނެވެ. އެހެން ކަމުން އެމްޑީޕީގެ ރިޔާސީ ޕްރައިމަރީ އާއި އެ ޕްރައިމަރީން ކަނޑައަޅާ ރިޔާސީ ކެންޑިޑޭޓަކާ ގުޅޭ ބަހުސް ކުރިއަށް ގެންދެވޭ ގޮތް އޮތީ ނުވެފައެވެ. 2023 ގެ އިންތިހާބުގައި ވާދަކުރަައްވާނެތޯ ސުވާލު ކުރެވޭ ކޮންމެ ފަހަރަކު ރައީސް ސޯލިހް ވިދާޅުވަމުން ގެންދެވީ އެމަނިކުފާނުގެ ފޯކަސް އޮތީ ވައުދުތައް ފުއްދެވުމަށް ކަމަށެވެ. ވައުދުތައް ފުއްދެވުމަށް ފަހު ނޫނީ ވެރިކަމުގެ ދެވަނަ ދައުރެއްގެ ވާހަކަވެސް ދައްކަވަން ބޭނުންފުޅުނުވާ ކަމަށެވެ.\nއަނެއްކޮޅުން ރައީސް ނަޝީދު ގެންދެވީ ލިބިވަޑައިގަންނަވާ ކޮންމެ ފުރުސަތެއްގައި އެމަނިކުފާނުގެ ޝައުގުވެރިކަން ރިޔާސީ ރޭހަށް އޮތް ކަމުގައި ވިދާޅުވަމުންނެވެ. އެމްޑީޕީގެ ރިޔާސީ ކެންޑިޑޭޓް ކަނޑައަޅާނީ ރިޔާސީ ޕްރައިމަރީ ކަމަށް ވިދާޅުވިއެވެ. އެ ޕްރައިމަރީގައި ވާދަކުރަައްވާ ކާމިޔާބު ހޯއްދަވާނެ ކަމަށްވެސް ވިދާޅުވިއެވެ. އަދި އެމަނިކުފާނުގެ އާއިލީ ބޭފުޅުންނާއި އެންމެ ވަފާތެރި މިތުރުން މެދުވެރި ކުރައްވާވެސް 2023 ގެ އިންތިހާބަށް ނިކުންނަވާނެ ކަމުގެ އިޝާރާތްތައް ގެންދެވީ ކުރައްވަމުންނެވެ.\nއެމްޑީޕީގެ އިސް ލީޑަރު އަދި ރައީސް އިބްރާހިމް މުހައްމަދު ސޯލިހް އާއި އެމްޑީޕީގެ ރައީސް މުހައްމަދު ނަޝީދު: ދެވަނަ ދައުރެއްގެ ޝައުގުވެރިކަން ފާޅުކުރެއްވުމުން ނަޝީދު ވަނީ ވަގުތުން ރައްދު ދެއްވާފައި -- އަވަސް ފޮޓޯ: އަހުމަދު މުއާޒް\nއަދި ރައީސް ސޯލިހް ހަނު ހުންނެވުމުގެ ފައިދާ ނަަންގަވާ ރިޔާސީ ޓިކެޓް ލިބިވަޑައިގަތުމަށް މަގު ފަހި ކުރެއްވުމަށް އެ ނޫންވެސް އެކި ވާހަކަތައް ވަނީ ދައްކަވާފައެވެ. އެގޮތުން 2023 ގެ އިންތިހާބުގައި ރައީސް ސޯލިހްް ވާދަކުރައްވާ މަންޒަރު ފެނިވަޑައިނުގަންނަވާނެ ކަމަށް ވިދާޅުވިއެވެ. ދެވަނަ ދައުރެއްގެ އުންމީދެއް ރައީސްގެ އޮތް ކަމަށް ދެކިވަޑައިނުގަންނަވާ ކަމަށް ވިދާޅުވިއެވެ. މި ހުރިހާ ދުވަހަކު އެހާމެ އެކުވެރިކަމުގައި ތިއްބެވިއިރު އައު ދައުރެއްގެ ވާހަކަ އެއްގޮތަކަށްވެސް ދައްކަވާފައިނުވާ ކަމަށްވެސް ނަޝީދު ވިދާޅުވެފައިވެއެވެ.\nއެ ވާހަކަތައް އެންމެ ތިލަކުރެއްވީ މި ފަހުން އެމްޑީޕީ ތަޖުރިބާ ކުރި އެންމެ މުހިންމު ދުވަހު އެވެ. އެއީ މިދިޔަ މަހު އޮތް އެމްޑީޕީގެ އެތެރޭގެ އިންތިހާބުގެ ވޯޓް ނަގަމުންދިޔަ ވަގުތެވެ. މިހާތަނަށް ބޭއްވުނު އެމްޑީޕީގެ އެންމެ ވާދަވެރި އެތެރޭގެ އިންތިހާބުގެ ވޯޓް ހިނގަމުން ދަނިކޮށް ނަޝީދު ވަނީ ޓީވީ ޗެނަލެއް މެދުވެރި ކުރައްވާ 2023 ގެ އިންތިހާބުގައި ރަައީސް ސޯލިހް ވާދަކުރައްވާނެ ކަމަށް ދެކެވަޑައިނުގަންނަވާ ކަަމަށް ވަރަށް ސާފުކޮށް ވިދާޅުވެފައެވެ. އަދި އެމަނިކުފާނު ވާދަކުރައްވަން ބޭނުންފުޅުވާ ކަމަށް މާ ސާފުކޮށް ވިދާޅުވިއެވެ. އެމްޑީޕީގެ ވެރިކަން ދެމެހެއްޓުމަށް އެ ގޮތް މޮޅު ކަމުގައިވެސް ވިދާޅުވިއެވެ.\nއެ ދުވަހު ސަރުކާރުގެ ތަރުޖަމާނު ނެރުއްވާ ރައީސް ސޯލިހް އެ ވާހަކަތައް ދޮގުކުރެއްވިއެވެ. ނަމަވެސް ފިނި ގޮތަކަށެވެ. މަޑުކުރެއްވީ އިއްޔެގެ ނޫސްވެރިންގެ ބައްދަލްވުމާއި ހަމައަށެވެ. އެ ދުވަހު ރައީސްގެ ފަރާތްޕުޅުން ތަރުޖަމާން ވިދާޅުވީ ރިޔާސީ ރޭހުގައި ވާދަކުރެއްވުމާ ގުޅޭގޮތުން ރައީސް އަދި ގޮތެއް ނުނިންމަވާ ކަމަށެވެ. ޔަގީނުންވެސް ވާދަނުކުރައްވަން ނުނިންމަވާ ކަމަށެވެ. އަދި ރައްޔިތުންނާއި ބައްދަލުކުރައްވާ ރައީސް ނިންމަވާ ގޮތެއް ސާފުކޮށްދެއްވާނެ ކަމަށެވެ. އެ މަސައްކަތް އެހެން ބޭފުޅަކަށް ހަވާލު ނުކުރައްވާނެ ކަމަށެވެ.\nއެމްޑީޕީގެ އިސް ލީޑަރު އަދި ރައީސް އިބްރާހިމް މުހައްމަދު ސޯލިހް އާއި އެމްޑީޕީގެ ރައީސް މުހައްމަދު ނަޝީދު: އެމްޑީޕީގެ ރިޔާސީ ޓިކެޓް ލިބިވަޑައިގަންނަވާނެ ބޭފުޅެއް ޔަގީނެއް ނޫން --\nރިޔާސީ އިންތިހާބާއި ގުޅޭގޮތުން މިހާތަނަށް ދައްކަވަމުން އައި ވާހަކަތައް ބަދަލުކުރައްވާ ސާފު ޖަވާބެއް ރައީސް ސޯލިހް ދެއްވެވީ އިއްްޔެ އެވެ. އިންތިހާބުގައި ވާދަކުރެއްވުމާއި ގުޅޭގޮތުން ގޮތެއް ނިންމަވައިފިންތޯ އަވަސް އިން ކުރި ސުވާލަށް ޖަވާބު ދެއްވަމުންނެވެ. ނޫސްވެރިންނާއި ބައްދަލުނުކުރައްވާތާ 10 މަސް ދުވަސް ފަހުން އިއްޔެ ރައީސުލްޖުމްހޫރިއްޔާގެ އޮފީހުގައި ބޭއްވެވި ބައްދަލްވުމުގައި ރައީސް ސޯލިހް ވަނީ ދެވަނަ ދައުރަކަށް ނިކުމެ ހުންނެވި ކަމަށް ވިދާޅުވެފައެވެ. އެއަށްވުރެ މާސާފުކޮށް ވިދާޅުވީ އެމަނިކުފާނު ދެވަނަ ދައުރަކަށް ތައްޔާރަށް ހުންނެވި ކަަމަށެވެ.\nވެރިކަމުގައި އޮތީ އެމްޑީޕީ އެވެ. އެ ވެރިކަން ދަމަހައްޓަން އެދޭނަމަ "ޗޮއިސް" އަކީ އެމަނިކުފާނު ކަމަށެވެ. މިއީ ސީދާކޮށް ވިޔަސް ނުސީދާކޮށް ވިޔަސް ރައީސް ނަޝީދަށް ދެއްވި ޖަވާބެކެވެ. އެއީ އެމްޑީޕީގެ ވެރިކަން ދަމަހައްޓަން އޮތް އެންމެ މޮޅު ފަންޑިތައަކީ އެމަނިކުފާނު ރިޔާސީ ރޭހަށް ނިކުންނެވުން ކަމަށް މިދިޔަ މަހުގެ 19 ވަނަ ދުވަހު ވިދާޅުވުމުންނެވެ.\nއެ ސުވާލަށް ދެއްވެވި ޖަވާބުގައި ދެންވެސް ރައީސް ސޯލިހް އަޅާކިޔުއްވީ ރައީސް ނަޝީދާ އެމަނިކުފާނާ ހުރި ތަފާތެވެ. ވިދާޅުވީ އަދިވެސް އެއް ޕާޓީއަކަށް އެކަނި ވެރިކަން ހޯދެން ނެތް ކަަމަށެވެ. ރައްޔިތުންގެ ތާއީދެއް އެވަރަށް ނެތީ އެވެ. އެހެންވީމަ ވެރިކަން ހޯދަން އަދި ވެރިކަން ދަމަހައްޓަން އޮތީވެސް ކޯލިޝަންގެ ހިޔަލުގައި ތިބުމެވެ. ރައީސް ވިދާޅުވި ގޮތުގައި ފުޅާ ކޯލިޝަނެއް ހެއްދެވޭނީ އަދި ހެއްދެވެން އޮތީ އެމަނިކުފާނަށެވެ. ކޯލިޝަނަކާއެކު ނިކުންނަވާ އިންތިހާބު ކާމިޔާބު ކުރައްވާނެ ކަމުގެ ޔަގީންކަން އެބައޮތެވެ.\nއެ ވާހަަކަފުޅުގައި ނަޝީދުގެ ނަންފުޅު ނެތަސް ރައީސްގެ ވިދާޅުވުން ސާފެވެ. ރައީސް އެ ވިދާޅުވަނީ ނަޝީދަށް ކޯލިޝަނެއް އެކުލަވާ ނުލެއްވޭނެ ކަމަށެވެ. ނަޝީދާއެކު މަސައްކަތް ކުރައްވާނެ ސިޔާސީ ލީޑަރެއް ނެތެވެ. ޕާޓީއެއް ނެތެވެ. ކޯލިޝަންގައި އޮތް ތިން ޕާޓީއާ އެ ޕާޓީތަކުގެ ލީޑަރުން އަދި މެންބަރުންނާވެސް ނަޝީދާ ގުޅުމެއް ނެތެވެ. އޮތީ ދެބަސްވުމާއި ހިޔާލުތަފާތުވުމެވެ. ކޯލިޝަން އޮތުމަށް ނަޝީދުވެސް އެހާމެ ރުޅިއަރައެވެ. ކޯލިޝަން ރޫޅާލާ އެމްޑީޕީ އެކަނި ސަރުކާރު ހިންގަން ނަޝީދު އެކި ފަހަރުމަތިން ހުށައަޅުއްވާފައިވެއެވެ. ނަމަވެސް ދެވަނަ ދައުރެއްގެ އުންމީދު އޮތީތީވެ އެ ގޮތް ހައްދަވަން ރައީސަށް ކެރިވަޑައިނުގަންނަވަނީ އެވެ.\nރިޔާސީ ރޭހަށް ނިކުންނެވުމުގެ ޝައުގުވެރިކަން ފާޅުކުރެއްވި ނަމަވެސް އަދި ދެވަނަ ދައުރަކަށް ތައްޔާރަށް ހުންނެވި ނަމަވެސް ރައީސް ސޯލިިހްގެ ކުރިފުޅުމަތީ އެންމެ ވަރުގަދަ ހަނގުރާމަ އޮތީ ކުރިއަށެވެ. ނޭންގެނީ ފެށޭނެ އިރެކެވެ. އެއީ އެމްޑީޕީގެ ރިޔާސީ ޕްރައިމަރީ އެވެ.\nޕްރައިމަރީއަށް ދެ ރައީސުން ނިކުންނަވައިފިނަމަ ވާނެ ހައެތިވެ ނިމުނީ އެވެ. އެ ދުވަސް ދެކެން ދެ ރައީސުންވެސް ބޭނުންފުޅެއް ނޫނެވެ. އަމުދުން އެމްޑީޕީ އޮތީ އެފަދަ މަންޒަރެއް ތަޖުރިބާ ކުރަން ރެޑީގައެއް ނޫނެއެވެ. ދެ ރައީސުންގެ މެދުގައި ޕްރައިމަރީއެއް ބާއްވައިފިނަމަ އެންމެ ފަހުގެ ގޮވުމުން އެމްޑީޕީ ގޮވާނެ އެވެ. ދެވަނަ ޑީއާރުޕީއަށްވެ ނިމިދާނެ އެވެ. ދެ ރައީސުންނާއި މުޅި އެމްޑީޕީއަށްވެސް އޮތީ އެ ބިރެވެ.\nއެހެން ކަމުން ފުރަތަމަ ކުރެވުނު މަސައްކަތަކީ ޕްރައިމަރީއެއް ނެތި ރައީސް ސޯލިހަށް ދެވަނަ ދައުރެއްގެ ޓިކެޓް ދިނުމެވެ. އެގޮތާ ރުހޭތޯ އެކި ބޭފުޅުން ނެރުއްވައިގެން އެކި ހުތްޖަތް ގާއިމު ކުރެއްވޭތޯ ބައެއް ބޭފުޅުން ވަރަށް ހިތްމަތް ކުރެއްވިއެވެ. ނަމަވެސް ރައީސް ނަޝީދާއި އެމަނިކުފާނުގެ ވަފާތެރިން ތިއްބެވީ އެގޮތަށް ދޫދޭކަށް ނޫނެވެ. ޕްރައިމަރީއެއް ނެތި އެމްޑީޕީގެ އެންމެ ޓިކެޓެއްވެސް ލިބޭނެ މަގެއް ނޯންނާނެ ކަމަށް ހަރުއަޑުން އިއުލާނު ކުރެއްވިއެވެ.\nއެކަން ރައީސްވެ ގަބޫލު ކުރެއްވީއެވެ. އިއްޔެ އޮތް ބައްދަލްވުމުގައި ރައީސް ވިދާޅުވި ގޮތުގައި ކެންޑިޑޭޓް ކަނޑައަޅާނީ އެމްޑީޕީގައި އުސޫލު އޮތް ގޮތަކަށެވެ. ޕްރައިމަރީއެއް އޮތުމަކީ އެންމެ ރަނގަޅު ގޮތެވެ. އެ ފަހުން ދެން ވިދާޅުވީ ރިޔާސީ ކެންޑިޑޭޓް ކަނޑައަޅާނީ އެމްޑީޕީގެ ކޮންގްރެސް އިން ކަމަށެވެ. އެހެންވީމަ މި ދެ ވާހަކަފުޅު މުޅީން ސާފެއް ނޫނެވެ. ރިޔާސީ ކެންޑިޑޭޓް ހޮވަން ހުރިހާ މެންބަރުން ވޯޓްލާ އިންތިހާބެއް ބާއްވާނީ ކަމެއް ނުވަތަ 2018 ގައި އަމަލު ކުރި ގޮތަށް ކޮންގްރެސް ބާއްވާ ގޮތް ކަނޑައަޅާނީ ކަމެއް ނޭންގެވެ. އިއްޔެގެ ބައްދަލްވުމުގައި ދެ ގޮތަށް ރައީސް ވިދާޅުވިއެވެ.\n"އަޅުގަނޑަށް ޔަގީންކަން އެބައޮތް ކޯލިޝަނަކާއެކު އެމްޑީޕީ އިސްވެ އޮވެ ބަޔަކާއެކީގައި ނިކުމެ 2023 އަޅުގަނޑަށް ކާމިޔާބު ކުރެވޭނެ ކަމުގެ. އެމްޑީޕީއަށް އެކަންޏެއް ނުވާނެ. އެހެންވީމަ ޕާޓީގެ ކޮންގްރެސް އިން ނިންމާނީ ކެންޑިޑޭޓަކު. އަޅުގަނޑު ދޭނެ ޔަގީން ކަމަކީ އަޅުގަނޑަށް ކާމިޔާބު ކުރެވޭނެ ކަމުގެ ޔަގީންކަން އޮތް ވާހަކަ ރިޔާސީ އިންތިހާބު 2023. އެމްޑީޕީއަށް ވެރިކަން ކުރަން ބޭނުން ކަމަށް ވަންޏާ އަޅުގަނޑު މިހުރީ ޗޮއިސްއެއް،" ރައީސް ސޯލިހް އިއްޔެ ވިދާޅުވިއެވެ.\nރައީސްގެ މި ވާހަކަފުޅަށް ރައީސް ނަޝީދު ރޭ ރައްދުވެސް ދެއްވައިފި އެވެ. މިއީވެސް ކުރިއަށް އޮތް ހަނގުރާމައިގެ ވަރުގަދަ ކަމުގެ އަލާމާތަކަށް ފުދެއެވެ. ރައީސް ސޯލިހްގެ އިއްޔެ އިއުލާނު ކުރެއްވުން ނަޝީދަށް ސިފަ ކުރެއްވީ އަމިއްލަ އަމިއްލަ އުންމީދު އިސްކުރުމެއްގެ ގޮތުގައެވެ. އަދި މިއީ ވެރިކަމަށް ފައިނަގަންވީ ވަގުތެއް ނޫން ކަމަށް ވިދާޅުވެ ނުސީދާކޮށް ހޫނު ރައްދެއް ދެއްވިއެވެ.\nނަޝީދު ވިދާޅުވި ގޮތުގައި މިއީ ދެ ކަމަށް ވިސްނަންވީ ވަގުތެކެވެ. އެއީބޭރު ފައިސާގެ ރިޒާވް ރަނގަޅު ކުރުމާއި ރައްޔިތުންގެ ސަލާމަތްތެރިކަން ދެމެހެއްޓޭނެ ގޮތަކާމެދު ވިސްނަވާ މަގަށް އަޅުވުމެވެ. އެ ނޫން ވިސްނުމެއް ފިކުރެއް ކުރިއަށް ނެރުއްވައިގެން ނުވާނެ ކަމަށެވެ. ރައީސްގެ ވާހަކަތަކަށް ރައްދު ދެއްވަން ޖެހިވަޑައިގެން ސަބަބުވެސް ސާފުކޮށް ދެއްވިއެވެ. ނަޝީދު ވިދާޅުވި ގޮތުގައި ވަރަށް ގިނަ ބަޔަކު ދަނީ އެމަނިކުފާނަށް އެކި މެސެޖްތައް ފޮނުއްވަމުންނެވެ. އޭގެ ތަފްސީލެއް ނުދެއްވައެވެ. ނަމަވެސް އެހެން ވިދާޅުވެ ދެން ދެއްކެވި ވާހަކަފުޅުން މަންޒަރު ސާފެވެ. އެ ވިދާޅުވަނީ ވަފާތެރި މެންބަރުން ކަަންބޮޑުވެ ރައީސް ސޯލިހް ރިޔާސީ ރޭހަށް ޝައުގުވެރިކަން ފާޅުކުރެއްވުމުން ދެން ނަޝީދު ހައްދަވާނެ ގޮތެއް ސާފުކޮށް ދެއްވުމުގެ ވާހަކައެވެ. ޓްވީޓްގައި ނަޝީދު އެ ވަނީ މިވަަގުތަށް ރައީސް ސޯލިހަށް ދެވެން އޮތް އެންމެ ވަރުގަދަ ރަައްދު ދެއްވާފައެވެ.\n"ވަރަށް ގިނަ ބޭފުޅުން ޓެކްސްޓް ކުރައްވާތީ ދަންނަވަން. އަޅުގަނޑަށް ފެންނަ ގޮތުގައި މިއަދުގެ ހާލަތަކީ އަމިއްލަ އުންމީދު އިސްކޮށް ވެރިކަމަށް ފައިނަގަންވީ ވަގުތެއް ނޫން. މިއީ ބޭރު ފައިސާގެ ރިޒާވް ރަނގަޅުކޮށް ރައްޔިތުންގެ ސަލާމަތްތެރިކަން ދެމެހެއްޓޭނެ ގޮތާމެދު ވިސްނާ މަގަށް އަޅުވަންވީ ވަގުތު،" ރައީސްގެ އިއުލާން ކުރެއްވުމަށް ރައްދު ދެއްވާ ނަޝީދު ވިދާޅުވިއެވެ.\nކޮންމެއަަކަށް ރައީސް ސޯލިހް މިވަނީ މިހާތަނަށް އެމަނިކުފާނު ހާމަނުކުރައްވާ ހުންނެވި އައު ދައުރެއްގެ ވިސްނުން ސާފުކޮށް ހާމަކުރައްވާފައެވެ. ހަރުހިލަ ތޮށިގަނޑުގައި ފޮރުވިފައި އޮތް އެމަނިކުފާނުގެ ހަގީގީ ވިސްނުން ބޭރަށް ނެރުއްވާފައެވެ. އެއާއެކު ރައީސް ނަޝީދުގެ ފާޑުވިދާޅުވުންވެސް އަމާޒުވީއެވެ. ނަމަވެސް އެއީ ވަރަށް ޒާތީ އެހާމެ ސިޔާސީ ފާޑުވިދާޅުވުމެވެ. މިދިޔަ ކޮންމެ ދުވަހަކު ނަޝީދު ގެންދެވީ ވެރިކަމަށް ވަޑައިގަތުމުގެ ޝައުގުވެރިކަން ފާޅުކުރައްވަމުންނެވެ. އެމަނިކުފާނު އެ ވާހަކަ ދެއްކެވީ ބަލިމަޑުކަމަށް ބެެއްލެވުމެއް ނެތިއެވެ. ދައުލަތުގެ ރިޒާވް ހުރި ނެތް ގޮތެއް ނުބައްލައެވެ. ގައުމުގެ ސަލާމަތާއި ރައްކާތެރިކަން އޮތް ގޮތެއް ބެއްލެވުމެއް ނެތި އެވެ.\nއެހެންވީމަ އެކަން އެހެން ހިނގާނެކަން ރައީސް ސޯލިހަށް މާ ސާފުކޮށް އެނގިވަޑައިގަންނަވާނެ އެވެ. އެކަން އެނގިވަޑައިގެން ހުންނަވާ ރައީސްގެ ޖަވާބު ބައްޓަން ކުރެއްވީ އެހާމެ ސާދާކޮށެވެ. އެހެންވީމަ ދެން އޮތީ ރިޔާސީ ޓިކެޓްގެ ބަހުސެވެ. ޓިކެޓް ދޭނެ ގޮތެވެ. ޕްރައިމަރީއެއް ބާއްވާނީ ހެއްޔެވެ. ގައުމީ މަޖިލީހުން ގޮތްތަކެއް ނިންމާ ކޮންގްރެސް އެއްކޮށް ޓިކެޓާމެދު ގޮތް ނިންމާނީ ހެއްޔެވެ. ގައުމީ މަޖިލީހާއި ކޮންގްރެސްގެ އަަޣުލަބިއްޔަތު ރަައީސް ސޯލިހް ފަސޭހަކަމާއެކު ހޯއްދަވާނެ އެވެ.\nޕްރައިމަރީންވެސް ކުރި ލިބިވަޑައިގަންނަވާނެ ކަމަށް ވަރަށް ބޮޑަށް ބެލެވެއެވެ. ނަމަވެސް ރައީސް ނަޝީދާ ވާދަކުރަން ޖެހިވަޑައިގެންފިނަމަ މޮޅުވިޔަސް ލައްކަ ދެރަ ލިބިވަޑައިގަންނަވާނެ އެވެ. އަލުން އެއް ނުކުރެވޭ މިންވަރަށް ޕާޓީ ހަލާކުވެ ދެރަވެދާނެ އެވެ. ރައީސް ސޯލިހަށް އޮތ އެންމެ ބޮޑު ޗެލެންޖަކީ އެއީ އެވެ. ނަމަވެސް ކިތަންމެ ބޮޑު ޗެލެންޖެއް ނަންގަވައިގެންވެސް އެއީ ކުރައްވަން ޖެހިވަޑައިގެންފައި އޮތް ކަމެކެވެ. ޕްރައިމަރީ ނުބޭއްވިޔަސް އެތައް ބަޔަކު އެމްޑީޕީއާ ފެޔަށް ޖެހޭނެ އެވެ. ނަމަވެސް ގްރާސްރޫޓް ބައިބައިވާ މިންވަރު ކުޑަ ކުރެވިދާނެ ކަމަށް އެއް ގޮތަކުން ބެލެވިދާނެ އެވެ. އެކަމަކު އެގޮތުންވެސް ސަލާމަތެއް ނޯންނާނެ އެވެ. އެ ހާލަތުގައި ރައީސް ނަޝީދު ފާޅުގައި ނިކުންނަވާ ރައީސް ސޯލިހާ ދެކޮޅު ހައްދަވައިފިނަމަ ލިބޭ ގެއްލުން ވަކި ކުޑައެއް ނުވާނެ އެވެ. އެހެން ކަމުން ރިޔާސީ އިންތިހާބުގެ ޝައުގުވެރިކަން ފާޅުކުރެއްވުމާއެކު ހަގީގީ ހަނގުރާމަ އިއްޔެ އެ ފެށުނީ އެވެ. ކޮންމެ ގޮތެއްވެސް ވެދާނެ އެވެ. ބަލަން ތިބެމާ ހެއްޔެވެ.\nއެމްޑީޕީ ރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް + ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް އަދާލަތު ޕާޓީ އިމްރާން އަބްދުﷲ ޖުމްހޫރީ ޕާޓީ އެމްއާރުއެމް ރިޔާސީ އިންތިހާބު 2023


Hockey Da Grande ah soikohfi | Mihaaru\nގައުމީ ޓީމުގެ ޕްރެކްޓިސް ސެޝަނެއްގެ ތެރެއިން ހޮކޭ.-- ފޮޓޯ: ނިޝާން އަލީ/ މިހާރު\nހޮކޭ ދަ ގްރާންޑޭ އަށް ސޮއިކޮށްފި\n19 ފެބުރުއަރީ 2019 - 19:37 1 comment\nތަޖުރިބާކާރު ޑިފެންޑަރު މުހައްމަދު ރަޝީދު (ހޮކޭ) މި ފަހަރު ފުރަތަމަ ޑިވިޝަނުގައި އަލަށް ވާދަކުރާ ދަ ގްރާންޑޭ ސްޕޯޓްސް ކްލަބަށް ސޮއިކޮށްފި އެވެ.\nދާދި ފަހުން އެފްއޭއެމް ޕްލޭޔާ ސްޓޭޓަސް ކޮމިޓީން ވަނީ ނިއު ރޭޑިއަންޓާއި ހޮކޭއާ ދެމެދު ވެފައިވާ އެއްބަސްވުން އުވާލައިފަ އެވެ. ޑިފެންސްލައިނާއި މެދުތެރެއަށް ވެސް މޮޅު ކުޅުމެއް ދައްކާ ހޮކޭއާ އެކު ނިއު އިން ހަދާފައިވާ ފަސް އަހަރުގެ އެއްބަސްވުން އޮތީ މި އަހަރުގެ ނިޔަލަށެވެ. އެކަމަކު ހަދާފައިވާ އެއްބަސްވުމާ އެއްގޮތަށް ނިއު އިން އަމަލުކޮށްފައެއް ނުވާތީ ޕްލޭޔާ ސްޓޭޓަސް ކޮމިޓީން ނިންމީ ކޮންޓްރެކްޓް އުވާލުމަށެވެ.\nކުރިން ވިކްޓަރީ، މާޒިޔާ އަދި ވެލެންސިއާ އަށް ވެސް ކުޅުނު ހޮކޭ ނިއު އަށް ބަދަލުވީ 2014 ވަނަ އަހަރު އެވެ. އޭގެ ފަހުން އެ ޓީމުން ހޯދި ގިނަ ކާމިޔާބީތަކުގައި އޭނާގެ ދައުރު ބޮޑެވެ. ގައުމީ ޓީމުން މީގެ ކުރިން ގަވާއިދުން ފުރުސަތު ހޯދަމުން އައި ހޮކޭ އަށް މިހާރުގެ ކޯޗު ޕީޓަ ސެގާޓް ހަވާލުވި ފަހުން ޓީމުން އަދި ފުރުސަތު ނުލިބެ އެވެ.\nގައުމީ ފުޓްބޯޅަ ޓީމަށް ގިނަ މެޗުތަކެއް ކުޅެދިން ރ. އަލިފުށްޓައް އުފަން ހޮކޭ އަކީ މި ފަހަރު ދަ ގްރާންޑޭއާ ގުޅުނު ފުރަތަމަ ކުޅުންތެރިޔާ އެވެ. އެ ޓީމުން އަންނަނީ އެހެން ކުޅުންތެރިންނާ ވެސް މަޝްވަރާކުރަމުންނެވެ.\nދަ ގްރާންޑޭ އިން ބުނީ އުމުރުން 33 އަހަރުގެ ހޮކޭ އެ ޓީމާ ގުޅުމަކީ އެ ޓީމަށް ލިބިގެންދިޔަ ބޮޑު ހިތްވަރެއް ކަމަށާއި އެ ޓީމުގެ ޓާގެޓްތަކަށް ވާސިލްވުމަށް ޓީމުގެ ފަހަތުގައި ހޮކޭގެ ލީޑަޝިޕާއި ތަޖުރިބާގެ ބޭނުން ކުރެވޭނެ ކަަމަށެވެ. ހޮކޭ ވަނީ މިދިޔަ އަހަރުތަކުގައި ނިއުގެ ސަޕޯޓަރުންނާއި ކުޅުންތެރިންގެ ފަރާތުން ލިބުނު އެއްބާރުލުމަށް ޝުކުރު އަދާކޮށްފަ އެވެ.\nމިދިޔަ ސީޒަނުގައި ދެ ވަނަ ޑިވިޝަން ފުޓްބޯޅަ މުބާރާތުގެ ޗެމްޕިއަންކަން ހޯދައި މި ފަހަރު ފުރަތަމަ ޑިވިޝަނުގައި ވާދަކުރާ ދަ ގްރާންޑޭ އިން ވަނީ ޔޫތު ޗެމްޕިއަންޝިޕް ފުޓްބޯޅަ މުބާރާތުގައި އެ ޓީމަށް ކުޅުނު ގިނަ ކުޅުންތެރިންތަކަކަށް ސީނިއާ ޓީމުން ފުރުސަތު ދީފަ އެވެ. އެކާވީސް އަހަރުން ދަށަށް އެފްއޭއެމުން ބާއްވާ ޔޫތު މުބާރާތުގައި މި ފަހަރު އަލަށް ވާދަކޮށް ދަ ގްރާންޑޭ އިން ވަނީ ސެމީ ފައިނަލުގައި ކުޅެފަ އެވެ. އެ ޓީމުން ސެމީން ބަލިވީ މުބާރާތުގެ އެންމެ ކާމިޔާބު ޓީމު އީގަލްސް އެވެ.\nއިތުރު ލިޔުންތައް ދަ ގްރާންޑޭ ސްޕޯޓްސް ކްލަބް


ޙަޤީޤީޙާދިސާ: އަނބިމީހާދެކެ ފޫހިވެ މަރުވަން އެދެމުންދަނިކޮށް އަނބިމީހާގެ ދުޢާއިން އިންތިހާއަށް ލޯބިއިތުރުވާން މެދުވެރިވި އާދައާ ޚިލާފް ސަބަބުގެ ވާހަކަ-\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 37 ސިކުންތު\nމިވާހަކަ އަޑުއަހަން އުނދަގޫވެދާނެއެވެ. އެހެނަސް މިއީ ހަމަ އަޅުގަނޑުގެ ޙަޔާތުގައި ކަންތައް ދިމާވިގޮތެވެ. ސަމާލުކަން ދެއްވައިގެން އަޑުއައްސަވައިލައްވާށެވެ.\nއަޅުގަނޑުގެ އަންހެނުން ނުވަތަ އަނބިމީހާއަކީ ވަރަށް ރަނގަޅު އަންހެނެކެވެ. އަޅުގަނޑު ބުނާނީ އެއީ ހަމަ ހުރިހާ ގޮތަކުން ނުވަތަ ހުރިހާ ކަމަކުންވެސް ހަމަ ލާމަސީލު މިސާލެއް ކަމަށެވެ. އެހެންކަމުން ލިބުނު5ދަރިން ބަލައި ތަރުބިއްޔަތުކުރީވެސް ހަމަ އެހައި ރަނގަޅަށެވެ.\nދަރިން ބޮޑެތިވެ ކައިވެނިކޮށް އަމިއްލަ ދިރިއުޅުމަށް ފެށުމުން ދެމީހުންނަށް އުޅެންޖެހުނީ ގޭގައި އެކަންޏެވެ. އެހިސާބުން އަޅުގަނޑުގެ ވިސްނުމަށް ބަދަލުތަކެއް އަންނަން ފެށިއެވެ. އަނބިމީހާ މަތިން ފޫހިވާން ފެށިއެވެ. އަނބިމީހާ ވަރިކުރަންވެސް ބޭނުންވާންފެށިއެވެ. ނަމަވެސް ކައިވެނިކުރީންސުރެ އޭނާ ވަރިނުކުރަން އެދި ކުރަމުން އަންނަ އާދޭސްތައް ހަނދާންވުމުން ވަރިކުރާކަށް ނުކެރުނެވެ.\nދެން ކުރެވެންފެށީ އެންމެ ނުބައި ކަންތަކެވެ. އެއީ އަނބިމީހާ އަވަހަށް މަރުވުމަށް އެދެވެން ފެށުމެވެ. މިކުރެވެނީ ވަރަށް ބޮޑު ފާފައެއްކަން އެނގޭއިރުވެސް އައީ އެފާފަކުރެވެމުންނެވެ.\nކޮންމެއަކަސް އެއްރެއެކެވެ. ދެމަފިރިންވެސް ތިބީ ނިދާފައެވެ. ނުވަތަ ނިދެމުންދަނީއެވެ. ކުއްލިއަކަށް އަޅުގަނޑަށް ވިސްނެން ފެށިއެވެ. "އަނބިމީހާ މަރުވަން އެދެވޭނަމަ އަނބިމީހާގެ އުމުރުކުރުވެދާނެއެވެ. އަވަހަށް މަރުވެސްވެދާނެއެވެ. މިއީ ދެމީހުން އެކަނިވެ އެންމެ ލޯބިން އުޅެންވީ ދުވަސްތަކެވެ. އަނބިމީހާގެ ފެޝަން ބަދަލުކޮށްލައި ބައެއް ކަންކަން އިޞްލާޙްކޮށްލީމާ ހަމަ ހުރިހާ ކަންކަން އަލުން އާވެދާނެއެވެ."\nސިއްސައިގެން ގޮސް ހޭލެވިއްޖެއެވެ. އެއީ ފެނުނު ހުވަފެނެއްކަމަށް ބުނާކަށް ނެތީމެވެ. އަދި ހުވަފެނެއް ނޫންކަމަށްވެސް ބުނާކަށް ނެތީމެވެ. އެކަން އަޅުގަނޑަށް ޔަޤީންނުކުރެވޭތީއެވެ.\nދެން ނިދަން އުޅެއުޅެ ނުވެސް ނިދުނެވެ. ހަނދާނަށް އަންނަނީ ދެމީހުން ވަރަށް ލޯބިން އެކުގައި އުޅުނު ދުވަސްތަކެވެ. އެކަކު އަނެކަކަށްޓަކައިވީ ޤުރްބާނީއެވެ. ވަރަށް ދަތިޙާލުގައި ދަރިން ބަލައި ބޮޑުކުރަން ދެމީހުން ކުރި މަސައްކަތެވެ. އަނބިމީހާގެ ކެތްތެރިކަމެވެ. އެއްވެސް ކަމަކާއި ޝަކުވާ ނުކުރާކަމެވެ. އަނބިމީހާގެ އިޚްލާޞްތެރިކަމެވެ.\nތެދުވެ ވުޟޫކުރީމެވެ. ދަމުނަމާދުކޮށް ދުޢާކުރަންފެށީމެވެ. އަޅުގަނޑަށްވުރެ ކުރިން އަނބިމީހާގެ ފުރާނަ ނުގެންދެވުން އެދިއެވެ. ދެމީހުންގެ ފުރާނަ އެކުގައި ގެންދެވުން އެދިއެވެ. އަދި ސުވަރުގޭގައި ދެމީހުން އެކުގައި ލެއްވެވުން އެދިއެވެ. އަދި އަޅުގަނޑު ދުޢާކުރަން އިންދައި އަނބިމީހާވެސް ހޭލައި ދަމުނަމާދުކޮށް ދުޢާކުރިއެވެ.\nހެނދުނު ހޭލައި އަނބިމީހާއަށް ވަރަށް ހެޔޮކޮށްކަންތައްތައްކުރަންފެށީމެވެ. އަނބިމީހާ އުފާކޮށްދޭން ކުރެވުނުހައި ކަމެއްކުރީމެވެ. އަދި އެރޭ ކެއީވެސް އަނބިމީހާ އެންމެ ކާހިތްވާ ރެސްޓޯރަންޓުންނެވެ. އެކުގައި ނިދަން އޮށޯތްނަމަވެސް އެރޭވެސް ނިދިއަންނަ ގޮތެއް ނުވިއެވެ. އަބަދު އޮންނަނީ އަނބިމީހާއަށް ބަލައިލެވިބަލައިލެވިއެވެ. އޭނާ ނޭވާލާތޯއެވެ. އެއީ އަނބިމީހާ އަވަހަށް މަރުވުމަށް އެދެވުނުލެއް ގިނަކަމުން އެކަން މެދުވެރިވެދާނެެކަމަށް ހަމަ ބިރުގަނެވޭތީއެވެ. އަދި އެފަދަ ގޮތެއް މެދުވެރިވެއްޖެނަމަ ޤިޔާމަތްދުވަހު ދެއްވަވާނެ ޢަޛާބް ހިތަށްއަރާތީއެވެ. އެހެންވެ މުޅި ރޭވެސް ހޭދަކުރެވުނީ އެފަދަ ގޮތަކަށެވެ. އެރޭވެސް ދަމުނަމާދުކޮށް ހަމަ ކުރީރޭ ކުރި ދުޢާތައް ކުރީމެވެ. އަނބިމީހާވެސް ދަމުނަމާދުކޮށް ދުޢާކުރިއެވެ.\nކޮންމެއަކަސް އަނބިމީހާ މަރެއް ނުވެއެވެ. ދުވަސްތައް ފާއިތުވަމުންދެއެވެ. ނަމަވެސް އަބަދުވެސް ހުރެވެނީ އަނބިމީހާ މަރުވެދާނެކަމުގެ ބިރުހީވެފައެވެ. މިފަދަ ގޮތަކަށް 2،3 މަސްދުވަސް ފާއިތުވިއިރު ހުރެވުނީ ނަފްސާނީ ބަލިމަޑުކަމެއްގެ ތެރޭގައެވެ. އެހެންވެ ހިތުގައި ކުރިން އުފެދުނު އުދާސްތަކާއި މަރުވާންވެސް އެދެވުނުކަމާއި ފަހުން ވިސްނުނު ގޮތުގެ ވާހަކަ އާއި ހުރިހާ ވާހަކަތަކެއް އަނބިމާއަށް ކިޔައިދިނީމެވެ.\nއަނބިމީހާ ދިނީ ވަރަށް ފިނި ޖަވާބެކެވެ. "ތިބާ އަހަރެންގެ މޫނު ދެކެންވެސް ބޭނުންނުވާތާ އެތައް ދުވަހެއްވެއްޖެކަން ތިބާބުނާ ބަސްތަކުންނާއި ކުރާ ކަންކަމުން އެނގެއެވެ. ތިބާހިތުގައި އަހަރެންގެ މައްޗަށް ލޯބި އިތުރުކޮށްދެއްވެވުން އެދި ވަރަށް ގިނައިން ދުޢާކުރީމެވެ. އަދި މިހާރުވެސް ދުޢާކުރަމެވެ. ތިއަވާނީ އަހަރެން ކުރާ ދުޢާގެ ސަބަބުން މެދުވެރިކަމަކަށެވެ. ކަންބޮޑުނުވާށެވެ! އަހަރެންގެ ހިތަކު ހަމަ އެއްވެސް އެއްޗެއް ނެތެވެ. މާމަ ކާފަދަރިން ބޭނުންވާނީ މާމަ ނުވަތަ ކާފައެއް ނޫނެވެ. މާމަ އާއި ކާފައެވެ. ވީމާ ޢުމުރު ހުސްވަންދެން ލޯބިން އެކުގައި ދިރިއުޅެން މަސައްކަތްކުރަމާ ހިނގާށެވެ! ﷲ ރަޙްމަތް ލައްވަވާނެތެވެ."\nމިއަދު ބޭބެގެ ޢުމުރަކީ 68 އަހަރެވެ. ތިއަކުދިންނަށް މިކިޔައިދިނީ ބޭބެގެ އުމުރުން 50 ވަރަކަށް އަހަރުގައި ހިނގި ކަމެއްގެ ވާހަކައެވެ. އެކަން އެގޮތަށް މެދުވެރިވިފަހުން ދެމީހުން މިއަދާއި ހަމައަށްވެސް މިއުޅެނީ ހަމަ ހަނީމޫންގައެވެ.\nތައަކުދިންނަށް ބުނެދޭނީ ކޮން ވާހަކައެއްކަމެއް ނުވިސްނެއެވެ. ތިއަކުދިންގެ ޒުވާން ވިސްނުން މާތޫނުވާނެއެވެ. އެހެނަސް އެއްކަމެއް ބުނަލަން ބޭނުމެވެ. ދެމަފިރިންގެ މެދުގައި ލޯބިން ކުރެވިފައިހުންނަ ކަންކަމާއި އެކަކު އަނެކަކަށްޓަކައި ވެފައިވާ ޤުރްބާނީ ހަނދާންކުރުމަކީ ލޯބި ވަރަށް ބޮޑަށް އިތުރުވެގެންދާ ކަމެކެވެ. އަދިވެސް އެއްވާހަކަ ބުނެލަން ބޭނުމެވެ. އެއީ އަނެކާދެކެ ލޯބިވާންވީ އޭނާ މަރުވުމަކުން ނޫނެވެ. ދިރިހުއްޓައެވެ. ނޫންނަމަ ކުރާނެ ފައިދާއެއް ނެތެވެ. ބޭބެއަށް ގޯސްތައް ހެދުނީ އެއިރު މިކަންކަން މިގޮތަށް ނުވިސްނުނީތީއެވެ.\n- ޢަބްދުއްރަޙީމް / މިއަދުނޫހުގެ ކިޔުންތެރިއެއް


Sarukaarun Ulhenee Masverin Gaiga Thalhu Alhuvan - MP Saeed - Vaguthu\nސަރުކާރުން އުޅެނީ މަސްވެރިން ގައިގަ ތަޅު އަޅުވަން – މެންބަރު ސައީދު\nސަރުކާރުން އުޅެނީ މަސްވެރިން ގައިގަ ތަޅު އަޅުވަން ކަމަށް ރައްޔިތުން މަޖިލީހުގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވެއްޖެއެވެ.\nސަރުކާރުން މަޖިލީހަށް ހުށަހެޅި މަސްވެރިކަމުގެ ބިލަށް މިއަދުގެ ޖަލްސާގައި ބަހުސް ކުރައްވަމުން ސައީދު ވިދާޅުވީ ސަރުކާރުން ހުށަހެޅި ބިލް ފަށައިގަތްއިރު އޮތީ "ޕްރޮގްރެސިވް ވިސްނުމެއްގައި" ކަމަށާއި ނަމަވެސް ބިލްގެ ފަހަތުގައި އޮތީ "މަސްވެރިކަމުގައި ތަޅު އެޅުވޭ ގޮތައް" ކަމަށެވެ.\nތަންފީޒީ އިދާރާއެއްގެ ބޭފުޅަކު ހިތްޕުޅާ ނުވާ ގޮތައް މަސްވެރިޔަކުގެ ބަހުރުވަ ހުރުމަކީ ވެސް އަދަބު ދެވޭނެ ކުށެއް ކަމަށް ޤާނޫނުގައި ކަނޑައަޅާފައި ވާތީ ސައީދު ވަނީ އެކަމާއި ކަންބޮޑުވުން ފާޅުކުރައްވާފައެވެ.\nސައީދު ވިދާޅުވީ "މަސްވެރިންނަކީ ވަރަށް ހޫނުގައި މަސައްކަތް ކުރާ ބައެއް" ކަމަށާއި އެހެންކަމުން މަސްވެރިންގެ ބަހުރުވައިގެ ސަބަބުން ފިޔަވަޅެއް އެޅުން އެއީ މަސްވެރިންގެ ގައިގަ ތަޅު އަޅުވަން ހިމަނާފައި އޮތް މާއްދާއެއް ކަމަށެވެ.\nއޭގެ އިތުރުން ތަންފީޒީ އިދާރާތަކުގެ އޮފިޝަލުންގެ ގޮތުގައި ފުލުހުންނާއި ސިފައިންނާއި މިނިސްޓްރީގެ މުވައްޒަފުންނާއި އަދި މިނިސްޓަރު ކަނޑައަޅާ ކޮންމެ މީހަކު ވެސް ހިމެނޭނެ ކަމަށް ބުނެފައި ވާތީ އެކަމާއި ވެސް ސައީދު ކަންބޮޑުވުން ކުރެއްވިއެވެ.\n"ސަރުކާރުން ކަމެއް ކުރާކަމަށް ވަންޏާ ކުރަންވީ ރަނގަޅަށް. މިހާރު ޤާނޫނެއް ގެންނައިރު މިޒަމާނަށް ފެތެން ޖެހޭނެ." ސައީދު ވިދާޅުވިއެވެ.\nސައީދު ވިދާޅުވީ މި ބިލުން މަސްވެރިކަމަށް އަންނާނެ ވަކި ކުރިއެރުމެއް ނެތް ކަމަށެވެ.\nސައީދު ވިދާޅުވީ މަޖިލީހުގެ ވިސްނުމާއި އެއްވަރަށް ސަރުކާރުގެ ވިސްނުން ގެނައި ނަމަ ބިލް ރަނގަޅަށް ފުރިހަމަ ވީސް ކަމަށެވެ. މިހާރު ބިލް ނިންމަން މަޖިލިސް ރައީސް ބޭނުންފުޅުވާ ސްޕީޑްގައި ކުރިއަށް ގެންދާނަމަ ބިލް އޮންނާނީ 1980 ގެ އަހަރުތަކުގައި ވެސް ފާސްކުރި މަސްވެރިންގެ ޤާނޫނާއި އެއްގޮތައް ކަމަށް ސައީދު ވިދާޅުވިއެވެ.\nއޮގަސްޓް 19, 2019 10:57\nސަރުކާރުން ކޮޕީކުރަނީ އިންޑިޔާ. އިންޑިޔާގަވެސް ގެރިމަސް ކެއުންމަނާ. މީއިންޑިޔާއެއްނޫންކަން ނަޝީދު ދަންނަށްޖެހޭ. ފެށުނީއްސުރެ ފަރުމަސް ހިފައި ކައިގެން މިއުޅެނީ ފަރުމަސް މަސް ފިހުމާއި ބޭނުމާއި ކެއުން މަނާނުކުރެވޭނެ. ފަހަރަކު ބާވަތެއް މަނާކުރަމުން ތިދަނީ. ނުވަންޏާ އިސްތިއުފާދީފަ ގެއަށްދޭބަލަ. ދިރިއުޅުމަށް ކުރާ މަސައްކަތަކީ ފަރުމަހުގެ މަސައްކަތް. އެންމެނެކަށް މަޖްލިހުން ވަޒީފާއެއްނުދޭނެ. ހުދުގަމީސްލާފަ މަޖްލިހަށް ވަދެވުނީމަ ރައްޔިތުންގެ މަތިން ހަނދާންނެތުނީމަ ކަމަކުނުދޭ.\nއޮގަސްޓް 19, 2019 13:04\n30 ޑޮލަރު ކިލޯއަކަށް އަދި ބޭރު ހަޓުން އައިސްވެސް . ގުނބޯ.


Fan'un Ge Kanthah Huri Gothun Mouni Birun "Avadhi Vehje" - Vaguthu\nފޭނުންގެ ކަންތައް ހުރިގޮތުން މޯނީ ބިރުން "އަވަދިވެއްޖެ"\nއެތައް ބައެއްގެ ހިތުން ޖާގަހޯދައި އެ ޖާދޫއެއްގައި ގިނަ ބަޔަކު ޖެއްސި އެއް ބޮލީވުޑްގެ ތަރިއަކީ މޯނީ ރޯއި އެވެ. އޭނާ ދެކެލިމަށް އެތައް ބަޔަކު އަބަދުވެސް އިންތިޒާރުކުރާއިރު، އޭނާ ޢާންމު ތަނަކުން ފެނުމުން ފޭނުންގެ ފަރާތުން އޭނާއަށް ދާދިފަހުން ވަނީ ކަންތައްގަނޑަކާއި ކުރިމަތިލާން ޖެހިފައެވެ.\nދާދި ފަހުން މީސް މީޑިއާގައި ދައުރުވާން ފެށި ވީޑިއޯއަކުން ފެންނަނީ، ފިރިހެނުންތަކެއް މޯނީ ވަށާލައިގެން ތިބޭ މަންޒަރެވެ. ރިޕޯޓްތައް ބުނާގޮތުގައި، އެ ފިރިހެނުންތައް އޭނާ ވަށާލީ އޭނާއާއެކު ސެލްފީ ނަގަން ބޭނުންވެގެންނެވެ. އަކްޝޭ ކުމާރްއާއެކު ފިލްމް "ގޯލްޑް" އިން ފެނިގެން ދިޔަ މޯނީގެ ރީތިކަމާއި، އޭނާ ފެޝަނަށް ލޯބި ކުރާ މިންވަރު އެތައް ބަޔަކަށް އެނގެއެވެ. އެ ރީތި ފިލްމީ ތަރިއާއެކު ފޮޓޯ ނަގާލަން ގިނަ ބަޔަކު ތިބީ ބޭނުންވެފައެވެ.\nމި މަންޒަރު ފެންނަ ވީޑިއޯއެއް މިހާރު ނޫސްތަކުގައި ދައުރުވަމުންދާއިރު، އެކަމަށް ގިނަ ބައެއްގެ ސަމާލުކަން ވަނީ ހުއްޓިފައެވެ. އަދި ފޭނުންގެ ފަރާތުން ވަރަށް ގިނައިން ފެންނަ އެފަދަ ޢަމަލުތައް ކުއްވެރިކޮށް ބައެއް ފަރާތްތަކުން ވަނީ ވާހަކަދައްކާފައެވެ.\nމޯނީ ދެކެލުމުގެ ފުރުސަތަކަށް އިންތިޒާރުކޮށްގެން ތިބި ފޭނުން މޯނީ އާއި "ދިމާކޮށްލީ" އޭނާ ފިލްމީ ތިއޭޓަރަކުން ނިކުންނަން އުޅުނު ވަގުތާއި ދިމާކޮށެވެ. އެ ފިރިހެނުންތަކާއެކު ސެލްފީ ނަގަން އެ ވަގުތު އޭނާ ހުރީ ބޭނުން ނުވެފައެވެ. ވަރަށް ބޮޑަށް ހާސްވެ ކަންބޮޑުވެފައި ހުރި މޯނީ އެ ފިރިހެނުންތައް ކައިރިން ސަލާމަތުން ކާރާއި ހަމައަށް ގެންގޮސްދީފައި ވަނީ އީޝާ ގުޕްތާއެވެ.\nއެވަގުތަކީ އެއްވެސް ފިރިހެން ސެކިޔުރިޓީއެއްވެސް އެތަނުގައި ނެތް އިރު އީޝާ ދިޔައީ ފޭނުންގެ ފަރާތުން މޯނީއަށް އެއްވެސް ގެއްލުމެއް ލިބޭތޯ ކައިރިން ބަލަމުންނެވެ. އަދި އޭނާއަށް މަގުދައްކަމުންދިޔައީވެސް އީޝާއެވެ. އީޝާގެ އިތުރުން، މޯނީ އޭނާގެ ކާރާއި ހަމައަށް ގެންގޮސްދީ ކާރަށް އެރުވުމަށް މޯނީގެ އެކުވެރިޔާ އާމިރު އަލީވެސް މަސައްކަތްކުރަމުންދިޔަ މަންޒަރު ފަހުން ފެނެއެވެ.\nދިރިއުޅުނު އެޕާޓްމަންޓަކުން ކުރިމަތިވި ބިރުވެރި ކަންތައްތަކުގެ ވާހަކަ ހެމާގެ ދުލުން!\nކުރީގެ ''މިސްޓަރ އިންޑިޔާ'' އަމިއްލައަށް މަރުވާން އުޅުމުގެ ފަހަތުގައި އެކްޓަރެއް!\nއިން ޓު ދަ ވައިލްޑް: ވިކީގެ އެޕިސޯޑުގެ ޝޫޓިންގް ވެސް ރާއްޖޭގައި\nއޮގަސްޓް 29, 2018 15:48\nތިޔަ މީހަކަށް ލިބިފަ ހުރި ރީތިކަމެއް ލިބިފަ ތިހުރީ އެތަށް ސާޖަރީއުއް ކޮށްެގެން\nއޮގަސްޓް 29, 2018 18:33\nހޫން އިނގޭ ބަލާލީ މަވެސް ސާޖަރީ ހަފާފަކަން ތި ތުން ފަތް ވެސް ބުނަމުން ެެ ދަނީ އެހެން


ނުފޫޒުން އެއްކިބާވެވޭނީ ކިހިނެތް؟ | Landhooinfo\nނުފޫޒުން އެއްކިބާވެވޭނީ ކިހިނެތް؟\nހުސްވި ޖޫން މަހުގެ 18 ވަނަދުވަހު ބޭއްވުނު މީޑިއާ ކައުންސިލްގެ އިންތިހާބުގައި ލަންދޫއިންފޯ.ކޮމްގެ އެޑިޓަރވެސް ވާދަކުރީ “ނުފޫޒުން އެއްކިބާވެފައިވާ މީޑިއާކައުންސިލަކަށް ހެދުމަށް” މިޝިޢާރުގެ ދަށުންނެވެ. ނަމަވެސް މިކަމަކީ އަދި މިރާއްޖޭގައި ކުރެވޭނެކަމެއްނޫންކަން މެންދުރުގެ އިރުފަދައިން އެނގެއެވެ. ސަބަބަކީ މިކުޑަ ދިވެހިރާއްޖޭގައި ރިޝްވަތުދިނުމާއި ކޮރަޕްޝަންގެ އަސަރު އިންތިހާއަށް އަށަގެންފައިވާކަން އެންމެންވެސް ފާހަގަކުރާކަމެވެ.\nލައިގެންހުންނަ ހެދުން ދުވާލަކުއެއްފަހަރު ބަދަލުކުރާފަދައިން ތިމާގެ ކުލަ ނުވަތަ ޕާޓީ ބަދަލުކުރާމީހުންވެސް މިރާއްޖޭގައި ވަކި މަދެއްނޫނެވެ. އެއިރަކުވައިޖެހުނު ކޮޅަކަށް ބަލައިގެން ފައްސިޔަކޮށް ދުއްވުމަކީ ވަރަށްގިނަ ދިވެހީންގެ އާދައަކަށްވަނީ ވެފައެވެ. ޚިޔާލުފާޅުކުރުމުގެ މިނިވަންކަމާއި، އެއްވެ އުޅުމުގެ މިނިވަންކަންފަދަ ކަންކަން ވަނީ ލިބިދީފައެވެ. ޑިމޮކްރަސީގެ އެންމެ މުހިއްމު ތިން އަސާސް ކަމުގައިވާ ތިންބާރު ވަނީ ވަކިކުރެވިފައެވެ.\nއެއްބާރުން މަރަށްމަރުގެ ޙުކުމް އިންވަމުންދާއިރު ތަންފީޒީ ބާރަކަށް މިއަޑު އިވޭހެނެތް ހިޔެއްނުވެއެވެ. މިކަމުގެ ހެއްކަކީ ވޭތުވެދިޔަ 10 އަހަރު ވެސް ދިހަފަރާތަކަށް މަރުގެ ޙުކުމް އިއްވާފައިވާކަމަށް ޝަރުޢީދާއިރާއިން މަޢުލޫމާތުދެއްވާފައިވާކަމެވެ.\nރައްޔިތުންގެތެރެއިން ވަކިބައެއްގެ ތާއީދު ހޯދުމަށް ކަންކުރުމުގެ ބަދަލުގައި އިލާހީ ޙަޟުރަތުން ރައްކާތެރިކަން ލިބިގަތުމަށް މަސައްކަތްކުރަމާތޯއެވެ؟ ނުފޫޒުން އެއްކިބާވެވޭނީ އަޅުގަނޑުމެން ހައްދަވާބޮޑުކުރެއްވި މާތްﷲ އެންގެވިގޮތަށް ޢަމަލުކޮށްގެންކަން ކަށަވަރެވެ. ނަމަވެސް އދ.ގެ ސެކެޓްރީ ޖެނެރަލް ބާންކީ މޫން އިއްޔެ ވިދާޅުވެފައިވަނީ މަރަށްމަރުހިފުމުގެ އަދަބު ނައްތާލުމަށެވެ.\nއދ.ގެ ޚަބަރުތައް ގެނެސްދޭ، ރަސްމީ އޮންލައިން ޞަފްޙާގައި އިއްޔެ ބުނެފައި ވަނީ ސެކްރެޓަރީ ޖެނެރަލް ބާންކީ އެގޮތަށް ވާހަކަ ދެއްކެވީ އދ. ގެ ހައިކޮމިޝަނާ ފޯ ހިއުމަންރައިޓްސް އިން އިންތިޒާމްކޮށްގެން އިއްޔެ ބޭއްވި ޕެނަލް ޑިސްކަޝަންއެއްގެ ތެރޭގައި ވާހަކަ ދައްކަވަމުން ކަމަށެވެ. ކަންމިހެން ހުރިނަމަވެސް ނުފޫޒުން އެއްކިބާވެވިދާނެ ގޮތެއް އެބައޮތްކަމުގައި ދެކެމެވެ. އެއީ އަޅުގަނޑުމެންގެ ޢަޤީދާ ވަރުގަދަވުމެވެ. ފަލާޙާއި ކާމިޔާބުލިބުންވަނީ މިގޮތުގައެވެ.\nލަންދޫއިންފޯއިން ކުރިމަތިލީ މީހާ ނުހޮވުނީދޯ. އާ އެހެންވެގެން ނުފޫޒުން އެއްކިބާ ތި ނުވެވުނީ އެހެންނޫންނަމަ ތި މީހުންވެސް އެކަމަކަށް ފާޑެއް ނުކީސް . ނިކަންބަލާބަލަ ދިޓީވީ ވިލާޓީވީ ގެ މީސް މީހުން ހޮވުނީމަ އެވާހަކަ ދައްކާވެސް ނުލައެއްނު. ތީ ހަމަ ކަންތައް ވާނެގޮތޭ.


ތަޤްވާގެ ފައިދާ7– DhiSalafiyyah\nތަޤްވާގެ ފައިދާ 7\n10/11/2019 އަޚްލާޤްއަލްއަޚް ޢަބްދުލްމުޢިއްޒު ރަޝީދު\nތަޤްވާއަކީ ޖިހާދުން އުޛުވެރިވުން މަނާކުރުވާ އަދި ﷲ އަށް ޚާއްޞަ ކުއްތަންވުމެއް ޙާޞިލުކޮށްދޭ ސަބަބެއް\n(وَلْيَجِدُوا فِيكُمْ غِلْظَةً ۚ وَاعْلَمُوا أَنَّ اللَّهَ مَعَ الْمُتَّقِينَ) \nމާނަ: “އަދި ތިޔަބައިމީހުންގެ ކިބައިން ހަރުކަށިކަން އެއުރެން ދެކޭހުށިކަމެވެ! އަދި ހަމަކަށަވަރުން ﷲ ވޮޑިގެންވަނީ ތަޤުވާވެރިންނާ އެކުގައިކަން ތިޔަބައިމީހުން ދަންނާށެވެ!”\nތަޤްވާއަކީ ﷲ ތަޢާލާގެ އާޔަތްތަކުން ފައިދާ ޙާޞިލުކޮށްދޭ ސަބަބެއް\n)إِنَّ فِي اخْتِلَافِ اللَّيْلِ وَالنَّهَارِ وَمَا خَلَقَ اللَّـهُ فِي السَّمَاوَاتِ وَالْأَرْضِ لَآيَاتٍ لِّقَوْمٍ يَتَّقُونَ) \nމާނަ: “ހަމަކަށަވަރުން ރޭދުވާ ތަފާތުވުމުގައްޔާއި އުޑުތަކާއި، ބިމުގައި ﷲ ހެއްދެވި (އެންމެހައި) ތަކެތީގައި، ތަޤުވާވެރިވާ ބަޔަކަށް ދަލީލުތަކެއްވާކަން ކަށަވަރެވެ.”\nތަޤްވާއަކީ ﷲ ތަޢާލާގެ ޙަޟްރަތުން އެހީތެރިކަން ލިބި ހިތާމަތަކާއި ބިރުގަންނަ ކަންކަމުން ދުރުހެލިކޮށްދޭ ސަބަބައް\n(أَلَا إِنَّ أَوْلِيَاءَ اللَّـهِ لَا خَوْفٌ عَلَيْهِمْ وَلَا هُمْ يَحْزَنُونَ * الَّذِينَ آمَنُوا وَكَانُوا يَتَّقُونَ)\nމާނަ: “ދަންނާށެވެ! ހަމަކަށަވަރުން ﷲ ގެ ވަލިއްޔުންގެ މައްޗަކަށް އެއްވެސް ބިރެއްނެތެވެ. އަދި އެއުރެންނީ ހިތާމަކުރާނޭ ބަޔަކު ކަމުގައިވެސް ނުމެވޭމެއެވެ. * އެއުރެންނަކީ އީމާންވެ، ތަޤުވާވެރިވެ އުޅުނު މީހުންނެވެ.”\nތަޤްވާވެރިންނަކީ ދުނިޔެ އާއި އާޚިރަތުގައި އުފާވެރިކަމުގެ ޚަބަރު ލިބިގެންވާ ބަޔެއް\n(الَّذِينَ آمَنُوا وَكَانُوا يَتَّقُونَ * لَهُمُ الْبُشْرَىٰ فِي الْحَيَاةِ الدُّنْيَا وَفِي الْآخِرَةِ ۚ لَا تَبْدِيلَ لِكَلِمَاتِ اللَّـهِ ۚ ذَٰلِكَ هُوَ الْفَوْزُ الْعَظِيمُ)\nމާނަ: “އެއުރެންނަކީ އީމާންވެ، ތަޤުވާވެރިވެ އުޅުނު މީހުންނެވެ. * ދުނިޔޭގެ ޙަޔާތުގައްޔާއި، އާޚިރަތުގައި އެއުރެންނަށް އުފާވެރިކަމުގެ ޚަބަރު ހުށްޓެވެ. ﷲ ގެ ކަލިމަފުޅުތަކަށް ބަދަލުވުމެއް ނާންނަހުށްޓެވެ. ބޮޑުވެގެންވާ ނަޞީބު ލިބުމަކީ ހަމަ އެއީއެވެ.”\nތަޤްވާވެރިންނަށްވަނީ ރިވެތިވެގެންވާ ނިމުމެއް\n(فَاصْبِرْ ۖ إِنَّ الْعَاقِبَةَ لِلْمُتَّقِينَ)\nމާނަ: “ފަހެ، ކަލޭގެފާނު ކެތްކުރައްވާށެވެ! ހަމަކަށަވަރުން (ހެޔޮ) ނިމުންވަނީ، ތަޤުވާވެރިންނަށެވެ.”\nތަޤްވާގެ ސަބަބުން ގޯނާތަކުން ރައްކާތެރިކޮށްދިނުން\n(فَاتَّقُوا اللَّـهَ وَلَا تُخْزُونِ فِي ضَيْفِ)\nމާނަ: “ފަހެ، ތިޔަބައިމީހުން، ﷲ އަށް ތަޤުވާވެރިވާށެވެ! އަދި ތިމަންކަލޭގެފާނުގެ މެހުމާނުންގެ ކުރިމަތީގައި، ތިމަންކަލޭގެފާނު ލަދުވެތި ނުކުރާށެވެ!”\nތަޤްވާވެރިންނަށް ލިބޭ ޘަވާބު، ދުނިޔޭގައި ވާހާ އެއްޗަކަށްވުރެ ހެޔޮކަން ބޮޑުވެގެންވޭ\n(وَلَأَجْرُ الْآخِرَةِ خَيْرٌ لِّلَّذِينَ آمَنُوا وَكَانُوا يَتَّقُونَ)\nމާނަ: “އަދި ހަމަކަށަވަރުން އީމާންވެ، ތަޤުވާވެރިވެއުޅުނު މީހުންނަށް، އާޚިރަތުގެ ދަރުމައިގެ ހެޔޮކަން މާބޮޑެވެ.”\nތަޤްވާވެރިވުންވަނީ އިޙްސާންތެރިކަމުގެ ތެރެއިންކަމާއި ﷲ ތަޢާލާ ތަޤްވާވެރިޔާގެ އަޖުރު ގެއްލެނިވި ނުކުރައްވާނެކަން\n(إِنَّهُ مَن يَتَّقِ وَيَصْبِرْ فَإِنَّ اللَّهَ لَا يُضِيعُ أَجْرَ الْمُحْسِنِينَ) \nމާނަ: “ހަމަކަށަވަރުން ތަޤުވާވެރިވެ ކެތްތެރިވާމީހާ (ދަންނާށެވެ!) ފަހެ، ހަމަކަށަވަރުން، އިޙްސާންތެރިންގެ ދަރުމަ، ﷲގެއްލެނި ނުކުރައްވާނެތެވެ.”\nތަޤްވާވެރިންނަށް ދުނިޔެއަށްވުރެ އާޚިރަތް ހެޔޮކަން ބޮޑު\n(وَلَدَارُ الْآخِرَةِ خَيْرٌ لِّلَّذِينَ اتَّقَوْا)\nމާނަ: “ހަމަކަށަވަރުން ތަޤުވާވެރިވި މީހުންނަށް، އާޚިރަތުގެ ގޮވަތި، ހެޔޮކަން ބޮޑެވެ.”\nތަޤްވާވެރިންގެ ނިމުންވާހުށީ ސުވަރުގޭގައި\n(مَّثَلُ الْجَنَّةِ الَّتِي وُعِدَ الْمُتَّقُونَ ۖ تَجْرِي مِن تَحْتِهَا الْأَنْهَارُ ۖ أُكُلُهَا دَائِمٌ وَظِلُّهَا ۚ تِلْكَ عُقْبَى الَّذِينَ اتَّقَوا)\nމާނަ: ” ތަޤުވާވެރިންނަށް ވަޢުދުކުރައްވާފައިވާ ސުވަރުގޭގެ މިސާލު (ކިޔައިދެއްވަމެވެ.) އެތާނގެ ދަށުން ފެންކޯރުތައް ހިނގަހިނގާ ހުރެތެވެ. އެތާނގެ މޭވާތައް އަބަދަށް ދެމިހުރެތެވެ. އަދި އެތާނގެ ހިޔާވެސް އެފަދައެވެ. އެއީ ތަޤުވާވެރިވި މީހުންގެ ނިމުމެވެ.”


4 mass fahun mahaajajaraafugai masahkai kuraanee huss dhivehin! – Iru\n4 މަސް ފަހުން މަހާޖައްރާފުގައި މަސައްކަތް ކުރާނީ ހުސް ދިވެހިން\nއެމްޓީސީސީ އަކީ ސަރުކާރު ހިއްސާވާ ކުންފުންޏަކަށް ވާއިރު، އެފަދަ ކުންފުންޏަކަށް ލިބޭ ކޮންމެ ފައިދާއަކީ ވެސް ދިވެހިންނަށް ލިބޭ ފައިދާއަކަށް ހަދަން ޖެހޭ ކަމަށް އާޒިމް ވިދާޅުވިއެވެ.\nމަހާޖައްރާފުގެ އިތުރުން، އިމާރާތް ކުރުމުގެ ދާއިރާގައި ވެސް އެމްޓީސީސީ އަށް ދިވެހިން ގިނަ ކުރުމަށް އާޒިމް ވަނީ ނިންމަވައިފަ އެވެ.\nއޭނާ ވިދާޅުވީ، އެމްޓީސީސީން މަހެއްގެ މައްޗަށް މުވައްޒަފުންނަށް 200 މިލިއަން ރުފިޔާ ހަރަދު ކުރާ ކަމަށެވެ. މީގެ ތެރެއިން 50 ޕަސެންޓު ހޭދަ ކުރަނީ ބިދޭސީންނަށް ކަން ފާހަގަކުރައްވަމުން، އޭނާ ވިދާޅުވީ ކުންފުންޏަށް ލިބޭ ކޮންމެ ފައިދާއަކީ ދިވެހިންނަށް ލިބޭ ފައިދާއަކަށް ހެދުމަށް ދިވެހި މުވައްޒަފުން ހޯދަންޖެހޭ ކަމަށެވެ.\nއެގޮތުން މިހާތަނަށް އެކި ރަށްރަށުން ދިވެހި މުވައްޒަފުން ހޯދަން ގިނަ މަސައްކަތްތައް އެމްޓީސީސީން ކޮށްފައިވާ ކަމަށް ވިދާޅުވި އެވެ.


Miee Minimum Wage thanfeez kuran emme rangalhu vagutheh noon: Wage Advisory Board | Mihaaru\nއެންމެ ކުޑަ އުޖޫރަ ކަނޑައެޅުމާ ގުޅޭ ގޮތުން އާންމުންގެ ހިޔާލު ހޯދުމަށް ރައްޔިތުންގެ މަޖިލީހުގެ އިދާރާ އިން މިރޭ ބާއްވާ ބައްދަލުވުމުގައި، ވޭޖް އެޑްވައިޒަރީ ބޯޑުގެ ޗެއާ މަރިޔަމް ޚާލިދާ ވާހަކަ ދައްކަވަނީ.---ފޮޓޯ: މަޖިލީހުގެ އިދާރާ\nމިއީ މިނިމަމް ވޭޖް ތަންފީޒް ކުރަން އެންމެ ރަނގަޅު ވަގުތެއް ނޫން: ވޭޖް އެޑްވައިޒަރީ ބޯޑު\n04 މާޗް 2020 - 22:29 74 comments\nމިނިމަމް ވޭޖުގެ މަސައްކަތް ފަށައިގަތް އިރު ކޮރޯނާވައިރަހުގެ ބިރުވެރިކަން މުޅި ދުނިޔެ އަށް ނެތް ކަމަށާއި މިނިވަން ވޭޖެއް ކަނޑައެޅި ނަމަވެސް މި ވަގުތަކީ އެކަން ތަންފީޒް ކުރަން އެންމެ ރަނގަޅު ވަގުތު ނޫން ކަމަށް ވޭޖް އެޑްވައިޒަރީ ބޯޑުގެ ޗެއާމަން މަރިޔަމް ޚާލިދާ މިރޭ ވިދާޅުވެއްޖެ އެވެ.\nއެންމެ ކުޑަ އުޖޫރަ ކަނޑައެޅުމާ ގުޅޭ ގޮތުން ރައްޔިތުންގެ ޚިޔާލު ހޯދުމަށް ބޭއްވި ޕެނަލް ޑިސްކަޝަންގައި ޚާލިދާ ވިދާޅުވީ، އެންމެ ކުޑަ އުޖޫރަ ކަނޑައެޅުމުގެ މަސައްކަތް ފެށީ މިދިޔަ އަހަރުގެ ޖޫން މަހު ކަމަށެވެ. އެ މަސައްކަތް ނިންމާ އިކޮނޮމިކް މިނިސްޓްރީއާ ހިއްސާ ކުރީ މިދިޔަ ޑިސެމްބަރު މަހު ކަމަށެވެ.\n"ބޯޯޑުގެ ޑިސިޝަންތައް ނެގިފައި އޮންނާނީ ދުނިޔޭގައި ކޮރޯނާވައިރަސް ފެތުރުމުގެ ކުރިން. ދުނިޔޭގެ ހުރިހާ ގައުމެއްގެ އިގްތިސާދަށް މިކަމުން އަސަރު ކުރާނެ. މި ގައުމަށް މާބޮޑަށް އަސަރު ކުރާނެ. އަޅުގަނޑު ވަރަށް އެދެން ސަރުކާރުން ވެސް އަދި ރައްޔިތުންގެ މަޖިލީހުން ވެސް މިނިމަމް ވޭޖެއްް އިމްޕްލިމެންޓް ކުރައްވާ އިރު މި ކަންތަކަށް ރިޔާއަތް ކުރެއްވުން،" އޭނާ ވިދާޅުވި އެވެ.\nމިނިމަމް ވޭޖާ ގުޅޭ ގޮތުން އާންމުންގެ ހިޔާލު ހޯދުމަށް ރައްޔިތުންގެ މަޖިލީހުގެ އިދާރާ އިން ބާއްވާ ބައްދަލުވުމުގެ ބައެއް ބައިވެރިން.---ފޮޓޯ: މަޖިލީހުގެ އިދާރާ\nޚާލިދާ ވިދާޅުވީ، މިނިމަމް ވޭޖް ކަނޑައެޅުމުގައި އިންޓަނޭޝަނަލް ލޭބާ އޮގަނައިޒޭޝަން (އައިއެލްއޯ) ގެ އެހީތެރިކަން ހޯދި ކަމަށާއި އަދަދުތައް ކަނޑައެޅީ އައިއެލްއޯގެ މަޝްވަރާއާ އެކު ކަމަށެވެ.\nމިނިމަމް ވޭޖެއްގެ ގޮތުގައި ވޭޖް އެޑްވައިޒަރީ ބޯޑުން ކަނޑައަޅާފައި ވަނީ 6،400ރ. އެވެ.\nއެންމެ ކުޑަ އުޖޫރަ ކަނޑައެޅުމާ ގުޅޭ ގޮތުން އާންމުންގެ ހިޔާލު ހޯދުމަށް ރައްޔިތުންގެ މަޖިލީހުގެ އިދާރާ އިން މިރޭ ބާއްވާ ބައްދަލުވުމުގައި ބައިވެރިވެވަޑައިގަންނަވާ ޕެނަލްގެ މެމްބަރުން.---ފޮޓޯ: މަޖިލީހުގެ އިދާރާ\nމި މަސައްކަތް ކުރިއަށް ގެންދިޔަ އިރު ވަޒީފާ ދޭ ފަރާތްތަކާއި ވަޒީފާ އަދާކުރާ ފަރާތްތަކުގެ ޚިޔާލު ހޯއްދެއްވި ކަމަށް އޭނާ ވިދާޅުވި އެވެ. އެގޮތުން ދިރިއުޅުމުގެ ދަތިކަމާއި އަސާސީ ހިދުމަތްތަކުގެ އަގު ބޮޑު ކަމާއި މާލޭގައި ދިރިއުޅުމުގައި ޚަރަދު ބޮޑުކަމުގެ ވާހަކަތައް ވަޒީފާ އަދާކުރާ ފަރާތްތަކުން ފާހަގަކުރެއްވި ކަމަށް ވިދާޅުވި އެވެ.\nމީގެ އިތުރުން އަތޮޅު ތެރޭގައި ދިރިއުޅޭ މީހުންގެ ދިރިއުޅުމުގެ ޚަރަދުތައް ކުޑަ ނަމަވެސް އެހެނިހެން ޚަރަދުތަކަށް ބޮޑު ހޭދައެއް ކުރާކަން އެނގިގެން ދިޔަ ކަމަށް އޭނާ ވިދާޅުވި އެވެ.\nއެންމެ ކުޑަ އުޖޫރަ ކަނޑައެޅުމާ ގުޅޭ ގޮތުން އާންމުންގެ ހިޔާލު ހޯދުމަށް ރައްޔިތުންގެ މަޖިލީހުގެ އިދާރާ އިން މިރޭ ބާއްވާ ބައްދަލުވުމުގައި ބައިވެރިވެވަޑައިގަންނަވާ ބައެއް މެމްބަރުން.---ފޮޓޯ: މަޖިލީހުގެ އިދާރާ\n"ޓީޗަރުން ވެސް ޑޮކްޓަރުން ވެސް ހިއްސާކުރެއްވީ ކުރަންޖެހޭ މަސައްކަތާއި އަދާކުރަންޖެހޭ ޒިންމާ އާއި އަޅާބަލާ އިރު އެކަށީގެންވާ އާމްދަނީއެއް ނުލިބޭ ވާހަކަ،" އޭނާ ވިދާޅުވި އެވެ.\nޚާލިދާ ވިދާޅުވީ، ވަޒީފާ ދޭ ފަރާތްތަކުން ފާހަގަކުރި ކަންތައްތަކުގެ ތެރޭގައި ދިވެހިން ވަޒީފާތަކުގައި ގެންގުޅެން ދަތިކަމާއި ދިވެހިން މަސައްކަތް ކުރުމުގައި ފަރުވާ ކުޑަކުރުން ހިމެނެ އެވެ.\nއޭނާ ވިދާޅުވީ، މިނިމަމް ވޭޖެއް ކަނޑައެޅުމަށްޓަކައި ދިމާވި އެންމެ ބޮޑު ދައްޗަކީ، ޑޭޓާ ލިބުމުގައި ދިމާވި މައްސަލަތައް ކަމަށެވެ. ނަމަވެސް ލިބެން ހުރި މައުލޫމާތަކާ އެކު މިނިމަމް ވޭޖް ކަނޑައެޅީ މިނިވަންކަމާ އެކު ކަމަށް ވިދާޅުވި އެވެ.\nއިތުރު ލިޔުންތައް އިގްތިސާދު އިކޮނޮމިކް މިނިސްޓްރީ އެންމެ ކުޑަ އުޖޫރަ ދިވެހި ސަރުކާރު ރައްޔިތުންގެ މަޖިލިސް މަޖިލީހުގެ އިގްތިސާދީ ކޮމިޓީ ފައްޔާޒް އިސްމާއިލް، އިކޮނޮމިކް މިނިސްޓަރު އިކޮނޮމިކް މިނިސްޓަރު\nއެފްޓީއޭ އޮތް ގޮތަށް ކުރިއަކަށް ނުގެންދާނަން: ފައްޔާޒު


SunOnline: Dheebaaja massala Review kuran Supreme Court ah husha alhaifi\nދީބާޖާ މައްސަލަ ރިވިއުކުރަން ސުޕްރީމް ކޯޓަށް ހުށަހަޅައިފި\nމުހައްމަދު މުޒައްޔިން ނާޒިމް 28 Jan 2020, 10:50\nބަންޑާރަ ނައިބު ރިފްއަތު: އޭޖީ މައްސަލަ ވަނީ ރިވިއު ކުރަން ހުށަހަޅާފައި -- ސަން ފޮޓޯ/ މުޒައްޔިން ނާޒިމް\nދަތުރުފަތުރުގެ ހިދުމަތް ދިނުމުގެ މަސައްކަތް ހަވާލުކުރި ދީބާޖާ ކުންފުނީގެ އެގްރިމަންޓް ބާތިލް ކުރި މައްސަލައިގައި އެ ކުންފުންޏަށް ބަދަލު ދިނުމަށް ސުޕްރީމް ކޯޓުން މީގެ ކުރިން ތާއިދުކޮށްފައިވާ ހުކުމް އަލުން ރިވިއު ކުރުމަށް ސްޕްރީމްކޯޓަށް ހުށަހަޅައިފި އެވެ.\nބަންޑާރަނައިބުގެ އޮފީހުން އެ މައްސަލަ ރިވިއު ކުރުމަށް ހުށަހެޅީ ދީބާޖާއަށް ބަދަލު ދިނުމަށް މީގެ ކުރިން ސުޕްރީމް ކޯޓުން ކޮށްފައިވާ ހުކުމާމެދު އާންމުންގެ ކަންބޮޑުވުން އޮތް ކަމަށް، ރައީސް އިބްރާހިމް މުހައްމަދު ސޯލިހު އެ އޮފީހަށް އަންގަވާފައިވާތީއެވެ.\nބަންޑާރަނައިބު އޮފީހުން މިއަދު ކުރި ޓްވީޓެއްގައި ވަނީ އެ އެ މައްސަލަ ރިވިއުކުރުމަށް މިއަދު ސުޕްރީމް ކޯޓަށް ހުށަހެޅިކަން ކަށަވަރުކޮށްދީފައެވެ.\nގަވައިދާ ހިލާފަށް އެގްރިމަންޓްތައް ބާތިލުކުރުމުގެ މައްސަލަތަކުގައި ކުންފުނިތަކަށް ދޭން ޖެހޭ ބަދަލު 6.8 ބިލިއަނެއްހާ ރުފިޔާއަށް އަރާނެކަމަށް ރައީސް އިބްރާހިމް މުހައްމަދު ސޯލިހު މީގެ ކުރިން ވަނީ ވިދާޅުވެފައެވެ.\nސަރުކާރުން މިހާތަނަށް ބަދަލުގެ ގޮތުގައި ބިލިއަނަކަށް ވުރެ ގިނަ ރުފިޔާ އެކި ފަރާތްތަކަށް ދީފައިވެއެވެ. އެކަމާ ގުޅިގެން ސަރުކާރަށް ފާޑުކިޔުން ވެސް ދަނީ އަމާޒުވަމުންނެވެ.\nކޮވިޑް އަމުރާ ހިލާފްވާ މީހުންގެ ޖޫރިމަނާ ބޮޑު ކުރަަނީ


REPORT: Iwagumi aa eku fenu adeegai ves mihaaru bageecha hehdheyne – adduLIVE\nއިވަގޫމީ އާއެކު ފެނު އަޑީގައިވެސް މިހާރު ބަގީޗާ ހެއްދޭނެ\nNov 08, 2020, 16:08 އަމީރާ\nފޭދޫ ބޮޑުމަގުގައި އަލަށް ހުޅުވައިގެން އުޅޭ އިވަގޫމީ ނަމަކަށް ކިޔާ ވިޔަފާރި އަކީ ބޭރުން ބަލާ ބެލުމަށް ޓޭންކުގައި ގެންގުޅޭ މަސް ވިއްކާ ފިހާރައެކޭ ހީވެދާނެއެވެ. ނަމަވެސް މި ފިހާރަކައަކީ އެއްގޮތަކަށްވެސް އާދައިގެ ޓޭންކު މަސް ވިއްކާ ފިހާރައެއް ނޫނެވެ.\nއިވަގޫމީ އަކީ ކޮންތަނެއް؟\nއިވަގޫމީ އަކީ ފޭދޫ ބޮޑު މަގުގައި، އަލަށް ހުޅުވި އެކުއަސްކޭޕިންގ ފިހާރައެކެވެ. އެކުއަސްކޭޕިންގ އަކީ ގަސް އަތުރާ، އެ ގަސްތައް އިންދާ، ގަލާއި، ލަކުޑި ފަދަ ތަކެތި ބޭނުންކޮށްގެން ބަލާލަން ރީތި، ހިތްގައިމު މަންޒަރެއް ފެނު އަޑީގައި އުފެއްދުމެވެ. ކުރު ގޮތަކަށް ބުނާ ނަމަ، ފެނުއަޑީގައި ބަގީޗާ ހެއްދުމެވެ. އެގޮތުން އިވަގޫމީ އިން މަސްޓޭންކުތައް ކަސްޓަމަރުން ބޭނުން ގޮތަކަށް ތައްޔާރުކޮށް، އެއަށް ބޭނުން ވާ ހުރިހާ ސާމާނަކާއި އެކު ކަސްޓަމަރުންގެ ގެއާއި ހަމައަށް ފޯރު ކޮށްދެއެވެ.\nއިވަގޫމީ ގެ ޚާއްސަ ޚިދުމަތް ތަކަކީ ކޮބާ؟\nދުނިޔޭގެ އެކި ޤައުމުތަކުން ފެންނަ ބައެއް ގުދުރަތީ ރީތި މަންޒަރު ތަކަކީ އަހަރެމެންގެ ރާއްޖެއިން ނުފެންނަ މަންޒަރުތަކެކެވެ. ފަރުބަދަ ތަކާއި، ބައެއް ކަހަލަ ޖަނގަލިތަކުގެ މަންޒަރު ތަކަކީ ދިވެހިންނަށް ހަމައެކަނި ބޭރު ޤައުމު ތަކަށް ގޮސްގެން ބަލާލެވޭ ތަންތަނެވެ. ނަމަވެސް އިވަގޫމީ އިން އެފަދަ މަންޒަރުތައް ގޭތެރެއަށް ގެންގޮސްދެއެވެ. އެގޮތުން ކަސްޓަމަރު ބޭނުން ގޮތަކަށް މަންޒަރުތައް ދައްކުވައި ދިނުމަށް އިވަގޫމީގެ ޓީމުން މަސައްކަތް ކުރެއެވެ. މި ޓީމުން ބުނާ ގޮތުން، މި މުޅި ސެޓަޕް އެއްކޮށް ތިން ދުވަސް ތެރޭ ތައްޔާރު ކޮށްދެވޭނެއެވެ. އަދި ކަސްޓަމަރުން ބޭނުން ކަމުގައިވާ ނަމަ، އެއް މަސް ދުވަސް ވަންދެން އެ ސެޓަޕް އިވަގޫމީ ފިހާރައިގައި ހިލޭ ބަހައްޓައިގެން، އޭގައި ހުންނަ ގަސްތަކަށް މޫފައިބާ ރަނގަޅަށް ހެދެން ދެން ބަލަހައްޓައިދޭނެއެވެ. އަދި ކަސްޓަމަރު ބޭނުން ވުމުން ގެއަށް ހިލޭ ޑެލިވެރީވެސް ކޮށްދެއެވެ.\nއެގޮތުން މަސް ޓޭންކު ސެޓަޕެއްގައި ހިމެނޭނީ ކަސްޓަމަރު ބޭނުންވާ މަންޒަރު ދައްކުވަން ބޭނުން ކުރާ ވަކަރު ކޮޅުތަކާއި، ގާތަކާއި، ގަސްތަކުގެ އިތުރުން މަހެވެ. އަދި އެއަށް ބޭނުންވާ ފެނާއި، ބޮކި ތަކާއި، ޓިއުބާއި، ކާބަންޑައިއޮކްސައިޑް ސިސްޓަމް ވެސް އޭގައި ހިމެނެއެވެ. އަދި ކަސްޓަމަރު ބޭނުން ނަމަ، 'އެޑް އޮން' ގެ ގޮތުގައި ސިސްޓަމަށް ބޭނުންވެދާނެ ސާފުކުރާ ސާމާނު ފަދަ ތަކެތި ވެސް ސިސްޓަމަށް ލެވޭނެއެވެ. އިވަގޫމީ ޓީމުން ބުނާ ގޮތުން، އެތަނުން އަގު ނަގާނީ ސެޓަޕުގެ އަގާއި، ސެޓަޕަށް އިތުރު ކުރާ އެޑް އޮންތަކުގެ އަގެވެ. ފިހާރަައިގައި ބަހައްޓައިގެން ކުރާ އެއް މަސް ދުވަހުގެ މެއިންޓެނެންސް މަސައްކަތަށް އެޓީމުން އެއްވެސް އަގެއް ނުނަގާނެއެވެ. އެކުއަސްކޭޕިންގ ގެ އިތުރުން، ވަކިން މަސްތަކާއި، މަހަށް ބޭނުންވާ ކާނާ ފަދަ ތަކެތިވެސް އެތަނުން ލިބެން ހުންނާނެއެވެ.\nކުރިއަށް އޮތް ތަނުގައި ކަސްޓަމަރުންނަށް ލިބޭނީ ކޮން ޚިދުމަތްތަކެއް؟\nމި ޓީމުން ބުނާ ގޮތުގައި ކުރިއަށް އޮތް ތަނުގައި މިހާރަށްވުރެ އިވަގޫމީގެ ޚިދުމަތްތައް ފުޅާ ވެގެން ދާނެއެވެ. އެގޮތުން، މި ހަފްތާ ތެރޭގައި އިތުރު ގިނަ ސާމާނު ތަކެއް ލިބޭނެ ކަމަށްވެސް އެފަރާތުން މައުލޫމާތު ދެއެވެ. އެގޮތުން މަދުން ނޫނީ ނުފެންނަ ގަސްތަކާއި، ޓޭންކުތަކަށް ބޭނުންވާ ލައިޓުތައް ފަދަ އިތުރު ސާމާންތަކާއި، ޑިޒައިން ކުރަން ބޭނުންކުރާނެ ޑްރިފްޓް ވުޑް ފަދަތަކެތިވެސް ކުރިއަށް އޮތް ދުވަސްތަކުގައި އިވަގޫމީ އިން ލިބެން ހުންނާނެ ކަމަށް އެޓީމުން މައުލޫމާތު ދެއެވެ.\nއިވަގޫމީގެ ނަން އައީ ކިހިނެތް؟\nއިވަގޫމީ، މި ނަމަކީ ޖަޕާނު ބަހެކެވެ. އަދި އޭގެ މާނަ އަކީ "ރޮކް ފޯމޭޝަން" ނުވަތަ ގާ ބޭނުން ކޮށްގެން ހެދިފައި ހުރުމެވެ. އެކުއަސްކޭޕިންގގެ ދުނިޔޭގައި އިވަގޫމީ އަކީ ވަރަށް މަޝްހޫރު ނަމެކެވެ. އެގޮތުން މިއިީ ޓޭންކު ތައްޔާރު ކުުރުމުގައި ބޭނުން ކުރެވޭ އެންމެ އާދައިގެ، އެންމެ ފަސޭހަ އެހެން ނަމަވެސް އެންމެ ރީތި އެއް މަންޒަރު ދައްކުވައިދޭ ޑިޒައިނަކަށް ވޭތީއެވެ. އެގޮތުން އެކުއަަސްކޭޕް ކުރާއިރު ވެސް އޭގެ އަސްލު ނުގެއްލި ހުންނާނެ ހެން ބޭނުން ކުރަނީ ހަމައެކަނި ގަލާއި ވިނަކަހަލަ ގަހެވެ. އިވަގޫމީ ގެ ޓީމުން ބުނާ ގޮތުގައި، ވިޔަފާރިއަށް އިވަގޫމީގެ ނަން ދޭން ނިންމީ މި ސަބަބަށްޓަކައެވެ.\nއިވަގޫމީ ހޯދާނީ ކިހިނެތް؟\nއިވަގޫމީ ފޭސްބުކް ޕޭޖު:https://www.facebook.com/Iwagumi.mv/\nއިވަގޫމީ ވައިބަރ ކޮމިއުނިޓީ:https://invite.viber.com/?g2=AQAxyxmS%2BluelExeo61rCI5wKTqxMg1S1dE6Q%2Ff2kb6et2D%2B7m%2FSmfiU1Gwk1n7Q\nއިވަގޫމީ ފޯނު ނަންބަރު: 9997268


Driver Gasim maraali sarahadhu ali kohdhinumah edhijje\nހުޅުމާލެ ދާއިރާގެ މެންބަރު އަލީ ނިޔާޒު --\n5 ޑިސެންބަރ 2019 1 ކޮމެންޓް\nޑްރައިވަރު ގާސިމް މަރާލި ސަރަހައްދު އަލި ކޮށްދިނުމަށް އެދިއްޖެ\nރޭ ހުޅުމާލޭގައި ޓެކްސީ ޑްރައިވަރެއް ކަމަށްވާ ގާސިމް ހަސަން މާރާލާފައި އޮތް ސަރަހައްދު އަލިކޮށް ދިނުމަށް ކަމާ ގުޅުންހުރި މުއައްސަސާތަކަށް ހުޅުމާލެ ދާއިރާގެ މެންބަރު އަލީ ނިޔާޒު އެދިވަޑައިގެންފިއެވެ.\nރައްޔިތުން މަޖިލީހުގެ މިއަދުގެ ޖަލްސާގައި ވާހަކަދައްކަވަމުން އަލީ ނިޔާޒު ވިދާޅުވީ ރޭ ޑްރައިވަރު ގާސިމް މަރާލި ސަހަރައްދަކީ މީގެކުރިންވެސް އެފަދަ ލާއިންސާނީ އަމަލެއް ހިންގާފައިވާ ސަރަހައްދެއް ކަމަށެވެ.\n"އެ ސަރަހައްދަކީ ދެވަނަ ފަހަރަށް ހަމަ މިފަދަ ހިތާމަވެރި ހާދިސާއެއް ނުވަތަ ލާއިންސާނީ އަމަލެއް ހިންގި ސަރަހައްދެއް، ސަބަބަކަށް ވެފައި މި އޮންނަނީ ވަރަށް އަނދިރި ސަރަހައްދެއް އެއީ ތަކުރާރުކޮށް އެ ސަރަހައްދު އަލި ކުރުމަށާއި އަނދިރިކޮށް ހުންނަ ސަރަހައްދުތަކަށް ހާއްސަ ސެކިއުރިޓީއެއް ދިނުމަށް ހުޅުމާލޭގައި ދިިރުއުޅޭ ރައްޔިތުންގެ ފަރާތުން އަޅުގަނޑު ސަރުކާރުގައި އެދެން،" އަލީ ނިޔާޒު ވިދާޅުވިއެވެ.\nޑްރައިވަރު ގާސިމް ހަސަން މަރާލީ ހުޅުމާލެ ރީތިގަސް މަގުގައެވެ. ގާސިމް ހަސަންގެ މައްޗަށް ކުރެވޭ ކަށު ނަމާދު އޮތީ މިއަދު މެންދުރު ނަމާދަށް ފަހުއެވެ.\nޓެކްސީ ޑްރައިވަރެއްގެ ގޮތުގައި މަސައްކަތް ކުރާ ގާސިމްގެ ކަރަށް ވަރަށް ބޮޑަށް ޒަހަމްތައްވެފައި ވާއިރު އޭނާ ހުޅުމާލެ ހޮސްޕިޓަލަށް ގެންދެވުނު އިރުވެސް އޮތީ މަރުވެފައި ކަމަށް ހޮސްޕިޓަލާ ހަވާލާދީ ފުލުހުން ބުނެ އެވެ.\nރޭ 21:07 ހާއިރު ހިނގި އެ ހާދިސާއާ ގުޅިގެން ފުލުހުން ވަނީ ހާއްސަ އޮޕަރޭޝަނެއް ވެސް ފަށާފަ އެވެ. އެގޮތުން ކޮމިޝަނާ އޮފް ޕޮލިސް މުހައްމަދު ހަމީދު، ކުރެއްވި ޓްވީޓެއްގައި ވިދާޅުވީ ފުލުހުން ހުޅުލެ އާއި މާލެ އަދި އެއާޕޯޓް ސަރަހައްދުގެ ވެހިކަލްތަކާއި މީހުން ވެސް ބަލައި ފާސް ކުރަމުން އަންނަ ކަމަށެވެ.\nއެގޮތުން އެ މަރުގެ މައްސަލަ ސީރިއަސް ކްރައިމް ޑިޕާޓްމަންޓް އޮފް އިންވެސްޓިގޭޝަނުން މިހާރު ތަހުގީގު ކުރަމުން އަންނައިރު އެކަމުގައި ތުހުމަތު ކުރެވޭ މީހާ، ހޯދުމަށް ފޮރެންސިކާ ގުޅިގެން މަސައްކަތް ކުރަމުން އަންނަ ކަމަށް ވެސް ވިދާޅުވި އެވެ.\nކަންހިގުމުގެ ކުރީން ބަލާ//


Bodu vazeeru Jacinda ge maqboolkan New Zealand ga inthihaa ah machchah - vNews.mv\nބޮޑުވަޒީރު ޔަސިންދާގެ މަގްބޫލްކަން ނިއުޒީލެންޑްގައި އިންތިހާއަށް މައްޗަށް\nސައިފް އަޒްހަރު 15 April 2019, 19:30\nނިއުޒީލެންޑްގެ ބޮޑުވަޒީރު ޔަސިންދާ އަރްދެއިން ވެރިކަމަށް ވަޑައިގެންނެވިފަހުން އެކަމަނާގެ މަގްބޫލްކަން މީގެކުރިން ދުވަހަކުވެސް ނުދާހާ މައްޗަށް ހިނގައްޖެއެވެ.\nނިއުޒީލެންޑްގެ ސިޔާސީ ފަރާތްތަކާއި، ސިޔާސީ ޕާޓީތަކުގެ މަގްބޫލްކަން ރައްޔިތުންގެ މެދުގައި ހުންނަ މިންވަރު ވަޒަންކުރުމަށް އެގައުމުގައި ނަގާ މިނިވަން ސާވޭއެއް ކަމަށްވާ "ދަ ނިއުސް1 ކޮލްމާ ބްރަންޓަން" އިން ނަގައި އާންމުކުރި ޚިޔާލު ހޯދުމުގެ ވޯޓުގައި ބައިވެރިވި މީހުންގެ %51 މީހުން ބުނެފައިވަނީ ޔަސިންދާ އަރްދެއިން އަކީ އެމީހުން ގަބޫލު ބޮޑުވަޒީރެއް ކަމަށެވެ. އެމީހުން ބޭނުންވާފަދަ ބޮޑުވަޒީރެއް ކަމަށެވެ.\nމިނަތީޖާއަކީ، މިއަހަރުގެ ފެބްރުއަރީމަހު ނެގި ޚިޔާލު ހޯދުމުގެ ވޯޓުން ދެއްކި ނަތީޖާއަށްވުރެ ހަތެއް އިންސައްތަ މަތީ އަދެދެކެވެ.\n"ދަ ނިއުސް1 ކޮލްމާ ބްރަންޓަން" ގެ ސިޔާސީ ސާވޭއަކީ، ނިއުޒީލެންޑްގެ ކްރައިސްޗާޗްގެ ދެ މިސްކިތަކަށް މިދިޔަމަހު މީހަކު ބަޑިން ހަމަލާދީ ފަންސާސް މުސްލިމުން މަރާލައި އެތައްބަޔަކު ޒަޚަމްކޮށްލި ހާދިސާގެ ފަހުން އެގައުމުގައި ނެގި ފުރަތަމަ ޚިޔާލު ހޯދުމުގެ ވޯޓެވެ.\nމިސްކިތްތަކަށް ދެވުނު ޓެރަރިސްޓް ހަމަލާތަކާ ގުޅިގެން ބޮޑުވަޒީރު ޔަސިންދާ އެޅުއްވި ހަރުދަނާ ފިޔަވަޅުތަކުގެ ސަބަބުން އެކަމަނާގެ މަގްބޫލްކަން ނިއުޒީލެންޑް ރައްޔިތުންގެ މެދުގައި މައްޗަށް ގޮސްފައި ވާއިރު، އިދިކޮޅު ނޭޝަނަލް ޕާޓީގެ ލީޑަރ ސައިމަން ބްރިޖަސްގެ މަގްބޫލްކަންވަނީ ފަހެއް އިންސައްތަ ދަށަށް ގޮސްފައެވެ.\nސާވޭގެ ނަތީޖާއިން ސިޔާސީ ޕާޓީތަކުގެ މަގްބޫލްކަން ހުރި މިންވަރަށް ބަލާއިރު، ބޮޑުވަޒީރު ޔަސިންދާގެ ލޭބަރ ޕާޓީގެ މަގްބޫލްކަންވަނީ %48 އަށް މައްޗަށް ގޮސްފައެވެ. އިދިކޮޅު ނޭޝަނަލް ޕާޓީގެ މަގްބޫލްކަންވަނީ %40 އަށް ދަށަށް ގޮސްފައެވެ. މިއީ 2017 ވަނަ އަހަރުގެ ފަހުން އިދިކޮޅު ޕާޓީގެ މަގްބޫލްކަން މިހާ ދަށަށްދިޔަ ފުރަތަމަ ފަހަރު ކަމަށް ވެއެވެ.\n"އަޅުގަނޑު މިކުރާ ކަމަކީ، އަޅުގަނޑުގެ މަގާމުގެ ޒިންމާތައް ގާބިލްކަން ތަންދިން އެންމެ ރަނގަޅަކަށް ކުރުން، އެއީ އަޅުގަނޑަށް އެނގޭ ކަމަކީ" ސާވޭގެ ނަތީޖާއާ ގުޅިގެން ނިއުސް1 އިން ކުރި ސުވާލަކަށް ޖަވާބު ދެއްވަމުން ނިއުޒީލެންޑްގެ ބޮޑުވަޒީރު ވިދާޅުވިއެވެ.


Forbes In Hovaa Enme Muhsandhi Tharinge List Ah Deepika\nފޯބްސް އިން ހޮވާ އެންމެ މުއްސަނދި ތަރިންގެ ލިސްޓަށް ދީޕިކާ\nއިންޑިއާގެ މަޝްހޫރު މެގަޒިންނެއް ކަމަށްވާ "ފޯބްސް އިންޑިއާ" އިން ހޮވާ އެންމެ މުއްސަނދި އިންޑިއާ މީހުންގެ ލިސްޓުގެ ފަސް ވަނަ ބޮލީވުޑުގެ މަޝްހޫރު ބަތަލާ ދީޕިކާ ޕަޑުކޯނު ހޯދައިފި އެވެ. މިއީ އަންހެނަކަށް އެ ލިސްޓުގެ އެހާ ކުރިން ޖާގަ އެއް ލިބުން ފުރަތަމަ ފަހަރު ވެސް މެއެވެ.\nމިއަހަރުގެ ލިސްޓުގެ ފަސް ވަނަ ދީޕިކާއަށް ލިބިފައި މިވަނީ މިއަހަރު އެކަނިވެސް އާމްދަނީގެ ގޮތުގައި 112.8 ކްރޯޑު ރުޕީސް ހޯދައިގެންނެވެ. އެއާއެކު ދީޕިކާ ވެފައި މިވަނީ މިއަހަރު އެންމެ ބޮޑު އާމްދަނީއެއް ހޯދި ބޮލީވުޑުގެ ބަތަލާއަށެވެ.\nދީޕިކާގެ ފިރިމީހާ ރަންވީރު ސިންގު ލިސްޓުގެ އަށް ވަނަގައި ހިމެނިފައި ވަނީ 84.67 ކްރޯޑު ރުޕީސްއާއެކު އެވެ. އަދި އަޖޭ ދޭވްގަން ހިމެނިފައި ވަނީ އެ ލިސްޓުގެ ދިހަ ވަނައި ގައެވެ. އެއީ 74.5 ކްރޯޑު ރުޕީސްއާއެކު އެވެ.\nމީގެއިތުރުން ޖެހި ޖެހިގެން ތިން ވަނަ ފަހަރަށް ބޮލީވުޑުގެ ބަތަލު ސަލްމާން ހާނު ވަނީ ލިސްޓުގެ އެއް ވަނަ ހޯދާފައެވެ. އުމުރުން 52 އަހަރުގެ ސަލްމާން އެ ލިސްޓުގެ އެއް ވަނަ ހޯދީ 253.25 ކްރޯޑްސް ހޯދާއިގެންނެވެ. އޭނާއަކީ ބޮލީވުޑުގައި އެންމެ ބޮޑު އާމްދަނީ އެއް ލިބޭ ފަރާތެވެ.\nބަތަލާ ޕްރިޔަންކާ ޗޯޕްރާއަށް މިދިޔަ އަހަރު އެ ލިސްޓުގެ ހަތް ވަނަ ލިބުނު ނަމަވެސް މިއަހަރު އޭނާއަށް ގާޖަ ލިބުނީ އެލިސްޓުގެ 48 ވަނަ އިންނެވެ. އެއީ 18 ކްރޯޑު ރުޕީސް ހޯދައިގެންނެވެ.\nއިންޑިއާގެ މަޝްހޫރު ކްރިކެޓް ކުޅުންތެރިޔާ ވިރާޓް ކޯލީގެ ނަން އެ ލިސްޓުގެ ދެވަނަގައި ހިމެނެއެވެ. 228.09 ކްރޯޑު ރުފީސް ހޯދައިގެން އިންޑިއާގެ ކުޅިވަރުގެ ދާއިރާގެ ތަރިއަކަށް އެ ލިސްޓުގެ ދެ ވަނަ ލިބުނު މިއީ ފުރަތަމަ ވެސް މެއެވެ. ތިން ވަނަގައި ހިމެނިފައި ވަނީ ބޮލީވުޑުގެ ތަރި އަކްޝޭ ކުމާރެވެ. އޭނާއަށް ތިން ވަނަ ލިބުނީ 185 ކްރޯޑް ރުޕީސް ހޯދައިގެންނެވެ.\nމިއަހަރުގެ ތެރޭގައި މަޝްހޫރު ތަރި ޝާހް ރުކް ހާނުގެ ފިލްމެއް ނެރެފައި ނުވާތީ އޭނާއަށް ވަނީ ލިސްޓުގެ ދެވަނަ ގެއްލި ފައެވެ. 13 ވަނަގައި މިއަހަރު އޭނާ ހިމެނުނީ އެންމެ 56 ކްރޯޑު ރުޕީސްއާއެކު އެވެ. މީގެއިތުރުން އާމިރު ހާނުއަށް އެލިސްޓުގެ ހަ ވަނަ ލިބުނުއިރު އަމީތާބު ބައްޗަން އަށް ލިބުނީ ލިސްޓުގެ ހަތް ވަނަ އެވެ.\nފޯބްސް އިން ހޮވި، ސެލެބްރިޓީ 100 ގައި މިއަހަރު ނަން ހިމެނިފައި ވަނީ މިިދިޔަ އަހަރުގެ އޮކްޓޫބަރު އެއް ވަނަ ދުވަހުން ފެށިގެން މިއަހަރުގެ ސެޕްޓެމްބަރު 30 އާ ދެމެދަށް ތަރިންނަށް ލިބިފައިވާ އާމްދަނީއަށް ބެލުމަށް ފަހު ކަމަށް ފޮބްސް އިން ބުނެއެވެ.\nދީޕިކާ އާމިރު ހާން ވިރާޓް ކޯލީ ސަލްމާން ހާން


ހޮޅުދޫ ޒުވާނުންގެ މަރުކަޒުން އިސްނަގައިގެން އޮފީސްތަކުގެމެދުގައި ބެޑްމިންޓަން މުބާރާތެއް ބާއްވައިފި!\n21 އޯގަސްޓް 2017 - 12:08\nއެޗް.ވައި.ސީ އިންޓަރ އޮފީސް ބެޑްމިންޓަން ޗެލެންޖް 2017 ގެ ނަމުގައި ނ.ހޮޅުދޫ ޒުވާނުންގެ މަރުކަޒުން އިންތިޒާމްކުރި މި މުބާރާތަކީ ހޮޅުދޫ ބެޑްމިންޓަން ޑިވެލޮޕްމެންޓް ކޮމެޓީއާއި ގުޅިގެން ކުރިޔަށްދިޔަ މުބާރާތެކެވެ. ހޮޅުދޫ ބެޑްމިންޓަން ޑިވެލޮޕްމެންޓް ކޮމެޓީއަކީ ބެޑްމިންޓަން އެސޯސިއޭޝަންގެ ދަށުން އުފެދިފައިވާ ގޮތްޕެކެވެ. މި މުބާރާތުގައި ބައިވެރިވެފައިވަނީ ފެނަކަ ކޯޕަރޭޝަނާއި، މޯލްޑިވްސް ޕޮލިސް ސާރވިސް އާއި، ބޭންކް އޮފް މޯލްޑިވްސް އާއި، ހޮޅުދޫ ކައުންސިލާއި، ހެލްތް ސެންޓަރ ގެ އިތުރުން ހޮޅުދޫ މޭނާ ސްކޫލެވެ.\nޖުމްލަ6ޓީމަކުން ވާދަކުރި މި މުބާރާތުގައި ރޭ ފައިނަލް މެޗްގައި ބައްދަލުކޮށްފައިވަނީ ފެނަކަ ކޯޕަރޭޝަން އާއި ހޮޅުދޫ މޭނާ ސްކޫލެވެ. ސިންގަލްސް ފިރިހެން އަދި އަންހެން މެޗް ކާމިޔާބުކޮށްފައިވަނީ ފެނަކައިންނެވެ. އަދި ޑަބަލްސް ފިރިހެން މެޗް ހޮޅުދޫ މޭނާ ސްކޫލުން ކާމިޔާބުކޮށްފައިވާއިރު އަންހެން ޑަބަލްސް މެޗްވެސް ކާމިޔާބުކުރީ ފެނަކައިންނެވެ. އެހެންކަމުން ޓީމް އިވެންޓަށް ބަލާއިރު 1-3 އިން ފެނެކައިންވަނީ މުބާރާތް ކާމިޔާބުކޮށްފައެވެ. ކޮންމެ ޓީމަކުންވެސް ބޭރު ތިން ކުޅުންތެރިން ބައިވެރިކުރެވޭގޮތަށް ކުރިޔަށްދިޔަ މި މުބާރާތުގެ އެންމެ މޮޅު އަންހެން ކުޅުންތެރިޔަކަށް ހޮވިފައިވަނީ ޢާއިޝަތު އަފްނާން ރަޝީދު އެވެ. އަދި އެންމެ މޮޅު ފިރިހެން ކުޅުންތެރިޔަކީ އިބްރާހީމް ސަމީހުއެވެ. މިދެ ކުޅުންތެރިންވެސް ބައިވެރިވެފައިވަނީ ފެނަކައިންނެވެ. މީގެ އިތުރުން އަތޮޅު ލީގުގައި މިހާރުވެސް ކުޅެމުން އަންނަ ބ.އޭދަފުށީ ޙުސައިން މުޙައްމަދު ވެސްވަނީ މިމުބާރާތުގައި ބައިވެރިވެފައިވާކަން ފާހަގަކޮށްލެވެއެވެ. އަދި ކޯޗުންނާއި މެނޭޖަރުން ހިމެނޭގޮތަށް ޖުމްލަ 72 ބައިވެރިން ވަނީ މި މުބާރާތުން ފެނިގެން ގޮސްފައެވެ.\nނ.ހޮޅުދޫ ޒުވާނުނުންގެ މަރުކަޒު ހިންގެވުމާއި ހަވާލުވެ ހުންނެވި ޔޫތު މިނިސްޓްރީގެ ކޯޑިނޭޓަރ އަޙްމަދު ހަމްދާން ވިދާޅުވިގޮތުގައި މި މުބާރާތުގެ މަޤްސަދަކީ މުއައްސަސާތަކުގެ މެދުގައި ގުޅުން ބަދަހިކޮށް އަތޮޅާއި ރަށުގެ ޢިއްޖުތިމާއީ ފޭރާން ވަރުގަދަކުރުމެވެ. އަދި ދިވެހި ރާއްޖޭގެ ޢިއްޒަތްތެރި ރައީސުލް ޖުމްހޫރިއްޔާ އަބްދުﷲ ޔާމީން ޒުވާނުންނާއި ކުޅިވަރަށް ބަހައްޓަވާ އަހައްމިއްޔަތުކަން ރައްޔިތުންނަށް ހާމަކޮށްދީ މިފަދަ ގިނަ ހަރަކާތްތަކެއް ހިންގުމުގެ ވިސްނުން ގެންގުޅުއްވާކަމަށްވެސް ހަމްދާން ވިދާޅުވިއެވެ. މި މުބާރާތް ކުރިޔަށް ގޮސްފައިވަނީ މި މަހު 17 އިން 20 ވަނަދުވަހުގެ ނިޔަލަށެވެ.


High school Gai Britney Spear Eynaage Loabiveriya Ah Fonuvi Sity Neelamah laifi - Vaguthu\nދުނިޔޭގެ މަޝްހޫރު ޕޮޕް ލަވަކިޔުންތެރިޔާ ބްރިޓްނީ ސްޕެއާ އޭނާގެ ހައި ސްކޫލް ދައުރުގައި ލޯބިވެގެން އުޅުނީ ޑޮނަލްޑް 'ރެގް' ޖޮންސް އާއި އެވެ. ޖޮންސް އާއި އެކު އޮތް ލޯބީގެ ގުޅުން ނިމުމަކަށް ގެންނަން އޭނާ ލިޔުނު ސިޓީ ނީލަމަށް ލައިފިއެވެ.\nބްރިޓްނީ ސްޕެއާ ލިޔެފައިވާ މި ސިޓީ ދެ ސަފްހާއަށް ދިގުއިރު އޭނާ އާއި ޖޮންސް ދެ އަހަރު ވަންދެން ރައްޓެހިވެގެން އުޅުނު ކަމަށް ސިޓީގައި ބުނެފައި ވެއެވެ. އަދި ދެމީހުން ވަކިވާން އުޅޭކަން ދެމީހުންނަށްވެސް އެނގޭ ކަމަށާއި މުސްތަގުބަލުގައި ދެމީހުން ގުޅެން ތަގުދީރުގައި އޮތީޔާ އެކަންވެސް ވާނެ ކަމަށް ސިޓީގައި ބުނެފައި ވެއެވެ.\nސްޕެއާ ވަނީ 1998 ވަނަ އަހަރުގައިވެސް މީގެ ދެވަނަ ސިޓީއެއް ލިޔެފަ އެވެ. އެ ސިޓީ ލިޔުނު އިރު ސްޕެއާ ހުރީ ނިއު ޔޯކް ސިޓީގައި އެވެ. އަދި ޖޮންސް ހުރީ މިސޯރީ ގައި އެވެ.\nމީޑިޔާރިޕޯޓުތައް ބުނާގޮތުގައި ސްޕެއާގެ ލޯބީގެ ސިޓީ 2،800 (56،815 ރުފިޔާ) ޕައުންޓާއި 4،250 ޕައުންޑާ(86،238 ރުފިޔާ) ދޭތެރޭ އަގެއްގައި ވިއްކާލެވޭނެ އެވެ. މި ސިޓީ ނީލަމަށް ލާފައި ވަނީ ޖޫލިއަން އޮކްޝަން މިއުޒިކް އައިކޮންސް އިވެންޓުގައި އެވެ.\nޕްރެސް އެސޯސިއޭޝަން އަށް ދިން އިންޓަވިއުއެއްގައި މި ސިޓީ ނީލަމަށް ލި ފަރާތް، މާޓިން ނޯލަން މި ސިޓީ ސިފަކުރަނީ 'ޓެރިފިކް' ސިޓީއެއްގެ ގޮތުގައި އެވެ. އޭނާ ބުނީ މި ސިޓީ އަކީ ހައިސްކޫލްގައި ދެ އެކުވެރިން ލޯބިވެވި ދެމީހުން ވަކިވާން ލިޔެފައިވާ ސިޓީއެއް ކަމަށެވެ.


Covid-19: 100 dhuvas, test kureveynee 34,677 meehun\nމަގުމަތީގައި ރެންޑަމް ސާމްޕަލް ނެގުމުގައި ހަރަކާތްތެރިވާ ބައެެއް -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑްގެ ބަލި މީހަކު ރާއްޖެއިން ފެނުނުތާ 100 ދުވަސްވެފައިވާއިރު މިހާތަނަށް ޓެސްޓް ކުރެވިފައިވަނީ 34،677 މީހުން ކަމަށް އެޗްޕީއޭގެ ތަފާސް ހިސާބުތަކުން ދައްކައިިފި އެވެ.\nކޮވިޑް-19 އަށް ރާއްޖެއިން މިހާތަނަށް ޕޮޒިޓިވްވެފައިވަނީ 2035 މީހުންނެވެ. ކުރެވުނު ޓެސްޓްތަކުން 32،642 މީހުން ވަނީ ނެގެޓިވްވެފައެވެ. އެހެން ކަމުން ދުވާލެއްގެ މައްޗަށް ކުރެވިފައިވަނީ 346 މީހެއްގެ ޓެސްޓެވެ.\nކޮވިޑްގެ ބަލި މީހުން ފުރަތަމަ ފެންނަން ފެށި ދުވަސްކޮޅު ޓެސްޓް ކުރަމުންދިޔައީ ހަމައެކަނި އަލާމާތްތައް ހުންނަ މީހުންނެވެ. އެހެން ކަމުން ރާއްޖޭގައި ކޮވިޑްގެ ބަލިމަޑުކަން އޮތް ގޮތުގެ ހަގީގީ އަދަދުތައް ނޭންގޭ ކަމަށް ސިއްހީ މާހިރުން ގެންދެވީ ވިދާޅުވަމުންނެވެ. އަދި ރާއްޖޭގައި ޓެސްޓް ކުރެވޭ މިންވަރާމެދުވެސް ސިއްހީ މާހިރުން ކަންބޮޑުވުން ފާޅުކުރިއެވެ.\nފަހުން މަގުމަތިންވެސް ގިނަ ބައެއްގެ ސާމްޕަލް ނަގާ ޓެސްޓް ކުރަން ފެށިއެވެ. އަދި ބަލީގެ ނުރައްކާ ބޮޑު އުމުރުފުރާތަކަށް ހާއްސަކޮށްގެންވެސް ޓެސްޓް ކުރުމުގެ މަސައްކަތް ވަނީ ކޮށްފައެވެ.\nރާއްޖޭގައި ކޮވިޑްގެ ތަފާސް ހިސާބުތައް\nބަންގްލަދޭޝްގެ 1074 މީހުން\nދިވެހިރާއްޖޭގެ 710 މީހުން\nއިންޑިއާގެ 192 މީހުން\nނޭޕަލްގެ 28 މީހުން\nސްރީލަންކާގެ 11 މީހުން\nއިޓަލީގެ 11 މީހުން\nޕާކިސްތާނުގެ ތިން މީހުން\nއެހެނިހެން ހަ މީހުން\nލޮކްޑައުންގެ ހާލަތަށް މިއަދު ލުއި ދީފައިވާއިރު މިހާރު ބަލީގެ ހާލަތު އޮތްގޮތް ބެލުމަށްވެސް ޓެސްޓް ކުރުމުގެ މަސައްކަތްތަކެއް ވަނީ ފަށާފައެވެ. އެގޮތުން ފަސް ގުރޫޕަކަށް ބަހާލައިގެން ސާމްޕަލް ނަގާ އިރު ފްރަންޓްލައިން ވޯކަރުންނާއި ސެންޓަރުތަކުގައި މަަސައްކަތް ކުރާ މީހުނާއި އުމުރުން 65 އަހަރުން މަތީގެ މީހުނާއި ތޮއްޖެހިފައިވާ ތަންތަނުގައި އުޅެމުންދާ މީހުންގެ ސާމްޕަލް ނަގާނެ އެވެ. އަދި އުމުރުން 20 އަހަރާއި 30 އަހަރާ ދެމެދުގެ މީހުންގެ ސާމްޕަލް ވެސް ނަގާނެ އެވެ.\nރާއްޖޭގައި ބަލި ޖެހުނު މީހުންގެ އަދަދު -- އަވަސް ގްރެފިކްސް: އަބޯ\nރާއްޖެއަށް އެކި ގައުމުތަކުންނާއި ދުނިޔޭގެ ސިއްހަތު ޖަމިއްޔާއިންވެސް ވަނީ އެތައް ހާސް ޓެސްޓް ކިޓް ހަދިޔާކޮށްފައެވެ.\nރާއްޖޭގައި ކޮވިޑަށް ޓެސްޓް ކުރަނީ އައިޖީއެމް ހޮސްޕިޓަލުންނާއި، އޭޑީކޭގެ އިތުުރުން ޕޮލިސް ލެބްގައެވެ. އައިޖީއެމްއެޗްގައި ހުރި ކޮވިޑަށް ޓެސްޓްކުރާ އެއް މެޝިން ހަލާކުވުމާއި ގުޅިގެން އެ ހޮސްޕިޓަލްގައި މިހާރު ދުވާލަކު ކުރެވެނީ 400- 500 ދެމެދުގެ އަދަދެކެވެ. އޭޑީކޭގައި 500 ޓެސްޓް ކުރެވެއެވެ. ޕޮލިސް ލެބްގައި ކުރެވެނީ 145 ޓެސްޓެވެ.\nއޭޑިކޭ ހޮސްޕިޓަލް މޯލްޑިވްސް ޕޮލިސް ސާވިސް އައިޖީއެމްއެޗް + އެޗްޕީއޭ މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން ކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ\nރާއްޖޭން ކޮވިޑްގެ ދެ ލައްކަ ޓެސްޓް ހަދައިފި\nމަރުވި ފަހުން އައިސޮލޭޝަނަށް ގެންދަން ގުޅުމުން މައާފަށް އެދިއްޖެ\nޕޮޒިޓިވްވީ ސިއްހީ އެހީތެރިންގެ އަދަދު 64 އަށް\nސަލާމަތްވި މީހުންގެ މައްސަލަ އިސްތިއުނާފަށް\nމަރުގެ ދުވަހެއް، ކޮވިޑްގައި ހަތަރު މީހަކު މަރުވެއްޖެ


German League Hulhuvi Match in Champion Bayern Vee Evvaru - Vaguthu\nޖަރުމަނު ލީގު ހުޅުވި މެޗުން ޗެމްޕިއަން ބަޔާން ވީ އެއްވަރު\n3 މަސް ކުރިން ( އޮގަސްޓް 14, 2021 )\nލަނޑު ޖެހުމަށްފަހު ބަޔާން ކުޅުންތެރިން އުފާފާޅުކުރަނީ\nބޮރޫޝިއާ މޮންޗެންގްލަޑްބެޗް އާއި ވާދަކޮށް ޖަރުމަނު ލީގު ހުޅުވި މެޗުގައި އެންމެ ފަހުގެ ޗެމްޕިއަން ބަޔާން މިއުނިކް އެއްވަރުވެގެން ނިމިއްޖެ އެވެ.\nއާ ކޯޗު ނާގަލްސްމަން ގެ އިރުޝާދުގެ ދަށުން ކުޅުނު ބަޔާން އެއްވަރުވީ 1-1 ގެ ނަތީޖާއަކުންނެވެ. މިއީ ނާގަލްސްމަން ގެ ކޯޗުކަމުގެ ދަށުން އެ ޓީމު ކުޅުނު ފުރަތަމަ މެޗެވެ.\nމޮންޗެންގްލަޑްބެޗް ގެ ދަނޑުގައި ކުޅުނު މި މެޗުގައި އެންމެ ފުރަތަމަ ލަނޑުޖަހާ ލީޑު ނަގާފައިވަނީ ވެސް އެޓީމުންނެވެ. މި ލަނޑު މެޗުގެ 10 ވަނަ މިނެޓުގައި ލާސް ސްޓިންޑަލް ތަނަވަސްކޮށްދިން ފުރުސަތަކުން ކާމިޔާބުކޮށްދިނީ އެލްސާނާ ޕްލޭ އެވެ. މިއީ ސީޒަން ހުޅުވި މެޗެއްގައި ބަޔާން ނޫން ޓީމަކުން ފުރަތަމަ ލަނޑު ޖެހި ފުރަތަމަ ފަހަރެވެ.\nމެޗުގައި ބަޔާން މިއުނިކް އިން އެއްވަރުކޮށްފައިވަނީ ފުރަތަމަ ހާފު ނިމެން ގާތްވެފައިވަނިކޮށެވެ. މި ލަނޑު ޔޮޝުއާ ކިމިޗް ދިން ބޯޅައަކުން ކާމިޔާބުކޮށްދިނީ ރޮބަޓް ލެވަންޑޮސްކީ އެވެ. މިއީ ލީގު ހުޅުވި މެޗެއްގައި ލެވަންޑޮސްކީ ވިިދިވިދިގެން ލަނޑު ޖެހި ހަތް ވަނަ ސީޒަނެވެ.\nމި ލަނޑަށްފަހު ވެސް ބަޔާން އަށް ލީޑުނަގާނެ ރަނގަޅު ފުރުސަތުތަކެއް ލިބިގެންދިޔަ އެވެ. އަނެއް ޓީމަށްވެސް ހަމަ މިގޮތަށް ލަނޑުޖަހާނެ ރަނގަޅު ގިނަ ފުރުސަތުތަކެއް ލިބި ވަނީ ބޭކާރުވެފައެވެ.\nމެޗަށްފަހު ނާގަލްސްމަން ބުނީ ލީގުގައި ކުރިޔަށްހުރި މެޗުތަކުން ރަނގަޅު ކުޅުމެއް ފެންނާނެ ކަމަށާއި ލީގު ހުޅުވި މެޗުން ފެނުނީ ވަރަށް އާދައިގެ ކުޅުމެއް ކަމަށެވެ. އަދި ޖުމްލަކޮށް މި މެޗުގައި ކުޅުންތެރިން ކުރި ހިތްވަރަށް ތައުރީފުކުރާ ކަމަށްވެސް ކޯޗު ބުންޏެވެ.\nބަޔާން މިއުނިކް އެންމެ އަވަހަށް ދެން މެޗެއް ކުޅޭނީ އަންނަ އަންގާރަ ދުވަހުއެވެ. ޖަރުމަނު ސުޕަ ކަޕުގައި އެ ޓީމު ބައްދަލުކުރާނީ ޑޯޓްމަންޑް އާއެވެ.


ސިޓީ އާއި ވެމްކޯގެ ފައިނަލްގައި އޮތީ ތާރިހީ ކާމިޔާބެއްގެ އަމާޒެއް\nސިޓީ އާއި ވެމްކޯގެ ފައިނަލް: ދެ ޓީމަށް ވެސް ތާރިހީ ކާމިޔާބެއްގެ އަމާޒެއް\n23 ޖޫން 2022 - 10:15 0\nބޮޑު ބަދަލަކާ އެކު ރާއްޖޭގެ ވޮލީބޯޅަ ސީޒަން މި ފަހަރު ކުރިއަށްދާއިރު، މިހާތަނަށް ވަނީ ވަރުގަދަ ކުރިމަތިލުންތަކެއް ފެނިފަ އެވެ. ސީޒަންގެ ފުރަތަމަ މުބާރާތް ކަމަށްވާ އެސޯސިއޭޝަން ކަޕްގެ ފައިނަލުގައި މިރޭ ސްޕޯޓްސް ކްލަބް ސިޓީ އާއި ކްލަބް ވެމްކޯ ވާދަކުރާއިރު، މިއީ މި ދެ ޓީމު ވެސް ފުރަތަމަ ޑިވިޝަނުގައި ކުޅޭ ފުރަތަމަ ފައިނަލެވެ. ދެ ޓީމަށް ވެސް މި ފައިނަލް ހާއްސަ އެވެ. ދެ ޓީމުގެ ވިސްނުމުގައި ވެސް އޮތީ ކާމިޔާބު ހޯދައި، ތާރީހުގައި ލިޔެލުމެވެ.\nތޭރަ އަހަރު ވޮލީބޯޅައިގައި ހަރަކާތްތެރިވަމުން އަންނަ ސިޓީން މި ފަހަރުގެ އެސޯސިއޭޝަން ކަޕްގެ ފައިނަލުން ފުރުސަތު ހޯދީ ހަ ޓީމު ވާދަކުރި ލީގު ބުރުގެ އެއް ވަނަ ހޯދައިގެންނެވެ. ވެމްކޯ ފައިނަލުން ފުރުސަތު ހޯދީ ގަދަ ތިން ޓީމުގެ ތެރޭގައި ހިމެނި، ޕްލޭއޮފް މެޗުގައި އެންމެ ފަހުގެ ޗެމްޕިއަން ދިވެހި ސިފައިންގެ ކްލަބް ކަޓުވާލުމަށް ފަހު އެވެ.\nމި ފަހަރުގެ މުބާރާތުގައި ވެމްކޯ އާއި ސިޓީ ވެސް ބަލިވީ އެންމެ މެޗަކުންނެވެ. ސިޓީ ބަލިވީ ލީގު ބުރުގައި ވެމްކޯ އަތުން 3-1 ސެޓުންނެވެ. ވެމްކޯ ބަލިވީ ލީގު ބުރުގައި ސިފައިން އަތުން ސީދާ ތިން ސެޓުންނެވެ.\nސިޓީގެ ކޯޗު ނަލަ ހުސެއިން ޝަރީފް ބުނީ މިއީ ސިޓީ އަށް ހާއްސަ ފައިނަލެއް ކަމަށާއި އެ ކްލަބް ކުރިއަށް ފިޔަވަޅެއް އެޅުމަށް ބަލާއިރު، މި ތަށި އެ ޓީމުން ހޯދުން މުހިންމު ކަމަށެވެ.\n"އަސްލު ހަގީގަތުގައި ތިކޮޅުން ވެސް ފާހަގަކޮށްފައި އިން ގޮތަށް މުބާރާތްތަކުގައި ވާދަކުރަމުން މި ކްލަބް އައިސް 13 އަހަރު ތެރޭ ފުރަތަމަ ފައިނަލަށް އައީމަ، މި ފަހަރު އެބަޖެހޭ މި ފުރުސަތުގެ ބޭނުންހިފޭތޯ ވީ އެންމެ ރަނގަޅަށް މަސައްކަތް ކުރަން، ޓީމުގެ ކުޅުންތެރިން ވެސް ތިބީ މި މެޗުން މޮޅުވާން، އެ ރޫހުގައި،" ނަލަ ހުސެއިން ބުންޏެވެ.\n"ސީޒަނުގައި ކުރިއަށް އޮތް މުބާރާތްތަކަށް ދާއިރު، މި މުބާރާތް ރަނގަޅަށް ނިންމާލައިފިނަމަ އެއީ ވަރަށް ބޮޑު ކޮންފިޑެންސަކަށް ވާނެ،"\nލީގު ބުރުގައި ވެމްކޯ އިން ސިޓީ ބަލިކުރި މެޗުގައި ތަފާތު ދެއްކީ، ވެމްކޯގެ އިންޑިއާ ކުޅުންތެރިޔާ، އަޝްވަލް ރާއީ އެވެ. އޭނާ ވަނީ އެ މެޗުގައި އެކަނި 30 ޕޮއިންޓް ހޯދައިފަ އެވެ. ލީގު ބުރުގައި ސިފައިން އަތުން ވެމްކޯ ބަލިވި މެޗުގައި އަޝްވަލް ހިފެހެއްޓުމުގައި ސިފައިން ކާމިޔާބު ހޯދި އެވެ. ސިޓީން ވެސް މިރޭ ޕްލޭން ކުރާނީ އަޝްވަލް އަށް ހާއްސަ ވިސްނުމަކުން ބަލައިގެންތޯ އެހުމުން ނަލަ ހުސެއިން ބުނީ ވަކި ކުުޅުންތެރިއަކަށް ހާއްސަކޮށް ނުބަލާނެ ކަމަށާއި ސިޓީން ވިސްނާނީ އަމިއްލަ ގޭމް ކުޅުމަށް ކަމަށެވެ.\n"ސިޓީގެ ވިސްނުމަކީ ސިޓީގެ ގޭމް ކުޅުން، އިންޝާﷲ ސިޓީގެ ރަނގަޅު ކުޅުން ދެއްކިއްޖިއްޔާ މޮޅުވެވޭނެ،" ނަލަ ހުސެއިން ބުންޏެވެ.\nވެމްކޯގެ ކޯޗު އިބްރާހިމް ނިޒާރު (ބޮޑޭ) ބުނީ ފައިނަލަށް އަންނަން ވެމްކޯ އަށް އެންމެ ބޮޑު ބަދަލެއް ގެނުވީ ލީގު ބުރުގައި ސިފައިން އަތުންވީ ބަލި ކަމަށެވެ. އަދި އެ މެޗުގެ އެ ނަތީޖާ އަށް ފަހު އަލުން ފަށައި، ޓީމުން ދައްކަމުން އަންނަ ހިތްވަރު ނިޒާރު ފާހަގަކޮށްފައިވެ އެވެ.\nސިޓީ އަތުން ލީގު ބުރުގައި ވެމްކޯ މޮޅުވެފައި އޮތުން އެއީ ފައިނަލަށް ނުކުންނައިރު، ވެމްކޯ އަށް އޮތް ފަސޭހައެއްގެ ގޮތުގައި ނިޒާރު ވެސް ނުދެކެ އެވެ. ނިޒާރު ބުނީ ސިޓީ އަކީ ވަރަށް މޮޅު ޓީމެއް ކަމަށާއި ވެމްކޯ އިން ފައިނަލުގައި ކުޅެން ޖެހޭނީ ވަރަށް ރަނގަޅަށް ވިސްނުންތެރިކަމާ އެކު ކަމަށެވެ.\n"ސިޓީ ޓީމަށް ބަލާއިރު، ސިޓީ ޓީމަކީ ވަރަށް ވަރުގަދަ މޮޅު ޓީމެއް. ހާއްސަކޮށް މި މުބާރާތުގައި ވަކި ދަށް ޓީމެކޭ ބުނެވޭ ވަރުގެ ޓީމެއް ނެތް، ހަމަ ކުޅެގެން މޮޅުވާން ޖެހޭނީ. ކުޅެގެން ވަރުގަދަ ފައިޓެއް ދީގެން މޮޅުވެވޭނީ، އަޅުގަނޑުމެން މަސައްކަތް ކުރަނީ ކަންކަން ރަނގަޅުކުރަން، ވާހަކަ އަކީ ހުރިހާ އެންމެން ދޭ ހިތްވަރާއި ކުޅުންތެރިންގެ މަސައްކަތް މިއީ،" ޕްލޭއޮފްގައި ސިފައިން އަތުން މޮޅުވި މެޗަށް ފަހު ދިން އިންޓަވިއުގައި ނިޒާރު ބުންޏެވެ.\nވެމްކޯގެ ކެޕްޓަން އިސްމާއިލް ސާޖިދު (ކުޑަކާއްޓެ) އާއި ސިޓީގެ ކެޕްޓަން އަލީ ހުޒާމް (ހުޒަންޓެ)\nސިޓީ އާއި ވެމްކޯގެ ކެޕްޓަނުން: ރާއްޖޭގެ ގައުމީ ވޮލީ ޓީމުގެ ދެ ކެޕްޓަނުން\nމި ފަަހަރުގެ މުބާރާތުގައި މިހާތަނަށް ފެނުނު މެޗުތަކުގައި ގިނަ ޓީމުތަކުން ބަރޯސާވެފައި އޮތީ ބިދޭސީ ކުޅުންތެރިންނަށެވެ. އިންޑިއާގެ ޕްރައިމް ލީގުގައި ކުޅޭ އެންމެ ވަރުގަދަ 18 ކުޅުންތެރިން ހަ ޓީމުގެ މެދުގައި ބަހައިގެން، ރާއްޖޭގެ ވޮލީ ސީޒަން ކުރިއަށްދާއިރު، ޓީމުތަކުގައި ތިބި ދިވެހި ވޮލީބޯޅައިގެ ވަރުގަދަ ކުޅުންތެރިންނަށް އޮތް ޒިންމާ ވެސް ތަފާތެވެ.\nއެ ގޮތުން ފައިނަލް މެޗަށް ނުކުންނައިރު، ކްލަބް ވެމްކޯގެ ކެޕްޓަން، އަދި ގައުމީ ވޮލީ ޓީމުގެ ކެޕްޓަން، އިސްމާއިލް ސާޖިދު (ކުޑަކާއްޓެ) އާއި ގައުމީ ވޮލީ ޓީމުގެ ވައިސް ކެޕްޓަން، އަދި ސިޓީގެ ކެޕްޓަން އަލީ ހުޒާމް (ހުޒަންޓެ)، ވަނީ މިހާތަނަށް ޓީމު އެކުލަވާލުމުގައި ރަނގަޅު ލީޑަޝިޕެއް ދައްކައިފަ އެވެ. ފައިނަލަށް ނުކުންނައިރު، މި ދެ ޓީމުގައި ތިބެ، ކުޑަކާއްޓެ އާއި ހުޒަންޓެގެ ލީޑަޝިޕް ވެސް މިރޭގެ މެޗުގައި ފެނިގެންދާނެ އެވެ. މި ދެ ކުުޅުންތެރިން އެންމެ ފަހުން ލޯކަލް ވޮލީ މުބާރާތެއްގައި ނުކުތީ އެއް ޓީމެއްގެ ޖޯޒީގަ އެވެ.\nވެމްކޯ އާއި ސިޓީގައި ދެން ތިބި ލޯކަލް ކުޅުންތެރިންނަށް ބަލާއިރު، ވެމްކޯގައި އާދަމް ފައިރޫޒް އާއި އަޝްފާގު އާދަމް (އައްކަޅޭ) އަދި ލިބަރޯ، ޖަވާމް އަލީ އަންނަނީ ރަނގަޅު ކުޅުމެއް ދައްކަމުންނެވެ.\nއަނެއްކޮޅުން، ސިޓީގައި ހުސެއިން ޔޫސުފް އާއި ލިބަރޯ، އަހުމަދު ނަބީލް ވެސް މޮޅު ކުޅުމެއް ދައްކަމުން އަންނައިރު، ސިޓީގެ ކުޅުންތެރިންނަށް އެހީތެރިވުމަށް ބަދަލެއްގެ ގޮތުގައި ރާއްޖޭގައި މިހާތަނަށް އުފެދުނު އެންމެ މޮޅު ސެޓަރު، އިޝާން މުހައްމަދު (ބަޓިސް) ވެސް އަންނަނީ ހަރަކާތްތެރިވަމުންނެވެ.\nސިޓީ އާއި ވެމްކޯ ކުޅޭ އެސޯސިއޭޝަން ކަޕްގެ ފައިނަލް މެޗު ފަށާނީ މިރޭ 20:15 ގަ އެވެ.\nސްޕޯޓްސް ކްލަބް ސިޓީ\nސިޓީ ޗެމްޕިއަނުންގެ ސަފަށް: މިއީ ގިނަ ބަޔެއްގެ މަސައްކަތް!\nވެމްކޯ ބަލިކޮށް ސިޓީން އެސޯސިއޭޝަން ކަޕް ޗެމްޕިއަންކަން ހޯދައިފި\nސިފައިން އަތުން ބަލިވުން ވެމްކޯ އިން ނެގީ ފިލާވަޅެއް ގޮތަށް


ސިޓީގެ އިއްތިހާދު ސްޓޭޑިއަމް ނެޝަނަލް ހެލްތު ސާވިސަސްއަށް\nއިސްމާޢީލް ޝާހް 28 މާރޗް 2020\nއިނގިރޭސި ކްލަބު މެންޗެސްޓާ ސިޓީގެ އިއްތިހާދު ސްޓޭޑިއަމް އެ ގައުމުގެ ނެޝަނަލް ހެލްތު ސާވިސަސްއަށް ދީފިއެވެ.\nމެންޗެސްޓާ ސިޓީން ނެޝަނަލް ހެލްތު ސާވިސަސްއަށް އެ ޓީމުގެ ދަނޑު ދިނީ، މުޅި ދުނިޔޭގައި މިހާރު ހަލުވިކަމާއިއެކު ފެތުރެމުން އަންނަ ކޮރޯނާވައިރަސް (ކޮވިޑް-19) އާ ގުޅިގެން ނެޝަނަލް ހެލްތު ސާވިސަސް އިން އެހީތެރިވުމުގެ ގޮތުންނެވެ. ސިޓީން ނެޝަނަލް ހެލްތު ސާވިސަސް އާއެކު އެއްބަސްވުމެއްގައި ސޮއިކުރިއިރު، ކޮވިޑް-19 އިން ސަލާމަތްވަންދެން ނެޝަނަލް ހެލްތު ސާވިސަސްއަށް އިއްތިހާދު ސްޓޭޑިއަމް ބޭނުންކުރެވޭނެ އެވެ. ރިޕޯޓުތައް ބުނާ ގޮތުން ނެޝަނަލް ހެލްތު ސާވިސަސް އިން އެންމެ ފުރަތަމަ އިއްތިހާދު ސްޓޭޑިއަމް ބޭނުންކުރާނީ، ކޮވިޑް-19 ގެ ކަންކަމުގައި އެންމެ ކުރީ ސަފުގައި މަސައްކަތް ކުރަމުން އަންނަ މީހުން ތަމްރީނުކުރުމަށެވެ.\nމެންޗެސްޓާ ސިޓީން ނެޝަނަލް ހެލްތު ސާވިސަސްއަށް އެ ޓީމުގެ ދަނޑު ދިންއިރު، މީގެ ކުރިން އިނގިރޭސި ޕްރިމިއާ ލީގުގައި ވާދަކުރަމުން އަންނަ ވަޓްފޯޑުން ވަނީ އެޓީމުގެ ދަނޑު ނެޝަނަލް ހެލްތު ސާވިސަސްއަށް ދޭން ހުށަހަޅާފައެވެ.\nކޮވިޑް-19 އާ ގުޅިގެން އިނގިރޭސިވިލާތުގެ ދިރިއުޅޭ އާންމު ރައްޔިތުން ގެއިން ބޭރަށް ނުދިޔުމަށް އިލްތިމާސްކޮށް ދާދި ފަހުން ވަނީ ހަރުކަށި ފިޔަވަޅުތަކެއް އަޅާފައިވާއިރު، އިނގިރޭސި ޕްރިމިއާ ލީގުގެ ކުޅުން ވަނީ އޭޕްރީލް 30 ގެ ނިޔަލަށް މެދުކަނޑާލާފައެވެ. އަދި އިންގްލެންޑުގެ އާސެނަލްގެ ކޯޗު މިކޭލް އާޓެޓާ އާއި އިނގިރޭސި ތިންވަނަ ޑިވިޝަނުގައި ވާދަކުރާ ޕޯޓްސްމަތުގެ ހަތަރު ކުޅުންތެރިއަކުވެސް ވަނީ މި ވައިރަހަށް ޕޮޒިޓިވްވެފައެވެ. މީގެ ކުރިން މި ވައިރަހަށް ޕޮޒިޓިވްވި ޗެލްސީގެ ޒުވާން ފޯވާޑް ކަލުމް ހަޑްސަން-އޮޑޯއި ވަނީ ރަނގަޅުވެފައެވެ.\nއިނގިރޭސިވިލާތުގައި މިހާތަނަށް 17،089 މީހުންނަށް ވަނީ ކޮވިޑް-19 ޖެހިފައެވެ. އަދި މި ބަލީގައި އެގައުމުން 1،109 މީހުން ވަނީ މަރުވެފައެވެ.\nއަރުޝީފަށް ނެގީ 28/03/2020 23:00\nއެންމެފަހުން އަޕްޑޭޓްކުރީ 28/03/2020 23:00\nފާތިމަތު ސާރާ 12 މިނެޓު ކުރިން\nއާސިމާ ނިޒާރު 21 މިނެޓު ކުރިން\nނޮޅިވަރަމުގައި ހޯމް ކަރަންޓީނުގައި ހުރި މީހަކަށް ކޮވިޑް ޖެހިއްޖެ\nމުހައްމަދު އައިމަން 23 މިނެޓު ކުރިން


Bodethi kunfuni thakun tax dhakka usoolah, G-7 ebbasvejje | ThePress\nބޮޑެތި ކުންފުނިތަކުން ޓެކްސް ދައްކާ އުސޫލަށް ޖީ-7 އެއްބަސްވެއްޖެ\n06 June 2021, 09:20\nޖީ-7ގެ މެންބަރު ގައުމުތަކަކީ އެމެރިކާ، އިނގިރޭސިވިލާތް، ފަރަންސޭސިވިލާތް، ޖަރުމަނުވިލާތް، ކެނެޑާ، އިޓަލީ އަދި ޖަޕާން / ފޮޓޯ: ރޮއިޓާޒް\nދުނިޔޭގެ އެކި ކަންކޮޅުތަކުގައި އޮޕަރޭޓް ކުރަމުން އަންނަ އެންމެ ވަރުގަދަ ކުންފުނިތަކުން ނުވަތަ މަލްޓިނޭޝަނަލް ކޯޕަރޭޝަން (އެމްއެންސީ) ތަކުން، ބޯޑަރު ހުރަސްކޮށް ޓެކްސް ދެއްކުމުގައި ހުރީ ފޫނުބެދޭ ކަންކަން އިސްލާހުކޮށް، އެފަދަ ކުންފުނިތަކުން ޓެކްސް ނަގާ އުސޫލަށް، ދުނިޔޭގެ އެންމެ މުއްސަނދި7ގައުމުގެ ގުޅިފައިވާ އިއްތިހާދު (ޖީ-7) އިން އެއްބަސްވެއްޖެއެވެ.\nޖީ-7ގެ މެންބަރުން ވަނީ، ބައިނަލްއަގުވާމީ ކޯޕަރޭޝަން ޓެކްސް ރޭޓްގެ އެންމެ ދަށް މިންވަރު ކަމުގައި 15 ޕަސެންޓްގެ ރޭޓަށް އެއްބަސްވެ، ބޮޑެތި ކުންފުނިތަކުން އޮޕަރޭޓް ކުރާ ގައުމުތަކުން އެ އަދަދަށް ޓެކްސް ނެގުމަށް އެއްބަސްވުމަކަށް އައިސްފައެވެ.\nނޫސްވެރިންނަށް މައުލޫމާތު ދެއްވަމުން އިނގިރޭސި މާލީ ވަޒީރު ރިޝީ ސުނާކް ވިދާޅުވީ، ބަވަނަ ވެފައިވާ ޑިޖިޓަލް ޒަމާނަށް އަހުލުވެރިވެފައިވާ އުސޫލަކުން، ބައިނަލްއަގުވާމީ ޓެކްސްގެ ނިޒާމު އިސްލާހު ކުރުމަށް، ޖީ-7ގެ މެންބަރުން، ތާރީހީ އެއްބަސްވުމަކަށް އައިސްފައި ވާ ކަމަށެވެ.\nމި އިސްލާހީ ބަދަލަކީ، ގައުމުތަކުން އިންތިހާއަށް ޓެކްސް ކުޑަކޮށްގެން ބޮޑެތި ކުންފުނިތައް ހޯދުމަށް ހިންގަމުން އައި ޓެކްސްގެ އުސޫލު އުވާލާނެ އިސްލާހެކެވެ. މިހާރު އަމަލު ކުރަމުންދާ ގޮތުގެ ސަބަބުން، ގައުމުތަކުގައި ހިންގާ އާންމު ކުންފުނިތަކަށް ބޮޑެތި ގެއްލުންތަކާ ކުރިމަތިލާންޖެހެއެވެ.\nގޫގްލް، އެމޭޒަން އަދި ފޭސްބުކް ކުންފުނިތަކުން ބޮޑެތި އަދަދުތަކުން ޓެކްސް އަތުލާނެ ގޮތަކާ މެދު، މުއްސަނދި ގައުމުތަކުން ވިސްނާ، އެކަމަށް މަސައްކަތް ކުރަމުން އަންނަތާ އަހަރުތަކެއް ވެއްޖެއެވެ. މިފަދަ ކުންފުނިތަކަކީ ގިނަ ފަހަރަށް، މި ގައުމުތަކަށް ކުޑަ ޓެކުހެއް ނުވަތަ އެއްވެސް ވަރެއްގެ ޓެކުހެއް ނުދައްކާ އުޅޭ ކުންފުނިތަކެކެވެ.\nޖީ-7ގެ މެންބަރު ގައުމުތަކަކީ އެމެރިކާ، އިނގިރޭސިވިލާތް، ފަރަންސޭސިވިލާތް، ޖަރުމަނުވިލާތް، ކެނެޑާ، އިޓަލީ އަދި ޖަޕާނެވެ. މި ގައުމުތަކުން ނިންމި ނިންމުމާއެކު، ބައިނަލްއަގުވާމީ ޓެކްސް އުސޫލަށް ބަދަލު ގެނައުމުގެ ޕްރެޝަރު، ޖީ-20ގެ ގައުމުތަކަށް ބޮޑުވާނެ ކަމަށް ބެލެވެއެވެ. ޖީ-20ގެ މެންބަރުންގެ ތެރޭގައި، ޗައިނާ، ރަޝިއާ އަދި ބްރެޒީލް ހިމެނެއެވެ.\nބައިނަލްއަގުވާމީ ފެންވަރުގައި އޮޕަރޭޓް ކުރާ ބޮޑެތި ކުންފުނިތަކުން ވަނީ ޖީ-7ގެ ނިންމުމަށް މަރުހަބާ ކިއާކަން ހާމަކޮށްފައެވެ.


India In Addu Gai Alhanee Military Base Eh, Mikamun Investorun Aun Jehilunvaane - Umar - Vaguthu\nއައްޑޫ ސިޓީގައި އިންޑިއާ އިން ގާއިމް ކުރަމުން ދަނީ މިލިޓަރީ ބޭސްއެއް ކަމަށާއި، އެތަންއެޅުން ވެގެން ދާނީ އިންވެސްޓަރުން އައްޑޫއަށް އައުމަށް ޖެހިލުންވާވަރުގެ ކަމަކަށް ކަމަށް އުމަރު ނަސީރު ވިދާޅުވެއްޖެއެވެ.\nއުމަރު މިހެން ވިދާޅުވީ، އޭނާގެ ފޭސްބުކް ޕޭޖްގައި އާއްމުކުރެއްވި ވީޑިއޯއެއްގައެވެ.\nއުމަރު ވިދާޅުވީ، އައްޑޫގައި އިންޑިއާއިން ގާއިމްކުރަމުންގެންދާ މިލިޓަރީ ސްކޫލް އޭނާއަށް ސިފަ ކުރެވެނީ ކަސްޓަމްސްއަށް އޮޅުވާލުމަށްޓަކައި ސައިކަލެއް ރޫޅާލައިގެން ފަހަރަކު ބައެއް އެތެރެ ކުރާގޮތަށް، ދިވެހިންނަށް އޮޅުވާލުމަށްޓަކައި އެކިފަހަރު ގެނެގެސްގެން އައްޑޫގައި މިލިޓަރީ މަރުކަޒެއް ރާވާ މަންޒަރު ކަމަށެވެ.\n"ފުރަތަމަ އައްޑޫއަށް ގެނައީ ހެލިކަޕްޓަރަކާއި ސިފައިން، ދެން ގެނައީ ރާޑަރު ސްޓޭޝަން، ދެން އެޅި މިލިޓަރީ ބޭސްއަކަަށް ބޭނުން ކުރެވޭވަރުގެ ވަރުގަދަ އިމާރާތެއް، ޑިޕްލޮމެޓިލް ކަވާ ދިނުމަށްޓަކައި މިހާރު މި ގެންނަނީ ކޮންސިއުލެޓް އޮފީހެއް. އުމަރު ވިދާޅުވިއެވެ.\nއުމަރު ވިދާޅުވީ، ސިޔާސީ ބޭފުޅުންނަށް ހީވަނީ އިންޑިއާގެ ކޮންސިއުލޭޓް އޮފީހަކީ ޝޮޕިންގ މޯލެއް ކަމަށާއި، އެއީ ވިޔަފާރިއެއް ކަމަށެވެ.\nއުމަރު ފާހަގަކުރެއްވިގޮތުގައި، އައްޑޫގެ ރިސޯޓްތައް ބަންދުވެ، އައްޑޫ ރައްޔިތުންނަށް ވަޒީފާ ގެއްލިފައިވާ މި ދަނޑިވަޅުގައި ތަރައްގީ ކުރަން ސަރުކާރުން ނިންމި 8000 އެނދު ތަރައްގީ ނުކޮށް އިންޑިއާގެ މިލިޓަރީ ބޭސްއެއް އެޅުން ވެގެން ދާނީ އިންވެސްޓަރުން އައްޑޫއަށް އައުމަށް ޖެހިލުންވާ ކަމަކަށެވެ.\n"ޓޫރިޒަމްއާ އެނޫންވެސް ވިޔަފާރިތަކަށް ވާނެ ހީނަރުކަމަކަަށް، އަދި އިންޑީއާއަކީ މުއްސަނދިގައުމަކަށް ނުވާތީ މި ބޭސްގެ ސަބަބުން އައްޑޫގެ އިގްތިސާދަށް ކުރާނެ ފައިދާއެއް ނޯންނާނެ". އުމަރު ވިދާޅުވިއެވެ.\nއަދި މިކަމުން އެއްވެސް ކަހަލަ އިގްތިސާދީ ފައިދާއެއް ނުވާނެ ކަމަށާއި، މިއީ އައްޑޫގެ އިގްތިސާދަަށް ވާނެ ގެއްލުމެއް ކަމަށް އުމަރު ވިދާޅުވިއެވެ.\nއުމަރު ވިދާޅުވީ، މިތަން އެޅުން ވެގެން ދާނީ ގައުމުގެ މިނިވަންކަމަށް އަންނާނެ ހީނަރުކަމެއް ކަމަށެވެ.\n"މިއީ ދުރު ރާސްތާގެ ޕްލޭނެއްގެ ދަށުން، ރާއްޖޭގެ އެކިކަންކޮޅުގައި އެކި ނަންނަމުގައި، އިންޑިއާގެ ބޭސްތައް ގާއިމް ކުރުމަށް ހިންގާ ފުޅާ ޕްރޮގްރާމެއް". އުމަރު ވިދާޅުވިއެވެ.\nމެއި 31, 2021 17:45\nރުތް ގަލު ބޭހެއްތަ؟\nމެއި 31, 2021 18:11\nމެއި 31, 2021 18:16\nއެ ބިންވަނި އިންޑިޔާ އަށް ވިއްކާލާފަ. ސޯސަނމަގުގެ ނާސަރީ ބިން5މިލިއަންޑޮލަރަށް ނަސިދުގެ ވެރިކަމުގަ ވިއްކާލި ފައިސާކޮބާ؟ ބިންގަނެގެން އިންޑިޔާ އިންވަނީ އެތާގަ މިލިޓްރީ މަރުކަޒެއްހަދާފަ. އެތާގެތެރޭގަ ހުންނަނި އިންޑިޔާ މީހުން ގެކަންތައްބަލަހައްޓާ އޮފީހެއް. އައްޑޫ މީހުންނަކީ ހާދަ ކަންކަން ނުވިސްނޭ ބައެއް ދޯ. ހީނުކުރަން އައްޑޫމީހުންނަކީ މިވަރުގެ ތަންދޮރު ނުދަންނަބަޔަކު ކަމަކަށް.\nމެއި 31, 2021 18:25\nހކަލޭގެ ދެރަ ހުމެތްތެރިން ބައި ވެރި ވެގެން ގެނައި ސަރު ކާރެތްމީ މިކޮލިި ސަނަކީ ގަމް ވިކާލާން ފަސްނުޖެ ހެނެ\nމެއި 31, 2021 20:02\nވަހީދު ސަރުކާރުގައި އިންޑިއާއިން ބޭސްފަރުވާއަށްދާ މީހުންގެ ވިސާނުދީ އަވީގައި ކިއުހަދަން ޖެއްސުމަށްފަހު ލުއެއްދޭން އެއްބަސްވީ މިއެގްޜިމެންޓްގައި ސޮއިކުރީމަ. ތޯ\nމެއި 31, 2021 20:15\nއައްޑޫ މީހުންނަކީ ވަރަށް ގަމާރު ބައެއް.\nކިޔަވައިގެން ތިބި ރަނގަޅު މީހުން އައްޑޫގައި ތިބި ގޮތަށް އެންމެ ގަމާރު ބުރާންތި އަރާފައި ތިބި މީހުން މިގައުމުގައި އެންމެ ގިނަވާނީ އައްޑޫގައި.\nމެއި 31, 2021 21:32\nއޭ އުމަރޫ މަނިކުފާނު އިސް ވެހުރެ ތަހުގީގުހިންގާ ކޯޓުން ހުކުމްކޮއްފަހުރި މައްސަލައެއް މުލިއާގެކައިރިން ބޮމެފެނި އެއީ ހަގީ ބޮމެއްކަން މަނިކުފާނު ކަށަ ވަރުކޮއްދީފައޮތް..އެކަމަކު މަނިކުފާނުގެ ބެސްޓްބަޑީ ޕާޕާ ބުނަނީ އެއީ އަސްލެނެތް ފޭކެކަމަށް..އަދި ކޯޓުން ވެސް ނިންމީ އެގޮތަށް.. ވީއިރު އަސްލަކީ ކޮބާ....މަނިކުފާނު ރޔާމީންގެ ކެބިނެޓްގަ އިޙްލާސްތެރިކަމާއެކު ޙިދުމަތްކޮއްދިންކަމަށް އަހަރެމެން ހީކުރީ..މަނިކުފާނުގެ އިޙްލާސްތެރިކަމާމެދު ސު ވާލު އުފެދޭ މިހާރު...ޖަ ވާބަކީ ކޮބާ...ރޔާމީންއަށް ދެ ވުނު ހަމަލާގެ ހިލަމެ މަނިކުފާނަށް ނު ވީކީއް ވެ..ފުލުހުންގެ އިސް ވެރިޔަކަށް ހުރީ މަނިކުފާނު...\nމެއި 31, 2021 22:17\nކަލެއަކީ ފައްކާ ކަތުރުފަންޏެއް !\nޖޫން 1, 2021 01:49\nމީނަމީ ރާއްޖޭގަ ފައްޅިވެސް އަޅާނެކަމަށް ބުނިމީހާ! ސުވާލަކީ ރައީސު ކަން ބޭނުންވެގެން ހަމަ ހިތައްއެރިހާ އެއްޗެއް ބުނުމުން ރައްޔިތުން ގުނބޯ ހެއްދިދާނެބާއޭ!


Addugai2maaraamaaree eh,2meehaku zaham\nއައްޑޫގައި ދެ މާރާމާރީއެއް، ދެ މީހަކު ޒަހަމް\nއައްޑޫ އިކުއިޓޯރިއަލް ހޮސްޕިޓަލް --\nއައްޑޫ ސިޓީ ފޭދޫ އާއި ހިތަދޫގައި މާރާމާރީ ހިންގާ ދެ މީހަކު ޒަހަމުކޮށްލައިިފި އެވެ.\nފުލުހުން މިރޭ ބުނީ ފޭދޫގައި ހިންގި މާރާމާރީއެއްގައި ތޫނު އެއްޗަކުން ހަމަލާދީ މީހަކު ޒަހަމުކޮށްލާފައިވާ ކަމުގެ ރިޕޯޓް މިރޭ 11:45 ގައި ލިބިފައިވާ ކަމަށެވެ. އަނިޔާ ލިބުނު މީހާއަށް އިކުއަޓޯރިއަލް ހޮސްޕިޓަލްގައި ދަނީ ފަރުވާ ދެމުންނެވެ.\nމީގެ އިތުރުން ހިތަދޫގައިވެސް ވަނީ ތޫނު އެއްޗަކުން ހަމަލާދީ މީހަކު ޒަހަމުކޮށްލާފައެވެ. އެ ރިޕޯޓް ފުލުހަށް ލިބިފައިވަނީ 11:30 ގައެވެ. އެ މާރާމާރީގައި ޒަހަމުވި މީހާއަށްވެސް އިކުއަޓޯރިއަލް ހޮސްޕިޓަލްގައި ދަނީ ފަރުވާ ދެމުންނެވެ.\nދެ މީހުންގެ ހާލަތާ ގުޅޭގޮތުން ފުލުހުން ވަކި އެއްޗެއް ނުބުނެއެވެ. އަދި މާރާމާރީ ހިންގަން މެދުވެރިވި ވަކި ސަބަބެއް ސާފެއް ނުވިއެވެ. ފުލުހުން ބުނީ މައްސަލަ ތަހުގީގު ކުރަމުންދާ ކަމަށެވެ.\nފޭދޫގައި މިރޭ މާރާމާއެއް ހިނގާފައިވާއިރު މިދިއަ ބުރާސްފަތި ދުވަހުގެ ރޭވެސް މާރާމާރީއެއް ހިންގާފައެވެ. ފޭދޫ ކުޑަކުދިންގެ ޕާކު ސަރަހައްދުގައި ދެ ގުރޫޕެއްގެ ދެމެދުގައި ހިންގި މި މާރާމާރީގައި ހަތް މީހަކަށް އަނިޔާވިއެވެ. މާރާމާރީ އާއި ގުޅިގެން ތުހުމަތަށް ފަސް މީހަކު ހައްޔަރުކޮށްފައިވެއެވެ. ކޯޓު އަމުރެއްގެ ދަށުން ހައްޔަރުކުރީ 18 އަހަރުގެ މީހަކާއި، 20 އަހަރުގެ މީހަކާއި، 21 އަހަރުގެ ދެ މީހުންގެ އިތުރުން 32 އަހަރުގެ މީހެކެވެ.\nމޯލްޑިވްސް ޕޮލިސް ސާވިސް އައްޑޫ ސިޓީ ކައުންސިލް އައްޑޫ ސިޓީ + މާރާމާރީ ހިންގުން\nއައްޑޫ އިހުތިޖާޖު: ފުލުހުން ބާރުގެ ބޭނުން ކޮށްފި


Raees Nasheed Lanka Ge Raees Aa Bahdhalu Kuravvaifi - Vaguthu\nރައީސް ނަޝީދު ލަންކާގެ ރައީސްއާ ބައްދަލު ކުރައްވައިފި\n3 އަހަރު ކުރިން ( ޖޫން 3, 2014 )\n2011 ވަނަ އަހަރު އައްޑޫ ސިޓީގައި ރައީސް ނަޝީދާއި ރާޖަޕަކްސަ ބައްދަލު ކުރައްވަނީ - ފޮޓޯ: ރައީސް އޮފީސް\nއެމްޑީޕީގެ ވަގުތީ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު މިހާރު ސްރީލަންކާއަށް ކުރައްވަމުން ގެންދަވާ ދަތުރުފުޅުގައި، އެޤައުމުގެ ރައީސް މަހިންދަ ރާޖަޕަކްސައާ އިއްޔެ ބައްދަލުކުރައްވައިފި އެވެ.\nސްރީލަންކާގެ ކޮލޮމްބޯގައި ހުންނަ ރިޔާސީ ގަނޑުވަރުގައި ބޭއްވެވި މި ބައްދަލުކުރެއްވުމުގައި، ރައީސް ނަޝީދާއި، ރައީސް ރާޖަޕަކްސައާ ވަނީ ދެޤައުމުގެ ސިޔާސީ ކަންކަމާއި، ސަރަހައްދީ އަދި ބައިނަލްއަޤްވާމީ ކަންކަމާ މެދު މަޝްވަރާ ކުރެއްވި އެވެ.\nރައީސް ނަޝީދު ވަނީ، އެމްޑީޕީއިން ރާއްޖޭގެ ތަރައްޤީއާ މެދު އެކުލަވާލާފައިވާ ސިޔާސަތުތައް ލަންކާގެ ރައީސްއާ ހިއްސާ ކުރައްވާފަ އެވެ. އަދި އެމްޑީޕީގެ ވެރިކަމުގައި، އައްޑޫ ސިޓީ ތަރައްޤީ ކުރުމަށް ސްރީލަންކާއިން ދެއްވި އެހީތަކުގެ ތަފްސީލުތައް ވެސް ލަންކާގެ ރައީސް ރާޖަޕަކްސައާ ވަނީ ހިއްސާ ކުރައްވާފަ އެވެ.\nމީގެ އިތުރުން، ރައީސް ނަޝީދުގެ ޝަރަފުގައި، ރައީށް މަހިންދަ ރާޖަޕަކްސަ ވަނީ ރޭ ރޭގަނޑުގެ ފަރިއްކޮޅެއް ވެސް ދެއްވާފަ އެވެ. މި ފަރިއްކޮޅަށް ފަހު، ރައީސް ނަޝީދު ވިދާޅުވީ، ސްރީލަންކާގެ ހަމަޖެހުމާއި، ސަރަހައްދީ އަދި ބައިނަލްއަޤްވާމީ ކަންކަމުގައި ސްރީލަންކާއަށް ރާއްޖެއިން އެއްބާރުލުން ދިނުމަކީ އެމްޑީޕީއިން އިސްކަން ދޭނެ ކަމެއް ކަމަށެވެ.\nމި ފަރިއްކޮޅުގައި، ސްރީލަންކާ ސަރުކާރުގެ އިސްވެރިންނާއި، ރައީސް ނަޝީދާ އެކު ސްރީލަންކާއަށް ވަޑައިގަތް ވަފުދުގައި ހިމެނޭ ބޭފުޅުން ވެސް ބައިވެރިވެ ވަޑައިގެންނެވި އެވެ.\nއުމަރު އެމްޑީޕީއާ ވައިވެސް އެޅުނަ ނުދޭނަން - ހަސަން ލަތީފް\n23 ގަޑިއިރު ކުރިން 21\nއެމްޑީޕީ މެމްބަރުން ރުޅިގަދަވެ އުމަރު "ސައިޒް" ކުރަން ނިކުމެއްޖެ\n1 ދުވަސް ކުރިން 25\n4 ދުވަސް ކުރިން 11\nއިއްތިހާދުން އެއް ކެނޑިޑޭޓަކު ނެރޭނަމަ ބޭނުމީ ޤާސިމް ނެރެން- ރިޔާޒް\n4 ދުވަސް ކުރިން 15


Dhiffuttah faidhaa thakeh, Fethuntherinnah thajuribaa eh | Mihaaru\nމިއަދު ކުރިއަށްދިޔަ ދިގު ފެތުމުގެ އިވެންޓުގެ ތެރެއިން ފެތުންތެރިން ފަތަނީ. -- ފޮޓޯ: ނިޝާން އަލީ/ މިހާރު\nދިއްފުއްޓަށް ފައިދާތަކެއް، ފެތުންތެރިންނަށް ތަޖުރިބާއެއް\nކ.ދިއްފުށިން އައްޒާމް އަލިފުޅު\n20 ޖުލައި 2018 - 21:55\nސްވިމިން އެސޯސިއޭޝަން އޮފް މޯލްޑިވްސް އާއި މާލޭ ފިޓްނަސް ކްލަބުން ތަފާތު ގޮތަކަށް ރާވައިގެން ފެތުމުގެ ބޮޑު ދެ ހަރަކާތް ކ. ދިއްފުށީގައި ކުރިއަށް ގެންދިއުމަށް ރޭވީ ތަފާތު މާހައުލެއްގައި ފެތުންތެރިންނަށް އާ ތަޖުރިބާތަކެއް ހޯދައިދިނުމަށެވެ. މޯލްޑިވްސް ގޭސް އިން ސްޕޮންސަކޮށްގެން ކުރިއަށްގެންދާ ގައުމީ ދިގު ފެތުމުގެ މުބާރާތާއި ގައުމީ އެކުއަތެލޯން މުބާރާތް މިހާރު ވަނީ ފަށައިފަ އެވެ.\nދިގު ފެތުމުގެ 13 ވަނަ ގައުމީ މުބާރާތް ޝައުގުވެރި ބަދަލުތަކަކާ އެކު މިއަދު ކުރިއަށްދިޔައިރު، މި މުބާރާތުގައި އެކި އުމުރުފުރާތަކުގެ 90 ފަރާތަކުން ވަނީ ބައިވެރިވެފަ އެވެ. މިއީ ފަހަކަށް އައިސް މި މުބާރާތުގައި އެންމެ ގިނަ ފަރާތްތަކުން ބައިވެރިވި ފަހަރެވެ. އަދި މި މުބާރާތް ކުރިއަށްދާ ގޮތުން ގިނަ ކުދިންނަށް ބައިވެރިވުމުގެ ފުރުސަތު ހުޅުވާލެވިފައިވުމަކީ ގިނަ ފެތުންތެރިންނަށް ލިބުނު އުފާވެރިކަމެކެވެ. ވިއްސާރަ ތެރޭގައި ބައެއް އިވެންޓުތައް ކުރިއަށްދިޔައިރު ވެސް ފެތުންތެރިންގެ ފަރާތުން ފެނުނީ އެކުވެރި ރޫހެއްގައި އިވެންޓުތަކުގައި ފޯރިނެގި މަންޒަރުތަކެވެ.\nސްވިމިން އެސޯސިއޭޝަން އޮފް މޯލްޑިވްސްއާ ގުޅިގެން ރާއްޖޭގައި ފެތުންތެރިން ކުރިއަރުވަން މަސައްކަތްކުރާ ދެ ކްލަބަކަށް ނިސްބަތްވާ ގިނަ ކުދިންތަކެއް މި މުބާރާތުގައި ވާދަކުރި އެވެ. އެއީ ނިއު ލެގޫންސް ސްވިމިން ކްލަބާއި މޯލްޑިވްސް ލައިފްގާޑް އެސޯސިއޭޝަން އެވެ. އެ ދެ ފަރާތުން ވެސް ވަނީ މި ފަހަރުގެ މުބާރާތް ކުރިއަށްދާ ގޮތުގައި ހުރި ގިނަ ރަނގަޅު ކަންތައްތަކެއް ފާހަގަކޮށްފަ އެވެ.\nމޯލްޑިވްސް ލައިފްގާޑް އެސޯސިއޭޝަނުން ބުނީ މި މުބާރާތް ކުރިއަށްގެންދާ ގޮތުން ގިނަ ކުދިންނަށް އެއް ފަހަރާ އައިސް އެކުގައި އުޅެލައި މުބާރާތެއްގައި ވާދަކޮށްލުމުގެ ފުރުސަތު ފަހިވެގެންދާ ކަމަށާއި މިއީ ޓީމެއްގެ ގޮތުގައި ކުރިއަށް ދިއުމަށް ލިބިގެންދާ ވަރަށް ބޮޑު ފަސޭހައެއް ކަަމަށެވެ.\nމިއަދު ކުރިއަށްދިޔަ ދިގު ފެތުމުގެ ހަރަކާތުގެ ތެރެއިން ފެތުންތެރިންނަށް ހިތްވަރުދެނީ. -- ފޮޓޯ: ނިޝާން އަލީ/ މިހާރު\n"ހަގީގަތުގައި މާލޭގައި އަޅުގަނޑުމެން ޓްރެކުގައި ޕްރެކްޓިސްކޮށްލާފައި ހުރިހާ ކުދިން އެ ކުއްޖެއްގެ ގެ އަށް މި ދަނީ. އެކަމަކު މި ތަނަށް އައިސް މުބާރާތެއްގައި ވާދަކޮށްލާ މާހައުލެއްގައި އުޅޭއިރު ހުރިހާ ކުދިން އެކުގައި މި ތިބެނީ. މިއީ ޓީމެއްގެ ގޮތުގައި ކުރިއަރަން ލިބޭ ފުރުސަތެއް. އަޅުގަނޑުމެން މޯލްޑިވްސް ލައިފްގާޑް އެސޯސިއޭޝަނުން މި މުބާރާތަށް ހަތް އަހަރާއި 37 އަހަރާ ދެމެދުގެ ފެތުންތެރިން މި މުބާރާތުގައި ވާދަކުރޭ. ހަގީގަތުގައި މި އެންމެން އެއްތަނެއްގައި މި ކަހަލަ މާހައުލެއްގައި ދިމާވެލުން ވެސް މިއީ ވަރަށް ރަނގަޅަށް ދިޔަ ކަމެއް،" ލައިފްގާޑް އެސޯސިއޭޝަނުން ބުންޏެވެ.\nނިއު ލެގޫންސްގެ ފަރާތުން ބުނީ ވޯޓާ ސްޕޯޓްސް އިން ރާއްޖެ އަށް ވަރަށް ގިނަ ކުރިއެރުން ހޯދިދާނެ ކަމަށާއި އެއީ ގުދުރަތީ ގޮތުން ރާއްޖެ އޮންނަ ގޮތުން ކަމަށެވެ. އަނެއްކޮޅުން ބަލާއިރު އެންމެ ފެންވަރު ރަނގަޅު ވަސީލަތްތަކެއް ލިބިފައި ނެތް ނަމަވެސް ސްވިމިން ކުރިއަރުވަން ގިނަ ފަރާތްތަކުން ކުރާ މަސައްކަތް ފާހަގަކުރާ ކަމަށް ބުންޏެވެ.\n"ރާއްޖޭގައި ނެތް ފެތުންތެރިންނަށް އެންމެ ފުރިހަމަ ވަސީލަތްތަކެއް. އެކަމަކު ރާއްޖެ އުފެދިފައި އޮތް ގޮތުން ފެތުން ކުރިއެރުވޭނެ ބައިވަރު ގޮތްތަކެއް އެބަހުރި. މި ފަހަރު މި ދިގުފެތުން މި ރަށުގައި ބޭއްވުމަކީ ވެސް އެސޯސިއޭޝަނުން ރަނގަޅަށް ނިންމި ނިންމުމެއް. އެކަމަކު މި ފަތަން ޖެހޭ ސަރަހައްދުގެ ގޮތުން އޮއެވަރުގައި ޖެހިފައި ފެތުންތެރިންނަށް އުނދަގޫތަކެއް ހުންނާނެ. އަނެއްކާ މޫސުމް ވެސް ރަނގަޅެއް ނޫން. އެ ކަންތައް އެހެން ހުރި ކަމުގައި ވިޔަސް ޖުމްލަކޮށް ބަލާއިރު މި މުބާރާތް ވަރަށް މިހެން ބޭއްވުމަކީ ފެެތުންތެރިންނަށް ތަޖުރިބާތަކެއް ލިބޭނެ ކަމެއް،" ނިއު ލެގޫންސް އިން ބުންޏެވެ.\nމި މުބާރާތް ބޭއްވުމުގެ ކަންތައްތައް އިންތިޒާމްކުރަން ސްވިމިން އެސޯސިއޭޝަނަށް އެންމެ ބޮޑު އެއްބާރުލުމެއް ދިއްފުށިން ފޯރުކޮށްދެމުން އަންނަނީ އެ ރަށުގެ ކައުންސިލް އިދާރާ އިންނެވެ. ކައުންސިލް އިދާރާ އިން ވަނީ ރަށު ތެރެ ސާފުކުރުމުގެ ކަންތައްތަކެއް ވެސް ކުރިއަށް ގެންގޮސްފައި ރަށަށް އަންނަ މެހެމާނުންނަށް ފަސޭހަަ ކޮށްދިނުމަށް ގިނަ ކަންތައްތަކެއް ކޮށްދީފަ އެވެ.\nދިއްފުށީގައި ކުރިއަށްދާ ފެތުމުގެ ދެ ހަރަކާތުގައި ވާދަކުރަން 214 ބައިވެރިން ނަން ނޯޓުކުރި އެވެ. އެއާ އެކު އެ ބައިވެރިން ނިސްބަތްްވާ އާއިލާގެ ގިނަ ބަޔަކު މި ރަށަށް އަ އެވެ. މި ރަށުގެ ގިނަ ގެސްޓް ހައުސްތައް ފުލްވެފައިވާއިރު، ގިނަ ބައިވެރިންވަނީ ގެ ތަކުން ވެސް ކޮޓަރި ކުއްޔަށް ހިފައިފަ އެވެ. މިއީ މި ރަށުގެ ރައްޔިތުންނަށް ގިނަ ފައިދާތަކެއް ކުރާނެ ކަމެއް ކަމަށް ކައުންސިލުން ގަބޫލުކުރެ އެވެ.\nދިގު ފެތުމުގެ މުބާރާތުގައި ވާދަކުރި ބައެއް ފެތުންތެރިން އިވެންޓު ފެށުމުގެ ކުރިން ތައްޔާރުވެގެން. -- ފޮޓޯ: ނިޝާން އަލީ/ މިހާރު\n"ހަގީގަތުގައި އަޅުގަނޑުމެންނަށް މިކަމުގެ ސަބަބުން ވަރަށް ގިނަ ރަނގަޅު ކަންތައްތައް ހާސިލްވޭ. އޭގެ ތެރެއިން އެއް ކަންތައް ލޯކަލް ޓޫރިޒަމް ފުޅާކުރުމަކީ. އަޅުގަނޑުމެން މި ދަނީ ލޯކަލް ޓޫރިޒަމް ފުޅާކުރަން ގިނަ މަސައްކަތްތަކެއް ކުރަމުން. އަޅުގަނޑުމެންގެ އަމާޒަށް ވާސިލްވުމުގެ ފުރަތަމަ މަސައްކަތް މިއީ. އުއްމީދުކުރަނީ މި ފަދަ ހަރަކާތްތަކެއް މުސްތަގުބަލުގައި ވެސް ދިއްފުށީގައި އޮތުން،" ދިއްފުށީ ކައުންސިލްގެ ރައީސް އިބްރާހިމް އަޒީމް ވިދާޅުވި އެވެ.\nއޭނާ ބުނީ މި ހަރަކާތްތަކުގެ މަންފާ ދިއްފުށީ ރައްޔިތުންނަށް ކުރާނެ ކަމަށާއި ހާއްސަަކޮށް ވިޔަފާރިވެރިންނަށް ފައިދާ ކުރާނެ ކަމެއް ކަމަށެވެ. އަދި ހަގީގަތުގައި މިއީ ރަށުގެ މުސްތަގުބަލުގައި ގިނަ ކަންތައްތަކެއް ފަހިވެގެންދާނެ ކަމެއްގެ ގޮތުގައި ދެކޭ ކަމަށެވެ.\nމުބާރާތުގެ ދިގު ފެތުމުގެ ބައި މިއަދު ނިމިގެންދިޔައިރު، މާދަމާ އޮންނާނީ ގައުމީ އެކުއަތެލޯން މުބާރާތެވެ. ފުރަތަމަ ފަހަރަށް ކުރިއަށްގެންދާ މި މުބާރާތުގައި ގިނަ އަދަދެއްގެ މީހުން ވަނީ ބައިވެރިވެފަ އެވެ. އެކުއަތެލޯން އަކީ ފެތުމާއި ދުވުން ހިމެނޭ އިވެންޓެކެވެ. ގައުމީ ފެންވަރުގައި ބާއްވާ އެކުއަތެލޯން ފުރަތަމަ މުބާރާތުގައި އިންޑިވިޖުއަލް އަދި ޓީމް ކެޓަގަރީ ހިމެނޭ ސަބް ހަ ކެޓަގަރީ އޮންނާނެ އެވެ. އެކުއަތެލޯން އަކީ މި ފަހަރުގެ އެންމެ ފޯރިގަދަވާނެ ހަރަކާތެވެ. ރާއްޖޭގެ އެތުލީޓުންނާއި ބޭރުގެ އެތުލީޓުން ވެސް ވާދަކުރެ އެވެ. އެކުއެތަލޯންގައި އޮންނާނީ ފުރަތަމަ ދުވުމެވެ. ދެން ފެތުމަށް ފަހު ނިންމަން ޖެހޭނީ ވެސް ދުވުމުގެ ރޭހަކުންނެވެ.\nއިތުރު ލިޔުންތައް ކ. ދިއްފުށި


سورة الفاتحة ގެ ތަފްސީރު –7– DhiSalafiyyah\nمَالِكِ އޭ އައިސްފައި މިވަނީ (الْحَمْدُ لِلَّـهِ رَبِّ الْعَالَمِينَ ) މި އާޔަތުގައި ވާ “ﷲ” އަށް ގެނެވޭ ސިފައެއްގެ ގޮތުގައެވެ. އަދި يَوْمِ الدِّينِ ގެ މުރާދައަކީ ޤިޔާމަތްދުވަހެވެ. الدِّينِ މި އާޔަތުގައި އައިސްފައިމިވަނީ ޖާޒާ ގެ މާނައިގައެވެ. އަދި الدِّينِ ބައެއް އާޔަތްތަކުގަ ޢަމަލުގެ މާނައިގައިވެސް އައިސްފައިވެއެވެ. މިގޮތުން ( لكم دينكم و لي دين) މި އާޔަތުގައި دين އައިސްފައިވަނީ ޢަމަލުގެ މާނައިގައެވެ. އަދި ޢަރަބި ހަރުބަހެއްގައި އޮވެއެވެ. كَمَا تَدِيْنُ تُدَانُ. މާނައީ: ” ޖަޒާލިބުން ވަނީ ތިބާ ޢަމަލުކުރި ގޮތެއްގެ މައްޗަށެވެ. ” [މި ތާނގައި ފުރަތަމަ ކަލިމަ تَدِيْنُ ގަ دين އައިސްފައިވަނީ ޢަމަލުގެ މާނައިގައެވެ. އަދި ދެވަނަޔަށް تدان ގަ دين އައިސްފައި ވަނީ ޖަޒާގެ މާނައިގައެވެ. ]\nއަދި ﷲ ތަޢާލާގެ ބަސްފުޅު (مَالِكِ) މުތަވާތިރު ހަތް ޤިރާއަތުގެ ތެރެއިން ޤިރާއަތެއްގައި އައިސްފައިވަނީ (مَلِكِ) މި ގޮތަށެވެ. مَلِكْ ގެ މާނަ مالك ގެ މާނައަށްވުރެ ޚާއްސަވެގެންވެއެވެ.\nއަދި މި ދެ ޤިރާއަތު ގެ މާނަ ޖަމްޢުކުރުމުން ވަރަށް ބޮޑު ފާއިދާއެއްވެއެވެ. އެއީ ﷲ ތަޢާލާގެ މުލްކަކީ ޙަޤީޤީ މުލްކެއްކަން އެނގިގެންދެއެވެ. އެހެނީ މަޚްލޫޤުންގެ ތެރޭގައި مالك ކަމުގައި ނުވާ ملك އިން ތިބެއެވެ. އެހެނީ އެބައިމީހުންނަކީ މަލިކުން ކަމުގައި ވިޔަސް ކަންތައްތައް ހިންގުމުގެ ބާރު އެބައިމީހުންނަށް ދީފައި ނޯންނަނީއެވެ. އެ މީހުންނަށް މަލިކުންނޭ ކިޔަނީ ހަމައެކަނި ނަމެއްގެ ގޮތުގައެވެ. [މިސާލަކަށް: އިނގިރޭސިވިލާތުގެ ރާނީ އަކީ މިލިކާ އެކެވެ. އެހެން ނަމަވެސް އޭނާ އަކަށް ވެރިކަން ހިނގުމުގެ ބާރެއް ނޯވެއެވެ. އެބާރުއޮންނަނީ ބޮޑު ވަޒީރަށެވެ. ޖަޕާނުގައިވެސް ކަންތައް އޮންނަނީ މިހެންނެވެ.]\nއަދި މީސްތަކުންގެ ތެރޭގައި ملك އިންނަށް ނުވާ مالك ތިބެއެވެ. މިސާލަކަށް ޢާއްމުރައްޔިތުންނެވެ. އެމީހުންނަކީ އެމީހުންގެ އމިއްލަ މުދާތަކުގެ ވެރިންނެވެ. އެހެންނަމަވެސް ޤައުމުގެ ވެރިކަން ހިންގުމުގެ ބާރެއް އެމީހުންނަކަށް ނޯންނާނެއެވެ.\nއެހެންނަމަވެސް ﷲ عز و جل އީ مالك އެވެ. އަދި ملك އެވެ. [ އެހެންކަމުން އެންމެހައި ތަކެއްޗެއްވަނީ އެއިލާހުގެ މިލްކުވެރިކަމުގެ ދަށުގައެވެ. އަދި އެ ހުރިހާއެއްޗަކާއި އެއެއްޗެހީގެ ބާރުގެ ދަށުގައިވާ އެއްޗަކަށްވެސް ބާރު ހިންގަވާ ކަންތައްތައް ހިންގަވާ ތަދުބީރުކުރައްވަނީވެސް އެއިލާހެވެ. އެއިލާހުގެ މިލްކުވެރިކަމަށް ހައްދެއްނުވެއެވެ. އަދި އެއިލާހުގެ ވެރިކަމަށްވެސް ހައްދެއްނުވެއެވެ.]


Gaumee loabi aalaakohdhin hunaruveri anhen fahulavaanun!\nގައުމީ ލޯބި އާލާކޮށްދިން ހުނަރުވެރި އަންހެން ފަހުލަވާނުން!\nޒަމާނުއްސުރެ ދިވެހިންނަށް ކުޅިވަރަކާއި އަމިއްލަ ލެޔާއި ގުޅުވާލެވޭނެ ނަމަ އެއީ ފުޓުބޯޅައެވެ. ސަބަބުތަކެއްވެސް ނެތިއެއް ނޫނެވެ. ސަރަހައްދީ ބޮޑު ކުޅިވަރު މުބާރާތެއްގައި ރާއްޖެއިން ފުރަތަަމަ ރަންމެޑަލެއް ހާސިލްކުރެވުނީ ފުޓުބޯޅަ މުބާރާތެއްގައެވެ. ދިވެހިންގެ ލެޔާއި ފުޓުބޯޅަ ގުޅިފައިވުމުގެ ނަތީޖާއަކަށް ވެގެންދިޔައީ މުއައްސަސާތަކާއި އާންމު ފަރުދުންވެސް ފުޓުބޯޅަ ފިޔަވައި އެހެން ކުޅިވަރުތަކަށްދޭ ސަމާލުކަން ކުޑަވެގެން ދިއުމެވެ.\nއޭރުން ފެށިގެންވެސް އަބަދުވެސް ދެކެވޭ ވާހަކައެއް އޮވެއެވެ. ފުޓުބޯޅައިން ރަންމެޑަލް ގެނެވުނީ އެތައް އަހަރެއްގެ ބުރަ މަސައްކަތާއި ހިންމަތުންނެވެ. އެތައް މެޗަކުން ދަށް ނަތީޖާތަކަކާއި މޮޅު ނަތީޖާވެސް ހޯދައިގެންނެެވެ. އެހެންކަމުން ފުޓުބޯޅައަށް އެކަން ކުރެވޭނެ ނަމަ އެހެން ކުޅިވަރުތަކުންވެސް ބުރަ މަސައްކަތުން ރަން މެޑަލް ހޯދިދާނޭ ކުޅިވަރުގެ އާއިލާގެ ފަރާތްތަކުން ދިޔައީ ބުނަމުންނެވެ.\nނަމަވެސް އެކަމަށް މާބޮޑު ސަމާލުކަމެއް ލިބުނުތަނެއް ފެނިގެންނެއް ނުދެއެވެ. ފުޓްބޯޅަ ކުރިއެރުވުމުގެ ނަމުގައި ދައުލަތުގެ ފައިސާއިން އެތައް މިލިޔަން ރުފިޔާއެއް ހަަރަދުކުރިއެވެ. އުސޫލީ ގޮތުން ބަލާކަމުގައި ވަނީނަމަ އެއީ މައްސަލައެއް ނޫނެވެ. ފުޓުބޯޅައަށް ހަމަ ޚަރަދު ކުރަންވާނެއެވެ. އެއީ ރާއްޖޭގެ އާބާދީގެ ގިނަބަަޔަކު ކުޅޭ ކުޅިވަރެކެވެ. ނަަމަވެސް މައްސަލައަކީ އެހެން ކުޅިވަރުތަކަށް ދޭންވީ އެއްބާރުލުމާއި ސަމާލުކަން ދެވިގެން ނުދިއުމެވެ.\nމިގޮތުން އެއް ކުޅިވަރަކީ ޓޭބަލް ޓެނިސްއެވެ. ޒަމާނުއްސުރެ ޓީޓީ ކުޅުމަށް މާލޭގައި ބޭނުންކުރަމުންދިޔައީ ކުޅިވަރު އެކުވެނީގައި ހުންނަ އިންޑޯ ކޯޓެކެވެ. އެތަން ބާވުމުގެ ސަބަބުން ސޯޝަލް ސެންޓަރަށް ކުޅުން ބަދަލުކުރަން ޖެހުނެވެ. ނަަމަވެސް އެތަނުންވެސް ޓީޓީ ކުޅުންތެރިންނަށް ދިމާވީ ބަދުނަސީބާއިއެވެ. ކޮރަލް ބުލޮވާޑް ފްލެޓްތައް އެޅުމަށްޓަކައި ސޯޝަލް ސެންޓަރުގެ އިންޑޯ ކޯޓުވެސް ނަގަން ޖެހުނީއެވެ.\nޓީޓީ ކުޅުންތެރިންނަށް މުބާރާތްތަކަަށް ކުޅެ އަދި ޕްރެކްޓިސްކުރާނެ ދާއިމީ ތަނެއް ލިބުނީ ވަރަށް ހާލުންނެވެ. ހެންވޭރު މުނިއުފާ ޔޫތު ސެންޓަރުގެ މަރާމާތުތަކެއް ކޮށްގެންނެވެ. އެ ދުވަހު އެފަރާތްތައް އެ ހާލުގައި ޖެހުނެވެ. މިއަދު އެއީ ގައުމީ ބަަތަލުންނާއި އެއްފަދަ ބަޔެކެވެ.\nސިޔާސީ ނުތަނަވަސްކަމުގައި ދިވެހި ގައުމު އަބަދުވެސް އޮންނަ ވަގުތުގައި އެއްބައިވަންތަކަމާއި ގައުމީ ލޯބި އަަބަދުވެސް ގެނުވައިދެނީ ކުޅިވަރެވެ. މިކަމުގެ މިސާލަކަށް ރޭ އިންޑިޔަން އޯޝަން އައިލެންޑް ގޭމްސްގައި ރަން މެޑަލް ހާސިލްކުރި ގައުމީ އަންހެން ޓީޓީ ޓީމް ފާހަގަކޮށްލެވެއެވެ.\nފާތިމަތު ދީމާ އަލީއާއި، އައިޝަތު ރަފާ ނާޒިމާއި މުއީނާ މުހައްމަދު އަދި ފާތިމަތު ޖުމާނާ ނިމާލްއަކީ ދިވެހި ގައުމަށް ކުޅިވަރެއްގައި ރަންމެޑަލް ގެެނެސްދިން ފުރަތަަމަ އަންހެންޓީމެވެ. ސިޔާސީ ނުފޫޒުން ގައުމު ބައިވަމުން ދިޔަ ދުވަހެއްގައި މުޅި ގައުމު އުފަލުން ފޮޅުވާލީ އެ ފަހުލަވާނުންނެވެ. އެ މެޗް ބައްލަވަން އިންނެވި ރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުވެސް މެޑަލް ކަށަވަރުވުމާއި އެކު ދުވެވަޑައިގެންފައި ޓީމާއި ދިމާލަށް ވަޑައިގެންނެވިއެވެ.\nމީގެ އިތުރުން އެ މެޗް ބައްލަވަން އިންނެވި އޮލިމްޕިކް ކޮމެޓީގެ ޖެނެރަލް ސެކްރެޓަރީ އަހުމަދު މަރުޒޫގު އުފަލުން ރޮވުނު މަންޒަރުވެސް ވަނީ ކެމެރާތަކަށް އަރާފައެވެ. މަރޭގެ މޭސްތިރިކަމުގެ ދަށުން ޓާގެޓްހިފި ފަަނަރަ މެޑަލްގެ ތެރެއިން އެއް މެޑަލް ހާސިލްވީއެވެ.\nނާކާމިޔާބީތަކަކަށްފަހު ކާމިޔާބީގެ ރަހަ ދިވެހި ކުޅިވަރު އާއިލާގެ އަރުގައި ލައްވާލައިފިއެވެ. މި ކާމިޔާބީ ހޯދައިދިން ދިވެހި އަންހެން ޓީޓީ ޓީމުގެ ފަހުލަވާނުންނަށް އައްސަރިބަހާއި ސާބަހެވެ. ގައުމު އެދި ގޮވަނީ ތިފަދަ އަންހެން ދަރީންނަށެވެ. ގައުމު އެދެނީ ތިކުޅުންތެރިންނަށް ފާގަތި ދުވަސްތަކަކަށެވެ. މިއަދު ދިވެހިންގެ ލޭގައި ފުުޓުބޯޅަ ފިޔަވައި އިތުރު ކުޅިވަރެއްވެސް ދައުރުވާން ފަށައިފިއެވެ.


UV athun TC ah undhagoo molheh | Mihaaru\nލަނޑު ޖެހުމަށް ފަހު ޓީސީ ކުޅުންތެރިން އުފާފާޅުކުރަނީ.-- ފޮޓޯ: ހުސެއިން ވަހީދު/ މިހާރު\n21 އެޕްރީލް 2018 - 18:503comments\nމި މޮޅާ އެކު ޓީސީ ވަނީ ލީގުގެ ދެ ވަނަ އަށް ޖެހިލައިފަ އެވެ. އެ ޓީމު ފުރަތަމަ ބުރު ނިންމާލީ ހަތް މެޗުން 13 ޕޮއިންޓާ އެކު އެވެ. އެއް މެޗުން މަދުން ކުޅެގެން އެއް ވަނައިގައި އޮތް ނިއު ރޭޑިއަންޓަށް ވެސް ލިބިފައިވަނީ 13 ޕޮއިންޓެވެ. ލީގުގައި މިރޭ އީގަލްސް އާއި މާޒިޔާ ކުޅޭ މެޗުން ނަތީޖާ ނުކުންނަ ގޮތަކުން ޓީސީ އަށް ދެ ވަނަ ގެއްލުމުގެ ފުރުސަތު އެބައޮތެވެ.\nމިއަދުގެ މެޗަށް ޓީސީން ނުކުތްއިރު އެ ޓީމުގެ ޔާމީން އިބްރާހިމް (ޔާމްބެ) ސަސްޕެންޑްވެފައި ހުރުމުން އޭނާގެ ބަދަލުގައި މެދަށް ކުޅެމުން ދިޔައީ ޒުވާން ކުޅުންތެރިޔާ މުހައްމަދު ސާދު ނިޒާރު އެވެ. ސަސްޕެންޝަނަށް ފަހު އެނބުރި އައިސް މިއަދުގެ މެޗުގައި ޓީސީގެ ކިރްގިސްތާން މިޑްފީލްޑަރު އަނަޓޯލީ ވްލަޝީޗޭވް ވެސް ވަނީ ފުރަތަމަ އެގާރައިގައި ކުޅެފަ އެވެ. ޓީސީ އަށް މޮޅު ކުޅުމެއް ދައްކަމުން އަންނަ އިބްރާހިމް މަހުދީ (ފޭދޫ އިއްބެ) މި މެޗުގައި ނުކުޅެ އެވެ.\nމެޗު ފަށައިގެން ދެ ޓީމުގެ ފަރާތުން އަވަސް ކުޅުމެއް ފެނިގެންދިޔައިރު، ޓީސީން ލީޑު ނެގީ މެޗުގެ 22 ވަނަ މިނިޓްގައި އިޝާން އިބްރާހިމް (ސައްޓު) ޖެހި ގޯލުންނެވެ. އަރިމަތިން އިބްރާހިމް ވަހީދު ހަސަން (އިއްބެ) އަށް ލިބުނު ބޯޅަ އޭނާ ދިނީ އޭރިއާ ތެރޭގައި ހުސްކޮށްހުރި ސައްޓު އަށެވެ. އޭނާ ވަނީ ފަސޭހަކަމާ އެކު ގޯލުގެ ތެރެއަށް ބޯޅަ ފޮނުވާލައިފަ އެވެ.\nމި ހާފުގައި ނަތީޖާ ހަމަހަަމަ ކުރަން ޔުނައިޓެޑް ވިކްޓަރީން ވަނީ ގިނަ މަސައްކަތްތަކެއް ކޮށްފަ އެވެ. އެހެން ނަމަވެސް ޓީސީގެ ފަހަތުން ދިޔައީ ޔުނައިޓެޑް ވިކްޓަރީގެ އެޓޭކްތައް ހުއްޓުވުމުގައި ކުރި ހޯދަމުންނެވެ. ޓީސީ އަށް އުނދަގޫތަކެއް ކުރިމަތިވަނީ ޔުނައިޓެޑް ވިކްޓަރީގެ ކުރިއަށް ކުޅޭ ޓްރިންޑާޑް ފޯވާޑް ސެމިއުލް ކޯޑެލް އަށް ލިބޭ ބޯޅަ ތަކުގަ އެވެ.\nޔުނައިޓެޑް ވިކްޓަރީ އަށް މެޗުގެ ނަތީޖާ ހަމަހަމަ ކޮށްދިނީ މެޗުގެ 70 ވަނަ މިނިޓްގައި ސެމިއުލް އެވެ. އޭރިއާ ތެރެއިން ލިބުނު ބޯޅަ ސެމިއުލް ވަނީ ހަމަޖެހިލާފައި ގޯލުގެ ދުރު ކަނަށް ބޯޅަ އަމާޒުކޮށްލައިފަ އެވެ. އޭނާ އެ ބޯޅަ ގޯލަށް ވައްދާލީ ޓީސީގެ ޑިފެންޑަރެއް ކައިރިން ދެމިގަތުމަށް ފަހު އެވެ.\nޓީސީން މެޗުގެ ތިން ޕޮއިންޓް ކަށަވަރުކުރި ލަނޑު އައްޒާމް ކާމިޔާބުކުރީ ޔޫވީ އޭރިއާ ތެރެއިން ލިބުނު ފުރުސަތަކުންނެވެ. މެޗުގެ 85 ވަނަ މިނިޓްގައި ލިބުނު ހިލޭ ޖެހުމަކުން އަވަސްކޮށްލުމަށް ފަހު އަނަޓޯލީ އޭރިއާ ތެރެއިން މަތިން ހުރަސްކޮށްލި ބޯޅަ ހޯދުމަށް ފަހު އައްޒާމް ވަނީ އެ ބޯޅަ ތިރިތިރިން ގޯލުގެ ތެރެއަށް ފޮނުވާލައިފަ އެވެ.\nމި މެޗުން ބަލިވުމުން ޔުނައިޓެޑް ވިކްޓަރީ ފުރަތަމަ ބުރު ނިންމާލަން ޖެހުނީ ހަތް ވަނައިގައި އޮވެ އެވެ. އެ ޓީމަށް ހަތް މެޗުން ލިބިފައިވަނީ ހަ ޕޮއިންޓެވެ.\n"ފުރަތަމަ ކޮޅު ބޭނުންވި ގޮތަށް ދިޔައީ ޓެމްޕޯ އާއި ހުރިހާ ކަމެއް ދިޔައީ ފަހު 20 މިނިޓާ ހަމައަށް. އެ ވަން ގޯލު ނުލައި ވަރަށް ރަނގަޅު މަންޒަރެއް ފެނުނީ. ކުރިން ދިޔަ ގޮތަށް (ފައުލް ވެފައި އޮއްވައި) މެޗު އަވަހަށް ފަށަން މި ދިނީ. ކުޅުންތެރިންވީ ކުޅެން، އޮފިޝަލްކަންކުރާކަށް ނޫން. ފްރީ ކިކް ލިބުނު ހިސާބުން ކުޅުންތެރިން ރެފްރީ ވަށާލައިގެން އުޅެނިކޮށް އެ ގޯލު ޖަހައިފި،" މެޗާ ބެހޭގޮތުން ޔުނައިޓެޑް ވިކްޓަރީގެ ކޯޗު މުހައްމަދު ނަޒީހު ބުންޏެވެ.\nއޭނާ ވަނީ އެ ޓީމުގެ ބެންޗުން ހުތުރު ބަހުން ރެފްރީންނާ ދިމާ އަށް އެއްޗެހި ގޮވުމަކީ ބަލައިގަނެވޭނެ ކަމެއް ނޫން ކަމަށް ބުނެފަ އެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ އަނިޔާގެ މައްސަލަތަކާއި ސަސްޕެންޝަންގެ މައްސަލަ ދިމާވެފައިވުމުން މެޗަށް އައިރު އުނދަގޫތަކެއް ހުރި ނަމަވެސް މޮޅެއް ލިބުމުން އެއީ ވަރަށް ބޮޑު ހިތްހަމަ ޖެހުމެއް ކަމަށެވެ.\n"އެވްރެޖްކޮށް ވަރަށް މުހިއްމު ވަރަށް ރަނގަޅު ތިން ޕޮއިންޓް މިއީ. މެޗަށް ނުކުތްއިރު ވެސް އެނގޭ ފަސޭހަ ނުވާނެކަން. ތަން ކޮޅެއް ފަސޭހަކޮށް ޑިފެންސް ތެރެއިން ވެސް ފެނުނު ދުވަހެއް. ކްލީން ޝީޓެއްގައި ނިންމަން ޖެހޭ ދުވަހެއް. ތިން ޕޮއިންޓް މުހިއްމީ އެ ލިބުނީމަ ވަރަށް ހިތްހަމަ ޖެހޭ،" ނިޒާމްބެ ބުންޏެވެ.